പോൺ സിനിമകളിലെ താരമായി തുടങ്ങി ബോളിവുഡിൻറെ ഐറ്റം സുന്ദരിയായിമാറിയ സണ്ണി എന്നും വാർത്തകോളങ്ങളിൽ നിറഞ്ഞുനിന്നു . എപ്പോഴും ചിരിച്ച് മാത്രമേ താരത്തെ കണ്ടിട്ടുളളൂ . എന്നാൽ ആദ്യമായാണ് താരം പൊട്ടിത്തെറിക്കുന്നത് . സണ്ണി അവതരിപ്പിക്കുന്ന ഒരു റിയാലിറ്റി ഷോയ്ക്കിടയാണ് ക്ഷുഭിതയായത് . ഷോയിലെ മത്സരാർത്ഥിയായ ഒരു സ്ത്രീ മറ്റൊരു മത്സരാർത്ഥി കൂടിയായ യുവാവിനെ സ്ത്രീ എന്ന് വിളിച്ചു . കാരണം അയാൾ നന്നായി പരദൂഷണം പറയുമെന്നായിരുന്നു യുവതിയുടെ വാദം . ഇതാണ് സണ്ണിയെ ചൊടിപ്പിച്ചത് . സ്ത്രീകളെ അതിക്ഷേപിക്കുന്ന പരാമർശമാണിതെന്നും . സ്ത്രീകളെ കുറിച്ച് ഇത്തരത്തിലുളള കാഴ്ചപ്പാടുകൾ മാറണമെന്നും താരം തുറന്നടിച്ചു . ഒടുവിൽ മത്സരാർത്ഥി താരത്തോട് ക്ഷമാപണം നടത്തി .


ബിസിനസ് ആവശ്യാർഥം ഉപയോഗിക്കാവുന്ന പുതിയ വാട്സ്ആപ് ഉടൻ പുറത്തിറങ്ങും . ‘വാട്സ്ആപ് ബിസിനസ് ’ എന്ന പേരിൽ പുറത്തിറക്കാൻ ലക്ഷ്യമിടുന്ന ആപ്പ് ഇപ്പോൾ പരീക്ഷണാടിസ്ഥാനത്തിൽ പ്ലേ സ്റ്റോറിൽ ലഭ്യമാണ് . ഒരു സ്വകാര്യ ടെസ്റ്റിങ്ങ് കമ്പനിയാണ് ആപ്പിനെക്കുറിച്ചുള്ള അഭിപ്രായങ്ങൾ തേടുന്നത് . സൌജന്യ ആശയവിനിമയ സേവനങ്ങൾക്കപ്പുറം ബിസിനസ് കമ്മ്യൂണിക്കേഷൻ കൂടി സാധ്യമാക്കുന്ന തരത്തിലായിരിക്കും വാട്സ്ആപ് ബിസിനസ് പുറത്തിറങ്ങുക . വൻതുക മുടക്കി ഫേസ്ബുക്ക് , വാട്സ്ആപിനെ സ്വന്തമാക്കിയപ്പോൾ തന്നെ ബിസിനസ് ഉപയോഗത്തിലേക്ക് വാട്സ്ആപ് രൂപമാറ്റം പ്രാപിക്കാനുള്ള ശ്രമം പിന്നാലെയുണ്ടാകുമെന്ന് പ്രതീക്ഷിക്കപ്പെട്ടിരുന്നു ഭാവിയിൽ ബിസിനസ് സംരംഭങ്ങളിൽ നിന്ന് വാട്സ്ആപിന്റെ വാണിജ്യ ഉപയോഗത്തിന് പണം ഇൌടാക്കാൻ ലക്ഷ്യമിടുന്നുവെന്നും എന്നാൽ അതി ൻറെ വിശദാംശങ്ങൾ തയാറാക്കിയിട്ടില്ലെന്നും വാട്ട്സ്ആപ്പ് ചീഫ് ഒാപ്പറേറ്റിങ് ഒാഫീസർ മാറ്റ് ഇഡിമ പറഞ്ഞതായും വാർത്തകളിൽ പറയുന്നു . സാധാരണ വാട്സ്ആപിൽ നിന്ന് നിന്ന് തീർത്തും ഭിന്നമാണ് ഇപ്പോൾ പ്ലേ സ്റ്റോറിൽ ലഭ്യമാവുന്ന ആപ് . ലോഗോയിലും മാറ്റമുണ്ട് . പച്ച ബബിളിന് നടുവിൽ കോൾ ബട്ടന് പകരം ‘ബി’ എന്ന അക്ഷരമാണ് ഉൾപ്പെടുത്തിയായിരിക്കുന്നത് . ഓട്ടോമാറ്റിക് പ്രതികരണങ്ങൾ , ബിസിനസ് പ്രൊഫൈൽ രൂപപ്പെടുത്താനുള്ള സൌകര്യം , ചാറ്റ് മൈഗ്രേഷൻ തുടങ്ങിയവ പുതിയ ആപ്പി ൻറെ പ്രത്യേകതകളായിരിക്കും .


രാജ്യാന്തര ക്രെഡിറ്റ് റേറ്റിങ് ഏജൻസിയായ മൂഡീസ് പോസിറ്റീവിൽ നിന്നും സുസ്ഥിരം എന്ന നിലയിലേക്കാണ് ഇന്ത്യയുടെ റേറ്റിങ് ഉയർത്തിയത് . ഇതിന് ആധാരമായി ചൂണ്ടിക്കാട്ടുന്നതാവട്ടെ ചരക്ക് സേവന നികുതി ഉൾപ്പെടെയുള്ള കേന്ദ്ര സർക്കാറിന്റെ സാമ്പത്തിക പരിഷ്കാരങ്ങളും . 13 വർഷങ്ങൾക്ക് ശേഷമാണ് മൂഡീസ് ഇന്ത്യയുടെ റേറ്റിങ് ഉയർത്തുന്നത് . നോട്ട് നിരോധനവും ജിഎസ്ടിയും കടുത്ത വിമർശനം ഏറ്റുവാങ്ങിക്കൊണ്ടിരിക്കുന്ന സാഹചര്യത്തിൽ കേന്ദ്ര സർക്കാറിന് ആശ്വാസമാണ് ഈ നേട്ടം . നേരത്തെ ഏറ്റവും അവസാനത്തെ റേറ്റിങ്ങായ ബിഎഎ3 വിഭാഗത്തിലായിരുന്നു നേരത്തെ ഇന്ത്യ . ഇവിടെ നിന്ന് ഒരു സ്ഥാനം മുകളിലേക്ക് ഉയർന്ന് ബിഎഎ 2ലാണ് ഇപ്പോൾ എത്തിയത് . ഇറ്റലി , ഫിലിപ്പൈൻസ് എന്നീ രാജ്യങ്ങളും ഇപ്പോൾ ഇന്ത്യക്കൊപ്പമാണ് . ചരക്ക് സേവന നികുതി നടപ്പാക്കിയത് രാജ്യത്ത് ഉത്പ്പാദനക്ഷമത കൂട്ടുവാൻ ഇടയാക്കുമെന്നാണ് മൂഡീസിന്റെ വിലയിരുത്തൽ . രാജ്യത്തെ ധനനയങ്ങളിലെ മാറ്റവും ബാങ്കുകളിലെ കിട്ടാക്കടം തിരിച്ചുപിടിക്കാനുള്ള നടപടികളും റേറ്റിങ് വർദ്ധിക്കാൻ ഇടയാക്കി .


ആപ്പിൾ അമേരിക്കയ്ക്ക് പുറത്ത് നടത്തുന്ന ഏറ്റവും വലിയ ടെക്നോളജി ഇതര നിക്ഷേപം ചൈനയിൽ . 100 കോടി അമേരിക്കൻ ഡോളറാണ് ചൈനീസ് ടാക്സി സർവ്വീസായ ദിദിയിൽ ആപ്പിൾ നിക്ഷേപം പ്രഖ്യാപിച്ചത് . ആപ്പിളിൻറെ പ്രഖ്യാപനം ടെക് ലോകത്തെയും ബിസിനസ് ലോകത്തെയും ഒരു പോലെ അമ്പരിപ്പിച്ചിട്ടുണ്ട് . എന്നാൽ ആപ്പിൾ സെൽഫ് ഡ്രൈവിങ്ങ് കാറുകളുമായി ബന്ധപ്പെട്ട ഗവേഷണത്തിന് ഇറങ്ങുന്നതുമായി പുതിയ നിക്ഷേപത്തിന് ബന്ധമുണ്ടെന്നാണ് ഒരു വിഭാഗം ടെക് വിദഗ്ധരുടെ വാദം . എന്നാൽ ആപ്പിൾ പ്രോഡക്ടുകൾക്ക് ചൈനയിൽ വിൽപ്പന ഇടിവ് സംഭവിക്കുമ്പോൾ പുതിയ വഴി തേടുകയാണ് ആപ്പിൾ ഈ നിക്ഷേപത്തിലൂടെ എന്ന വാദവും നിലനിൽക്കുന്നുണ്ട് . എന്നാൽ സാമ്പത്തിക ഗവേഷക സ്ഥാപനമായ മൂർ ഇൻസൈറ്റ് പ്രിൻസിപ്പൽ അനാലിസ്റ്റ് പാട്രിക്ക് മൂർ ഹെഡ്ഡിൻറെ അഭിപ്രായത്തിൽ ഈ നിക്ഷേപത്തിലൂടെ , ഒരു കല്ലിന് മൂന്ന് പക്ഷികൾ എന്നതാണ് ആപ്പിൾ ഉദ്ദേശിക്കുന്നത് . ആപ്പിളിൻറെ പ്രോഡക്ടുകളുടെ വിൽപ്പന കുറഞ്ഞത് ചൈനീസ് മാർക്കറ്റിൽ ആളുകൾ താൽപ്പര്യം കുറഞ്ഞിട്ടല്ലെന്നും , ആപ്പിളിൻറെ മാർക്കറ്റിലെ ഇടപെടലിൽ ചൈനീസ് സർക്കാർ നിരീക്ഷണം ശക്തമാക്കിയതിനാലാണ് എന്നതുമാണ് മൂർ പറയുന്നത് . അതിനാൽ തന്നെ തങ്ങളുടെ വിപണി വിശ്വസ്ത തെളിയിക്കാനാണ് ആപ്പിളിൻറെ നിക്ഷേപ പ്രഖ്യാപനം എന്ന് ഇദ്ദേഹം പറയുന്നു . ചൈനീസ് സർക്കാർ ആപ്പിളിനെതിരെ നിരീക്ഷണം ശക്തമാക്കിയതിന് ഉദഹരണമായി അടുത്തിടെ ആപ്പിൾ ഐട്യൂൺ , ഐബുക്ക് എന്നിവ ചൈനയിൽ പൂട്ടിയത് മൂർ ചൂണ്ടികാണിക്കുന്നു . ചൈനയിലെ സർവ്വീസ് മേഖലയിലെ വലിയ ഭാവിയും ആപ്പിൾ മുൻകൂട്ടി കാണുന്നു എന്നാണ് പുതിയ നിക്ഷേപത്തെക്കുറിച്ചുള്ള മറ്റൊരു വിലയിരുത്തൽ .


അത്യുഗ്രൻ സ്മാർട്ട്ഫോണുകളുമായി നോക്കിയ തിരിച്ചെത്തുന്നു . ചൈനയിലെ നോക്കിയ പ്രസിഡന്റ് മൈക്ക് വാങ്ങാണ് പുതിയ ഫോണുകളും മറ്റു ഉൽപന്നങ്ങളും പുറത്തിറക്കുന്ന കാര്യം വെളിപ്പെടുത്തിയത് . മൂന്നു മുതൽ നാലു ഉൽപന്നങ്ങൾ വരെയാണ് പുതിയ ശ്രേണിയിൽ എത്തുക എന്നാണ് റിപ്പോർട്ട് . മൈക്രോസോഫ്റ്റുമായുള്ള നോക്കിയ കരാർ ഈ വർഷം അവസാനമാണ് തീരുന്നത് . ഈ കരാർ അവസാനിച്ചാൽ വീണ്ടും സ്മാർട്ട്ഫോൺ വിപണിയിൽ തിരിച്ചെത്തുവാൻ നോക്കിയ തീരുമാനിച്ചിരിക്കുന്നത് . ഫിൻലാൻറിലെ എച്ച്എംഡി ഗ്ലോബൽ നിർമ്മിക്കുന്ന നോക്കിയയുടെ രണ്ട് ആൻഡ്രോയിഡ് ഫോണുകൾ ഉടൻ വിപണിയിലേക്കെത്തുന്നത് . നേരത്തെ പുറത്തുവന്ന റിപ്പോർട്ടുകൾ പ്രകാരം 5.2 ഇഞ്ചും 5.5 ഇഞ്ചും വലിപ്പമുള്ള ഫോണിന് 2കെ റെസല്യൂഷനാണുള്ളത് . പൊടിയിൽ നിന്നും വെള്ളത്തിൽ നിന്നും സംരക്ഷണം നൽകുന്ന ഫോണിന് ഐപി68 സെർട്ടിഫിക്കേഷനും ലഭിച്ചിട്ടുണ്ട് . സാംസങ് ഗാലക്സി എസ് 7 എഡ്ജിനും ഗാലക്സി എസ് 7 നും ഒപ്പം നിൽക്കുന്ന സ്മാർട്ട്ഫോണുകളായിരിക്കും ഇതെന്നാണ് പ്രതീക്ഷിക്കുന്നത് . ആൻഡ്രോയിഡ് 7.0 നൂഗ ആയിരിക്കും നോക്കിയയുടെ പുതിയ ഫോണിൽ ഉപയോഗിക്കുകയെന്ന് ഗിസ്മോ ചൈന റിപ്പോർട്ടു ചെയ്തിരുന്നു . സ്നാപ്ഡ്രാഗൺ 820 ചിപ് സെറ്റായിരിക്കും ഈ ഫോണുകൾക്കുണ്ടാവുക . പൂർണ്ണമായും മെറ്റൽ ബോഡിയിൽ ഇറങ്ങുന്ന സ്മാർട്ട് ഫോണുകളിൽ ഫിംഗർ പ്രിൻറ് സ്കാനറുകളും ഉണ്ടായിരിക്കും .


കള്ളപ്പണം വെളിപ്പെടുത്താത്തവർക്ക് കർഷന മുന്നറിയിപ്പുമായി ആദായനികുതി വകുപ്പ് . കള്ളപ്പണം വെളിപ്പെടുത്തുന്നതിന് വേണ്ടി കേന്ദ്രസർക്കാർ ആരംഭിച്ച പദ്ധതി ഉടൻ അവസാനിക്കുമെന്നും അതിന് മുമ്പായി കള്ളപ്പണം വെളിപ്പെടുത്താത്തവർ അനുഭവിക്കുമെന്നും ആദായ നികുതി വകുപ്പ് മുന്നറിയിപ്പ് നൽകുന്നു . മാർച്ച് 31 ന് കള്ളപ്പണം വെളിപ്പെടുത്താൻ സർക്കാർ അവതരിപ്പിച്ച പ്രധാൻമന്ത്രി ഗരീബ് കല്യാൺ യോജനയുടെ കാവാവധി അവസാനിക്കാനിരിക്കെയാണ് ആദായനികുതി വകുപ്പിന്റെ നിർണ്ണായക നീക്കം . നോട്ട് നിരോധത്തിന് ശേഷം കയ്യിലുള്ള നികുതിയടയ്ക്കാത്ത പണം സൂക്ഷിക്കുന്നവർക്ക് ഇത് വെളിപ്പെടുത്തുന്നതിനായി കേന്ദ്രം ഗരീബ് കല്യാൺ യോജന പദ്ധതിയിൽ നിക്ഷേപിക്കാമെന്നായിരുന്നു നിർദേശം . പദ്ധതിയിൽ എത്ര തുക നിക്ഷേപിച്ചാലും അത് രഹസ്യമായി സൂക്ഷിക്കുമെന്നും കേന്ദ്രം നേരത്തെ വ്യക്തമാക്കിയിരുന്നു . എന്നാൽ പദ്ധതിയുടെ ആനുകൂല്യം ഉപയോഗപ്പെടുത്താതെ കള്ളപ്പണം സൂക്ഷിക്കുന്നവർക്കുള്ളതാണ് ആദായനികുതി വകുപ്പിന്റെ മുന്നറിയിപ്പ് . ഇവരെക്കുറിച്ച് വിവരം ശേഖരിച്ച ആദായനികുതി വകുപ്പ് വിവരങ്ങൾ എൻഫോഴ്സ്മെന്റ് ഡയറക്ടറേറ്റിനും സിബിഐയ്ക്കും ഇതിനകം തന്നെ മാറിക്കഴിഞ്ഞു . ഇത് പ്രകാരമായിരിക്കും നടപടി സ്വീകരിക്കുന്നത് . 2016 ഡിസംബർ 17 മുതൽ മാർച്ച് 31 വരെ പാവപ്പെട്ടവരുടെ ഉന്നമനത്തിനായുള്ള ഗരീബ് കല്യാൺ യോജന പദ്ധതിയിൽ നികുതി അടയ്ക്കാതെ സൂക്ഷിക്കുന്ന കള്ളപ്പണം ഉപാധികളോടെ നിക്ഷേപിയ്ക്കാനുള്ള അവസരം നൽകിയത് . നവംബറിൽ നോട്ട് നിരോധനം നടപ്പിലാക്കിയതിന് പിന്നാലെയായിരുന്നു കേന്ദ്ര നീക്കം . നിക്ഷേപിക്കുന്ന തുകയുടെ 50 ശതമാനം പണം വെളുപ്പിക്കാനുള്ള സാഹചര്യമാണ് ഇത്തരക്കാർക്ക് ലഭിച്ചിട്ടുള്ളത് . നിക്ഷേപിക്കുന്ന തുകയുടെ 25 ശതമാനം നാലുവർഷത്തേയ്ക്ക് ഗരീബ് കല്യാൺ പദ്ധതിയിലേക്കാണ് പോകുക . എന്നാൽ തുകയ്ക്ക് പലിശ ലഭിയ്ക്കില്ല . എന്നാൽ സ്വമേധയാ വെളിപ്പെടുത്താതെ ആദായനികുതി വകുപ്പിന്റെ പരിശോധനയിൽ പിടിച്ചെടുത്താൽ കള്ളപ്പണത്തിന് 85 ശതമാനം തീരുവ ഈടാക്കുമെന്നും കേന്ദ്രസർക്കാർ മുന്നറിയിപ്പ് നൽകിയിരുന്നു .


20 കോടി അമേരിക്കൻ പൌരന്മാരുടെ വിവരം ചോർന്നുവെന്ന് റിപ്പോർട്ട് . അമേരിക്കൻ ഭരണകക്ഷിയായ റിപ്പബ്ലിക്കൻ പാർട്ടിയുടെ കൈവശമുള്ള വിവരങ്ങളാണ് ചോർന്നത് എന്നാണ് റിപ്പോർട്ട് . ഡോണൾഡ് ട്രംപിന്റെ തിരഞ്ഞെടുപ്പു പ്രചാരണ ആവശ്യങ്ങൾക്കായി റിപ്പബ്ലിക്കൻ നാഷനൽ കമ്മിറ്റി സമാഹരിച്ച വിവരങ്ങളാണിത് . ഇവയിൽ ഫോൺ നമ്പറുകൾ , സ്വകാര്യവിവരങ്ങൾ , സോഷ്യൽ മീഡിയ വിവരങ്ങൾ എന്നിവ ഉണ്ടെന്നാണ് റിപ്പോർട്ട് . ഇവ സൂക്ഷിക്കാൻ കരാറേൽപിച്ച ഡീപ് റൂട് അനലറ്റിക്സ് എന്ന കമ്പനിയുടെ പക്കൽനിന്നാണ് വിവരങ്ങൾ ചോർന്നതെന്നു ടെക്നോളജി ന്യൂസ് വെബ്സൈറ്റായ ഗിസ്മോഡോ റിപ്പോർട്ട് ചെയ്തു . മേൽപ്പറഞ്ഞ വിവരങ്ങൾക്ക് പുറമേ സോഷ്യൽ മീഡിയ പ്രതികരണം , മതനിലപാടുകൾ , രാഷ്ട്രീയ ചായ്വ് , വിവാദ വിഷയങ്ങളിലെ നിലപാടുകൾ തുടങ്ങിയവയെല്ലാം വിശദമായി വിശകലനം ചെയ്യുന്നതായിരുന്നു ശേഖരിച്ച വിവരങ്ങൾ . കഴിഞ്ഞ ജനുവരിയിൽ ട്രംപിൻറെ ആവശ്യപ്രകാരം ഈ ഡാറ്റബൈസ് അപ്ഡേറ്റ് ചെയ്തിരുന്നു . എന്നാൽ ഇത് പുതിയ ചോർച്ചയല്ലെന്ന് റിപ്പോർട്ടുണ്ട് . കുറച്ചുകാലത്തേക്ക് ഇവ ഓൺലൈനിൽ ലഭിക്കുന്നുണ്ടെന്നാണ് ചില സൈറ്റുകൾ പറയുന്നത് . അതിനാൽ തന്നെ ജനുവരിയിലെ അപ്ഡേറ്റിംഗ് സമയത്താണ് ഇത് ചോർന്നിരിക്കാൻ സാധ്യതയെന്നാണ് റിപ്പോർട്ട് . സംഭവത്തിൻറെ ഉത്തരവാദിത്തം തങ്ങൾ ഏറ്റെടുക്കുന്നതായി ഡീപ് റൂട് അനലറ്റിക്സ് സ്ഥാപകൻ അലക്സ് ലുൻഡ്രി പറഞ്ഞു .


നോട്ട് നിരോധനത്തെത്തുടർന്ന് ആദായ നികുതി റിട്ടേൺ ഫയൽ ചെയ്തവരുടെ എണ്ണത്തിൽ വൻ വർധന . 2015 - 16 സാമ്പത്തിക വർഷത്തെ അപേക്ഷിച്ച് 2016 - 2017 സാമ്പത്തിക വർഷം റിട്ടേൺ സമർപ്പിച്ചരുടെ എണ്ണത്തിൽ 25 ശതമാനം വർധനയാണ് രേഖപ്പെടുത്തിയത് . 2015 - 2016 സാമ്പത്തിക വർഷം 2.26 കോടി റിട്ടേണുകളാണ് സമർപ്പിച്ചിരുന്നത് . എന്നാൽ 2016 - 17 കാലഘട്ടത്തിൽ ഇത് 2.82 കോടി ആയി ഉയർന്നു . ഈ മാസം അഞ്ചിനായിരുന്നു റിട്ടേൺ സമർപ്പിക്കാനുള്ള അവസാന തിയതി . കേന്ദ്ര സർക്കാർ നടപ്പാക്കിയ നോട്ട് നിരോധനത്തെതുടർന്നാണ് ആദായനികുതി റിട്ടേൺ സമർപ്പിച്ചവരുടെ എണ്ണം ഉയർന്നതെന്ന് സർക്കാർ അവകാശപ്പെട്ടു . നോട്ട് റദ്ദാക്കൽ , കള്ളപ്പണം തടയൽ തുടങ്ങിയ നടപടികളുടെ ഫലമാണ് റിട്ടേൺ ഉയർന്നത് . നോട്ട് റദ്ദാക്കൽ നടപ്പാക്കിയ 50 ദിവസത്തിനുള്ളിലും അതിനുശേഷവും വെളിപ്പെടുത്താത്ത നിരവധി നിക്ഷേപങ്ങളാണ് ബാങ്കുകളിൽ എത്തിയതെന്നും പ്രസ്താവനയിൽ വ്യക്തമാക്കുന്നു . 2016 നവംബർ എട്ടിനാണ് രാജ്യത്തെ 500,1000 നോട്ടുകൾ പിൻവലിച്ചുകൊണ്ട് കേന്ദ്രം ഉത്തവിറക്കിയത് .


ഇന്ത്യൻ ഓയിൽ , ഭാരത് പെട്രോളിയം , ഹിന്ദുസ്ഥാൻ പെട്രോളിയും എന്നീ പൊതുമേഖലാ ഓയിൽ കമ്പനികളെല്ലാം ഉപഭോക്താക്കൾക്ക് ഇത് സംബന്ധിച്ച് അറിയിപ്പുകൾ നൽകിത്തുടങ്ങി . ഇന്റർനെറ്റ് ബാങ്കിങ് , ക്രെഡിറ്റ് / ഡെബിറ്റ് കാർഡുകൾ എന്നീ മാർഗ്ഗങ്ങളിലൂടെ പണമടയ്ക്കാം . ഇതിനായി കമ്പനികളുടെ വെബ്സൈറ്റോ മൊബൈൽ ആപ്ലിക്കേഷനോ വഴി റീ ഫിൽ സിലിണ്ടർ ബുക്ക് ചെയ്യണം . അവിടെ തന്നെ പണം അടയ്ക്കാനുള്ള സംവിധാവുമുണ്ടാവും . ഡിസ്കൌണ്ടിന് ശേഷമുള്ള തുകയാവും വെബ്സൈറ്റിലും ആപിലും ലഭിക്കുന്നത് . സിലിണ്ടർ വീട്ടിലെത്തിക്കുമ്പോൾ ഒപ്പം നൽകുന്ന ക്യാഷ് മെമ്മോയിലും ഈ തുക രേഖപ്പെടുത്തിയിട്ടുണ്ടാവും . പുതിയ സംവിധാനത്തിലൂടെ കൂടുതൽ ഉപഭോക്താക്കൾ ക്യാഷ്ലെസ് ഇടപാടുകളിലേക്ക് തിരിയുമെന്നാണ് കമ്പനികളുടെ പ്രതീക്ഷ . പെട്രോൾ പമ്പുകളിൽ നിന്ന് ഇന്ധനം നിറയ്ക്കുന്നവർ കാർഡ് ഉപയോഗിച്ച് പണം നൽകിയാൽ 0.75 ശതമാനം ഡിസ്ക്കൌണ്ട് എണ്ണക്കമ്പനികൾ ഇപ്പോൾ നൽകുന്നുണ്ട് .


ആൻഡ്രോയ്ഡ് ഉപയോക്താക്കൾക്ക് ഭീഷണിയായി കോപ്പിക്യാറ്റ് മാൽവെയർ . ആൻഡ്രോയ്ഡ് ഉപകരണങ്ങളെ റൂട്ട് ചെയ്യുവാൻ സാധിക്കുന്നതാണ് പുതുതായി കണ്ടെത്തിയ മാൽവെയർ . അതിന് ഒപ്പം തന്നെ ആവശ്യമില്ലാത്ത ആപ്ലിക്കേഷനുകൾ ഇൻസ്റ്റാൾ ചെയ്യുകയും പരസ്യങ്ങൾ കാണിക്കാനും ഈ മാൽവെയറിന് കഴിയും . ഇതുകൂടാതെ ആപ്പ് ഇൻസ്റ്റലേഷൻ ക്രെഡിറ്റ് മോഷ്ടിക്കും . പ്ലേ സ്റ്റോറിൽ നിന്നല്ലാതെ ഇൻസ്റ്റാൾ ചെയ്യുന്ന ആപ്പുകളാണ് പ്രശ്നത്തിന് കാരണം . ഇത്തരത്തിൽ മാൽവെയർ കയറിയാൽ ഏറ്റവും വലിയ പ്രശ്നം മാൽവെയർ ബാധിതമായ ഉപകരണം റൂട്ട് ചെയ്യാൻ സാധിക്കും എന്നത് തന്നെയാണ് . ഇത് നിരവധി സുരക്ഷാപ്രശ്നങ്ങൾ ക്ഷണിച്ചു വരുത്തും . സുരക്ഷാസേവനങ്ങൾ നൽകുന്ന ചെക്ക് പോയിൻറ് എന്ന സ്ഥാപനമാണ് ഇത്തരം മുന്നറിയിപ്പുകൾ നൽകുന്നത് . റൂട്ട് ചെയ്തതിനു ശേഷം ഈ മാൽവെയർ ആൻഡ്രോയ്ഡ് ആപ്പ് ലോഞ്ചിംഗ് സിസ്റ്റത്തിന്റെ കോഡിൽ വ്യത്യാസം വരുത്തും . ഈ മാൽവെയറിൻറെ ഡെവലപ്പർമാർക്ക് ഫോണിൽ നടക്കുന്ന കാര്യങ്ങൾ നിരീക്ഷിക്കാൻ ഇതുവഴി അവസരമൊരുങ്ങും . ഈ വിവരങ്ങൾ ഉപയോഗിച്ച് പണമുണ്ടാക്കുക എന്നതാണ് ഇവരുടെ ലക്ഷ്യം . മറ്റു ആപ്പുകളിൽ പരസ്യം കാണിക്കുകയും മറ്റുള്ള ആപ്പുകളുടെ ഇൻസ്റ്റലേഷൻ ക്രെഡിറ്റ് മോഷ്ടിക്കുകയും ചെയ്താണ് ഇവർ വരുമാനം ഉണ്ടാക്കുന്നത് . ഇതുകൂടാതെ കോർപ്പറേറ്റ് നെറ്റ്വർക്കുകളിൽ കടന്നുകൂടി വിവരങ്ങൾ ചോർത്താനും ഈ മാൽവെയറിനു സാധിക്കും . ഇപ്പോൾ ലോകത്തിലെ ഒരു കോടി നാൽപ്പത് ലക്ഷം ആൻഡ്രോയ്ഡ് ഫോണുകളിൽ ഇത് കടന്നുകൂടിയിട്ടുണ്ട് എന്നാണു വിവരം . ഇതിൽ പകുതിയിലേറെയും ഏഷ്യയിലാണത്രേ . ഇതിൽ എട്ടു മില്ല്യൻ ഫോണുകൾ ഉപഭോക്താവിന്റെ അറിവില്ലാതെ റൂട്ട് ചെയ്തതാണ് . ഉപഭോക്താക്കൾ അറിയാതെ അപ്ളിക്കേഷനുകൾ ഇൻസ്റ്റാൾ ചെയ്തിരിക്കുന്നത് 4.9 മില്ല്യൻ ഡിവൈസുകളിലാണ് . 3 . 8 മില്ല്യൻ ഡിവൈസുകളിൽ ' പരസ്യബാധ ' യുമുണ്ട് . ഈ മാൽവെയർ കാരണം കോപ്പിക്യാറ്റ് മാൽവെയർ നിർമ്മാതാക്കൾക്ക് കിട്ടിയത് ഒന്നര മില്ല്യൻ ഡോളർ ആണത്രേ . ഇങ്ങനെ മാൽവെയർ ബാധിച്ചവയിൽ മിക്കതും ആൻഡ്രോയ്ഡ് 5.0 ലോലിപോപ്പോ അല്ലെങ്കിൽ അതിനു താഴെയുല്ലതോ ആയ പ്ലാറ്റ്ഫോമുകളിൽ പ്രവർത്തിക്കുന്നവ ആണ് .


മീ ടു ആരോപണത്തിൽ ബിസിസിഐ സിഇഒ രാഹുൽ ജോഹ്രിയെ പിന്തുണച്ച് ബിസിസിഐ ഇടക്കാല ഭരണസമിതി . ബിസിസിഐ സിഇഒയോട് പദവിയിൽ തുടരാൻ വിനോദ് റായിയുടെ അധ്യക്ഷതയിലുള്ള ഇടക്കാലസമിതി ആവശ്യപ്പെട്ടു . ജോഹ്രിയെ കുറ്റവിമുക്തനാക്കിയ മൂന്നംഗ സ്വതന്ത്ര കമ്മിറ്റിയുടെ അന്വേഷണ റിപ്പോർട്ടിൻമേൽ ഭിന്നകൾക്കൊടുവിലാണ് ഇടക്കാല സമിതിയുടെ തീരുമാനം . ഇടക്കാല സമിതിയിൽ എന്ത് നടപടിയെടുക്കണമെന്ന ഭിന്നത രൂക്ഷമായതിനെ തുടർന്നാണ് ജോഹ്രിക്ക് ഒപ്പം വിനോദ് റായി നിന്നത് എന്നാണ് സൂചന . എന്നാൽ മറ്റൊരു അംഗമായ ഡയാന എഡുൽജി ജോഹ്രിയെ പുറത്താക്കണം എന്ന നിലപാടാണ് സ്വീകരിച്ചത് . രണ്ട് പേർക്കുമിടയിൽ സമവായമെത്താത്തതിനെ തുടർന്നാണ് ജോഹ്രിക്ക് തുടരാമെന്ന തീരുമാനത്തിലെത്തിയത് എന്നാണ് റിപ്പോർട്ടുകൾ . പരാതി ജോഫ്രിയെ കരിവാരിത്തേൽക്കാൻ കെട്ടിച്ചമച്ചതാണ് എന്നാണ് മൂന്നംഗ കമ്മിറ്റിയുടെ കണ്ടെത്തൽ . മുൻ ജസ്റ്റിസ് രാകേഷ് ശർമ്മ , ദില്ലി വനിതാ കമ്മീഷൻ മുൻ അധ്യക്ഷ ബർക്കാ സിംഗ് , അഡ്വക്കേറ്റും ആക്റ്റിവിസ്റ്റുമായ വീണ ഗൌഡ എന്നിവരടങ്ങിയ മൂന്നംഗ കമ്മിറ്റിയാണ് പരാതി അന്വേഷിച്ചത് . ഒക്ടോബർ 25ന് രൂപീകരിച്ച കമ്മിറ്റി 15 ദിവസത്തിനകം റിപ്പോർട്ട് സമർപ്പിച്ചു .


ഇതിനിടെയാണ് ക്യാപ്റ്റനും വൈസ് ക്യാപ്റ്റനും പവാറിനെ വീണ്ടും നിയമിക്കണമെന്ന് ബിസിസിഐയോട് രേഖാമൂലം ആവശ്യപ്പെട്ടത് . ലോകകപ്പ് സെമിയിൽ ഇംഗ്ലണ്ടിനോട് തോറ്റതിന് പിന്നാലെയാണ് ടീമിൽ പൊട്ടിത്തെറി തുടങ്ങിയത് . സെമിയിൽ കളിപ്പിക്കാതിരുന്ന കോച്ച് തന്നെ തകർക്കാൻ ഗൂഢാലോചന നടത്തുകയാണെന്ന് മിതാലി ആരോപിച്ചിരുന്നു . എന്നാൽ സീനിയർ താരത്തെ നിയന്ത്രിക്കുക പ്രയാസമാണെന്നും , ടീം വിട്ടുപോകുമെന്ന് മിതാലി ഭീഷണിപ്പെടുത്തിയെന്നും പവാറും ബിസിസിഐക്ക് മറുപടി നൽകി . ഇതിന് പിന്നാലെയാണിപ്പോൾ ഹർമൻപ്രീതും സ്മൃതി മന്ദാനയും കോച്ചിന് പിന്തുണയുമായി രംഗത്ത് എത്തിയിരിക്കുന്നത് . പരിശീലകനെന്ന നിലയിൽ കളിക്കാരെ പ്രചോദിപ്പിക്കുന്നതിലും അവരിൽ നിന്ന് മികച്ച പ്രകടനം പുറത്തെടുക്കുന്നിലും പവാറിന്റെ പങ്ക് വലുതാണെന്ന് ഹർമൻപ്രീത് പറഞ്ഞു . സാങ്കേതികമായും തന്ത്രപരമായും ഇന്ത്യൻ വനിതാ ക്രിക്കറ്റിന്റെ മുഖം മാറ്റാൻ പവാറിന് കഴിഞ്ഞുവെന്നും ഹർമൻ അവകാശപ്പെടുന്നു . മിതാലിയും പവാറും തമ്മിലുള്ള പ്രശ്നം അവർ തമ്മിൽ പറഞ്ഞു തീർക്കേണ്ടതാണെന്നും ഹർമൻ വ്യക്തമാക്കി . ഒരു മേശക്ക് ചുറ്റുമിരുന്ന് പരസ്പരം സംസാരിച്ച് തീർക്കാവുന്ന വിഷയമേ അവർ തമ്മിലുള്ളു . അങ്ങനെ ചെയ്താൽ അത് ടീമിന് കൂടുതൽ സുരക്ഷിതത്വം നൽകുമെന്നും ബോർഡിന് എഴുതിയ ഇ മെയിൽ ഹർമൻ വ്യക്തമാക്കി .


സിനിമയിലെ മിക്ക സൂപ്പർ താരങ്ങളെയും തെറിവിളിക്കാൻ കഴിഞ്ഞ ഒരൊറ്റ നടിയേ മലയാളത്തിലുള്ളു , കുളപ്പള്ളി ലീല . മോഹൻലാൽ , മമ്മൂട്ടി , സുരേഷ് ഗോപി , രജനീകാന്ത് എന്നിവരെ തെറി വിളിച്ചിട്ടുണ്ടെന്ന് കുളപ്പള്ളി ലീല പറയുന്നു . എന്നാൽ എല്ലാം സിനിമയിലാണെന്ന് മാത്രം . ഒരു തുടക്കകാരി എന്ന നിലയിൽ തന്നെ എല്ലാവരും സഹായിച്ചിട്ടുണ്ട് . എല്ലാവരെയും ചീത്ത പറയുന്ന ഒരു വായാടിയുടെ വേഷമാണ് മിക്ക സിനിമകളിലും ഞാൻ ചെയ്തിട്ടുള്ളത് . അയാൾ കഥയെഴുതുകയാണ് എന്ന ചിത്രത്തിൽ മോഹൻലാലിനെ ചൂലുകൊണ്ട് അടിക്കുകയും ചീത്തവിളിക്കുകയും ചെയ്യുന്ന ഒരു രംഗമുണ്ട് . ആദ്യം എനിക്ക് പ്രയാസമായിരുന്നു . ആ ഷോട്ടെടുക്കുമ്പോൾ മോഹൻലാൽ നല്ല പ്രോത്സാഹനമാണ് നൽകിയത് . കസ്തൂരിമാനിലൂടെ ലോഹിതദാസാണ് തനിക്ക് ഒരു ബ്രേക്ക് തന്നതെന്നും കുളപ്പള്ളി ലീല പറയുന്നു . മുത്തു എന്ന തമിഴ് ചിത്രത്തിൽ രജനികാന്ത് സാറിനെ ചീത്ത പറയുന്നുണ്ട് . ഈ സീൻ കഴിഞ്ഞപ്പോൾ തമിഴിൽ അവസരം നൽകാമെന്ന് പറഞ്ഞ് അങ്ങോട്ട് ക്ഷണിച്ചിരുന്നു . കസ്തൂരിമാനിന്റെ തമിഴ് പതിപ്പിലൂടെയാണ് ഞാൻ തമിഴിലേക്ക് അരങ്ങേറ്റം കുറിക്കുന്നത് . ഇതിലെ മരുത് മുത്തശ്ശി എന്ന കഥാപാത്രം ഏറെ ശ്രദ്ധിക്കപ്പെട്ടുവെന്നും കുളപ്പള്ളി ലീല ഒരഭിമുഖത്തിൽ പറഞ്ഞു .


മാരകമായ കീടനാശിനിനികളുടെ സാന്നിധ്യം കണ്ടെത്തിയതിനെത്തുടർന്ന് ഇന്ത്യൻ മുളകിന് സൌദി അറേബ്യയിൽ നിരോധനം . ഇന്ത്യൻ എംബസിയിലെ വാണിജ്യ വകുപ്പിന് ഇത് സംബന്ധിച്ച നോട്ടീസ് സൌദി സർക്കാർ നൽകിയതായി കൊമേഴ്സ് സെക്രട്ടറി സുരീന്ദർ ഭഗത് വ്യക്തമാക്കി . ഇന്ത്യിൽ നിന്ന് സുദന്ധ ദ്രവ്യങ്ങളും പച്ചക്കറികളും വൻതോതിൽ ഇറക്കുമതി ചെയ്യുന്ന രാജ്യമാണ് സൌദി അറേബ്യ കേരളത്തിൽ നിന്ന് ഗൾഫ് രാജ്യങ്ങളിലേയ്ക്ക് ഏറെ ഇറക്കുമതി ചെയ്യുന്ന ഒരു പ്രമുഖ കറി പൌഡർ ബ്രാൻഡിൽ കാൻസറിന് കാരണായേക്കാവുന്ന രാസസവസ്തു കണ്ടെത്തിയത് 2012ലാണ് . ഗൾഫ് രാജ്യങ്ങളിലെ വീട്ടമ്മമാരെ ഏറെ ആശങ്കയിലാക്കിയരുന്നു ഈ കണ്ടെത്തൽ . മുളക് പൊടി ഉൾപ്പെടയുള്ളവയിലും കറി പൌഡറിലുമൊക്കെ സുഡാൻ4 എന്ന മാരക രാസവസ്തു കലർത്തിയിരുന്നു . സ്പൈസസ് ബോർഡ് ഉദ്യോഗസ്ഥരാണ് റെയ്ഡ് നടത്തി കൃത്രിമം കണ്ടെത്തിയത് . വിദേശ വിപണിയിൽ ഇന്ത്യൻ മുളകിന് നല്ല ഡിമാന്റാണ് ഉള്ളത് . എന്നാൽ ഇന്ത്യയിൽ നിന്ന് ഇറക്കുമതി ചെയ്യുന്ന മുളകിൽ മാരക കീടനാശിനികളുടെ സാന്നിധ്യം കണ്ടെത്തിയതായാണ് സൌദി അധികൃതർ പറയുന്നത് . മുമ്പ് കീടങ്ങളുടെ സാന്നിധ്യം കണ്ടെത്തിയതിനെത്തുടർന്ന് ഇന്ത്യൻ മാമ്പഴം യൂറോപ്യൻ യൂണിയൻ നിരോധിച്ചിരുന്നു . ഇന്ത്യയ്ക്ക് വിദേശ നാണ്യം നേടിത്തരുന്ന മുളകുകളുടെ നിരോധനം വിപണിയ്ക്ക് തിരിച്ചടിയായിരിയ്ക്കുകയാണ് . ഇനിയും ഇത്തരം സംഭവങ്ങൾ ആവർത്തിച്ചാൽ ശക്തമായ നടപടികൾ സ്വീകരിയ്ക്കുമെന്ന് സൌദി അറേബ്യ വ്യക്തമാക്കിയിട്ടുണ്ട് .


സംസ്ഥാനത്ത് ഇന്നും ഇന്ധന വില കുറഞ്ഞു . പെട്രോളിനും ഡീസലിനും 9 പൈസ വീതമാണ് കുറഞ്ഞത് . തലസ്ഥാനത്ത് പെട്രോളിന് 81 രൂപ 35 പൈസയും ഡീസലിന് 73 രൂപ 96 പൈസയുമാണ് വില . തുടർച്ചയായ നാലാം ദിവസമാണ് ഇന്ധന വില കുറയുന്നത് . രാജ്യാന്തര വിപണിയിൽ എണ്ണ വില കുറയുന്നതാണ് ഇന്ത്യയിലും ഇന്ധന വില കുറയാൻ കാരണം . നേരത്തെ ക്രൂഡോയിൽ വില ഉയരുന്നു എന്ന വാദം ഉന്നയിച്ച് എണ്ണക്കമ്പനികൾ തുടർച്ചയായ 16 ദിവസം പെട്രോൾ - ഡീസൽ വില വർദ്ധിപ്പിച്ചിരുന്നു . കൊച്ചിയിൽ പെട്രോളിന് 80 രൂപ 8 പൈസയും ഡീസലിന് 72 രൂപ 77 പൈസയുമാണ് നിരക്ക് . കോഴിക്കോട് പെട്രോളിന് 80 രൂപ 33 പൈസയും ഡീസലിന് 73 രൂപ 3 പൈസയുമാണ് വില .


മൊബൈൽ വിപണിയിൽ വിപ്ലവം തീർത്ത ഐഫോണിന്റെ പത്താം വാർഷികത്തിലാണ് ആപ്പിൾ പുതിയ മോഡലുകൾ അവതരിപ്പിച്ചത് . ആപ്പിൾ പുറത്തിറക്കിയ ഫോണുകളിൽ ഏറ്റവും വിലയേറിയതാണ് 999 ഡോളർ വിലയുളള ഐഫോൺ എക്സ് . ഹോം ബട്ടണില്ലാത്ത ഫോണിന് ഡിസ്പ്ലേയുടെ താഴെ നിന്നും മുകളിലോട്ട് സ്വൈപ് ചെയ്താൽ ഹോം സ്ക്രീൻ ലഭ്യമാകും . ഡിസ്പ്ലെയുടെ മുകളിലായി സ്ഥിതി ചെയ്യുന്ന ട്രൂ ഡെപ്ത് ക്യാമറ സംവിധാനത്തോടെ ഫെയ്സ് ഐഡിയിലാണ് ഫോൺ അൺലോക്ക് ചെയ്യാൻ പറ്റുക . ഇരുണ്ട കാലാവസ്ഥയിലും മുഖം തിരിച്ചറിഞ്ഞ് ഫോൺ അൺലോക്ക് ആകും . ഫോണിൽ നൽകിയിരിക്കുന്ന സൌകര്യങ്ങളുടെ അടിസ്ഥാനത്തിൽ സ്മാർട്ട് ഫോൺ ശ്രേണിയിൽ ഏറെ മികവ് പുലർത്തുന്നതായിരിക്കും ഐഫോൺ എക്സ് എന്ന് ആപ്പിൾ വ്യക്തമാക്കുന്നു . 5 . 8 എഡ്ജ് - ടു - എഡ്ജ് ഡിസ്പ്ലേയാണ് ഫോണിന് . 12 എംപി + 12 എംപി റിയർ ക്യാമറയാണ് ഐഫോൺ എക്സ് ( ടെൻ ) മോഡലിനുളളത് . സാംസംങ് ഗാലക്സി നോട്ട് 8 പോലെ ഡ്യൂവൽ ഒപ്റ്റിക്കൽ ഇമേജ് സ്റ്റെബലൈസേഷനാണ് ഫോണിനുളളത് . ക്വാഡ് എൽഇഡി ടൂ ടൺ ഫ്ലാഷും ഉപയോഗിച്ചിട്ടുണ്ട് . ഐഫോൺ 7നേക്കാൾ രണ്ട് മണിക്കൂർ കൂടുതൽ നേരം എക്സിന്റെ ബാറ്ററി ലൈഫ് നീണ്ടു നിൽക്കും . എയർപവർ , വയർലെസ് ചാർജിംഗ് എന്നീ സംവിധാനങ്ങളും ഫോണിലുണ്ട് . ഐഫോൺ എക്സ് , ഐഫോൺ 7ന്റെ പരിഷ്കരിച്ച പതിപ്പുകളായ ഐഫോൺ 8 , ഐഫോൺ 8 പ്ലസ് എന്നിവയും ഔദ്യോഗികമായി പുറത്തിറക്കി . ഐഫോൺ 8 പ്ലസിൽ മാത്രമാണ് ഡ്യൂവൽ ക്യാമറയുളളത് . ഐഫോൺ 8ന് 12 എംപി റിയർ ക്യാമറയാണുളളത് . പോർട്രയിറ്റ് ലൈറ്റിംഗ് മോഡിന്റെ ബീറ്റ പതിപ്പിലാണ് ഡ്യുവൽ ക്യാമറ വരുന്നത് . പോർട്രയിറ്റ് മോഡിൽ മികച്ച അനുഭവമായിരിക്കും ഇതെന്ന് ആപ്പിൾ വാഗ്ദാനം ചെയ്യുന്നു . എഫക്ടുകൾ തെരഞ്ഞെടുക്കാൻ പുതിയ ഓപ്ഷനും നൽകിയിട്ടുണ്ട് . ഫിൽട്ടറുകൾ അല്ലാതെ പ്രസ്തുത സമയത്ത് വെളിച്ചതെ അടിസ്ഥാനപ്പെടുത്തിയാണ് എഫക്ട് സാധ്യമാവുക . രണ്ട് മോഡലുകളും 64 ജിബി , 256 ജിബി സ്റ്റോറേജിലാണ് അവതരിപ്പിക്കുന്നത് . ഐഫോൺ 8ന്റെ വില ആരംഭിക്കുന്നത് 699 ഡോളറിലാണ് . 8 പ്ലസിന് 799 ഡോളറാണ് വില . ഐഫോൺ 8,8 പ്ലസ് എന്നീ മോഡലുകളിൽ വയർലെസ് ചാർജിംഗ് സാധ്യമാണ് . ഈ ഫീച്ചറിന്റെ സാധ്യത ഊട്ടിയുറപ്പിക്കാൻ പോക്കിമോൻ പോലെയുളള ഗെയിമുകൾ ഭാവിയിൽ അവതരിപ്പിക്കെമെന്നതിൽ സംശയമില്ല . 7000 സീരീസ് അലൂമിനിയത്തോട് കൂടി മുമ്പിലും പിറകിലും ഗ്ലാസ് കൊണ്ട് ഡിസൈൻ ചെയ്ത മോഡലുകൾ . എ11 ബയോണിക് ചിപ്പിൽ പ്രവർത്തിക്കുന്നു . പുതിയ ഗോൾഡ് പതിപ്പ് അടക്കം മൂന്ന് നിറങ്ങളിലാണ് അവതരിപ്പിച്ചത് . 4കെ റെസല്യൂഷനോടെയുളള ആപ്പിൾ ടിവിയും കമ്പനി ഔദ്യോഗികമായി പ്രഖ്യാപിച്ചു . എഡ്ഢി ക്യൂ ആമ് ടിവിയെ കുറിച്ച് വേദിയിൽ സംസാരിക്കുന്നത് . എക്കാലത്തേയും മികച്ച ശബ്ദ - ദൃശ്യ മികവാണ് ടിവിക്ക് ഉളളതെന്ന് ക്യു വ്യക്തമാക്കി . നവീനമായ സാങ്കേതികവിദ്യയോട് കൂടിയുളള ടിവി ഓപ്പറേറ്റിംഗ് സിസ്റ്റവും 4കെ ടൈറ്റിലും ഉണ്ടെങ്കിലും എച്ച്ഡിയേക്കാൾ വിലയില്ലെന്ന് കമ്പനി . 179 ഡോളർ മാത്രമാണ് വില . സെപ്തംബർ 15 മുതൽ പ്രീ ബുക്കിംഗ് ആരംഭിക്കും മൂന്നാം തലമുറ വാച്ചുകളും ആപ്പിൾ സീരീസ് 3 കമ്പനി അവതരിപ്പിച്ചു . ഫോൺ ഇല്ലാതെ കണക്ടിവിറ്റി സാധ്യമാക്കുന്നതാണ് വാച്ച് . വാച്ചിലൂടെ സംഗീതം ആസ്വദിക്കാനും കഴിയും . ആപ്പിൾ വാച്ച് സീരീസ് 3യ്ക്ക് ഇ - സിം സംവിധാനവും ഉണ്ട് . സീരീസ് 2ലെ അതേ വലുപ്പം തന്നെയാണ് ഇതിനും . കൈത്തണ്ടയിൽ ഇരിക്കുമ്പോൾ തന്നെ ഫോൺ വിളിക്കാനും കഴിയും . റോളെക്സിനെ തോൽപ്പിച്ചാണ് ലോകത്തെ ഏറ്റവും കൂടുതൽ വിൽക്കപ്പെടുന്നതായി ആപ്പിൾ വാച്ച് മാറിയത് ലോകത്തെ ഏറ്റവും മികച്ച വാച്ച് 50 ശതമാനം വിൽപന വർദ്ധിച്ചെന്നും കമ്പനി പ്രഖ്യാപിക്കുന്നു സിരിയുടെ സഹായത്തോടെ വാച്ചിൽ ശബ്ദസന്ദേശങ്ങളും സാധ്യമാകും . സെപ്തംബർ 15 മുതൽ പ്രീ ബുക്കിംഗും 22 മുതൽ വിൽപനയും ആരംഭിക്കും . ഇന്ത്യയിൽ അടക്കമുളള രാജ്യങ്ങളിൽ ആദ്യ ഘട്ടത്തിൽ ഈ വാച്ച് ലഭ്യമാകില്ല . അപ്പിൾ സ്ഥാപകനും മുൻ സി ഇ ഒയുമായ സ്റ്റീവ് ജോബ്സിന് വേണ്ടി ചടങ്ങ് സമർപ്പിക്കുന്നതായി അറിയിച്ചാണ് സിഇഒ ടിം കുക്ക് ചടങ്ങിന് തുടക്കം കുറിച്ചത് . പുതിയ ആസ്ഥാനമായ ആപ്പിൾ പാർക്കിൽ ഇത് ആദ്യമായാണ് ഒരു ചടങ്ങ് നടക്കുന്നതും ലോകത്തിന് മുമ്പിൽ വെളിവാകുന്നതും .


സംസ്ഥാനത്തെ സ്വർണവിലയിൽ ഇടിവ് . പവന് 440 രൂപയാണ് ഇന്ന് കുറഞ്ഞത് . പവന് 20,800 രൂപയാണ് ഇന്നത്തെ വില . ഗ്രാമിന് 55 രൂപ കുറഞ്ഞ് 2,600 രൂപയായി . വൻകിട കച്ചവടക്കാരുടെ മത്സരം അതിജീവിക്കാനാണ് വില കുറച്ചതെന്ന് കേരള ഗോൾഡ് ആൻഡ് സിൽവർ മർച്ചന്റ്സ് അസോസിയേഷൻ ഭാരവാഹികൾ അറിയിച്ചു . കഴിഞ്ഞ 10 ദിവസം കൊണ്ട് കേരളത്തിൽ സ്വർണത്തിന് കുറഞ്ഞത് 1,120 രൂപയാണ് . അഞ്ച് മാസത്തിനിടയിലെ താഴ്ന്ന നിരക്കിലാണ് സംസ്ഥാനത്ത് സ്വർണ വിലയിപ്പോൾ . രാജ്യാന്തര വിപണിയിലും സ്വർണവില കുറയുന്ന പ്രവണതയാണ് കാണുന്നത് . എങ്കിലും ഒരു ദിവസം ഇത്രയും കുറയുന്നത് അപൂർവ സംഭവമാണെന്ന് വ്യാപാരികൾ പറയുന്നു . ഗ്രാമിന് ഇന്ന് മാത്രം കുറഞ്ഞത് 55 രൂപയാണ് . ഓൾ കേരള ഗോൾഡ് ആൻഡ് സിൽവർ മർച്ചന്റ്സ് അസ്സോസിയേഷനാണ് സംസ്ഥാനത്ത് സ്വർണ്ണവില നിശ്ചയിക്കുന്നത് . വൻകിട കച്ചവടക്കാർ സ്വർണാഭരണങ്ങൾക്ക് വലിയ തോതിൽ ഡിസ്കൌണ്ട് നൽകുന്നത് ചെറുകിട വ്യാപാരികൾക്ക് തിരിച്ചടിയാകുകയാണ് . ഇത് മുൻനിർത്തി ചെറുകിട കച്ചവടക്കാരെ സംരക്ഷിക്കാനാണ് സ്വർണ്ണവില കുറച്ചതെന്ന് അസോസിയേഷൻ ഭാരവാഹികൾ വിശദീകരിക്കുന്നു . രാജ്യാന്തര വിപണിയിൽ സ്വർണ വില കുറയുന്നതും കേരളത്തിൽ പ്രതിഫലിക്കുന്നുണ്ട് . 31 ഗ്രാമിന്റെ ട്രോയ് ഔൺസിന് 1,244 ഡോളറാണ് ആഗോള വിപണിയിലെ വില . പത്ത് ദിവസത്തിനുള്ളിൽ 1,120 രൂപയാണ് ഒരു പവൻ സ്വർണത്തിന് കേരളത്തിൽ കുറഞ്ഞത് .


സിനിമാ മേഖലയിലെ പീഡനകഥകളാണ് അടുത്തിടയായി സമൂഹമാധ്യമങ്ങളിൽ ഉയർന്നുവരുന്നത് . ഹോളിവുഡിൽ കഴിഞ്ഞ കുറച്ചു ദിവസങ്ങളായി നിർമാതാവ് ഹാർവി വെയ്ൻസ്റ്റൈൻ വിവാദം ചൂടുപിടിച്ചു കൊണ്ടിരിക്കുന്നു . ഹോളിവുഡിലെ മിക്ക നായികമാരും വെയ്ൻസ്റ്റീനെതിരെ രംഗത്തുവരികയും ചെയ്തു . സ്ത്രീകൾക്ക് എതിരെയുളള ലൈംഗികാതിക്രമങ്ങൾ കൂടിയ സാഹചര്യത്തിൽ മീ ടൂ എന്ന ഹാഷ്ടാഗ് ക്യാംപെയ്നും സോഷ്യൽമീഡയയിൽ തരംഗമായികഴിഞ്ഞു . ഒരു സ്ത്രീയുടെ തുറന്നു പറച്ചിൽ മറ്റുള്ള സ്ത്രീകൾക്കും പ്രചോദനമാകുന്നുവെന്നതിനാൽ ഈ ഹാഷ് ടാഗ് പ്രചരണം ദിവസം ചെല്ലുന്തോറും കൂടുകയാണ് . ഒടുവിൽ ഇതാ ബോളീവുഡിലെ ഹാസ്യതാരം മല്ലിക ദുവയാണ് തുറന്നു പറച്ചിലുമായി രംഗത്തെത്തിയിരിക്കുന്നത് . ഏഴു വയസ്സുള്ളപ്പോൾ സ്വന്തം കാറിൽ നേരിടേണ്ടി വന്ന ദുരനുഭവമാണ് മല്ലികയ്ക്ക് പറയാനുള്ളത് . കാർ ഓടിച്ചിരുന്നത് തൻറെ അമ്മയായിരുന്നെന്നും പുറകിലെ സീറ്റിലിരുന്ന അയാൾ തൻറെ പാവാടയുടെ ഉള്ളിൽ കൈയിടുകയായിരുന്നു . യാത്രയിലുടനീളം അയാളുടെ കൈ തന്റെ വസ്ത്രത്തിനുള്ളിലായിരുന്നു എന്നും താരം തൻറെ ഫേസ്ബുക്കിൽ കുറിച്ചു . പതിനൊന്ന് വയസ്സുള്ള തൻറെ ചേച്ചിക്കും ഇത്തരത്തിലുളള അനുഭവം ഉണ്ടായി . വിവരം അറിഞ്ഞ അച്ഛൻ അന്ന് രാത്രിതന്നെ അയാളുടെ താടിയെല്ല് ഇടിച്ചു തകർക്കുകയും ചെയ്തുവെന്നും മല്ലിക പറയുന്നു . ഹോളിവുഡിലെ പ്രശസ്തനായ നിർമ്മാതാവായ വെയ്ൻസ്റ്റീൻ നായികമാരെയടക്കം ലൈംഗികമായി ചൂഷണം ചെയ്തിരുന്നു എന്ന് ന്യൂയോർക്ക് ടൈംസ് മാഗസിൻ റിപ്പോർട്ട് ചെയ്തിരുന്നു . ആഞ്ജലീന ജോളിയടക്കമുള്ള പ്രശസ്ത താരങ്ങൾ വെയ്ൻസ്റ്റീനെതിരെ രംഗത്തെത്തിയിരുന്നു . ഇത് ചുവടുപിടിച്ചാണ് ഇത്തരത്തിലുളള സ്വന്തം പീഡനാനുഭവങ്ങൾ ഏറ്റുപറഞ്ഞുകൊണ്ട് പെൺകുട്ടികൾ രംഗത്തെത്തുന്നത് . അമേരിക്കൻ അഭിനേത്രിയായ അലീസ മിലാനോയുടെ ട്വീറ്റാണ് ക്യാംപെയ്ന് തുടക്കം കറിച്ചത് . ഇന്ത്യയിൽ നിന്ന് ആയിരങ്ങൾ " മീ ടു ' വിനൊപ്പം ചേർന്നപ്പോൾ കേരളത്തിൽ നിന്നും നടിമാരായ റിമ കല്ലിങ്കൽ , സജിത മഠത്തിൽ തുടങ്ങിയ പ്രമുഖരുൾപ്പെടെ ക്യാംപെയ്ൻറെ ഭാഗമായി .


ക്രിക്കറ്റ് ലോകത്തെ അനിഷേധ്യ ശക്തിയായുളള കുതിപ്പിന് ഊർജ്ജമായ വീര നായകന്മാർക്ക് ബിസിസിഐയുടെ ആദരം . അഞ്ഞൂറാം ടെസ്റ്റിലാണ് ഇന്ത്യൻ മുൻ നായകരെ ബിസിസിഐ ആദരിച്ചത് . ഗാവസ്കറും കപിലും സച്ചിനും ഗാംഗുലിയും അടക്കമുള്ളവർ ചടങ്ങിനെത്തി . വനിതാ ടീം ക്യാപ്റ്റന്മാരെയും ആദരിച്ചു . ടെസ്റ്റ് മത്സരങ്ങളിൽ ഇന്ത്യയെ നയിച്ചവർക്കുള്ള പാരിതോഷികം ഉത്തർപ്രദേശ് ഗവർണർ രാം നായിക് സമ്മാനിച്ചു . അജിത് വഡേക്കർ , സുനിൽ ഗാവസ്കർ , കപിൽ ദേവ് , ദിലിപ് വെങ്സാർക്കർ , രവി ശാസ്ത്രി , കെ ശ്രീകാന്ത് , സച്ചിൻ ടെൻഡുൽക്കർ , സൌരവ് ഗാംഗുലി , അനിൽ കുംബ്ലെ എം എസ് ധോണി തുടങ്ങിയവരെയാണ് ആദരിച്ചത് . കോഴവിവാദത്തിൾ ഉൾപ്പെട്ടശേഷം ആദ്യമായി ബിസിസിഐ ചടങ്ങിന് ക്ഷണം ലഭിച്ച മുഹമ്മദ് അസ്ഹറദ്ദീന്റെ സാന്നിധ്യം ശ്രദ്ധേയമായി . ചടങ്ങിനെ ശേഷം കൊഹ്ലിപ്പടയ്ക്ക് പ്രോത്സാഹവുനമായി മുൻനായകൻമാർ ഗ്യാലറിയിലുമെത്തി . നിലവിലെ ടീമിൽ ഏറെ പ്രതീക്ഷയുണ്ടെന്നും ബൌളർമാർക്കും ബാറ്റ്സ്മാൻമാർക്കും ഒരുപോലെ അവസരം ലഭിക്കുന്ന സാഹര്യങ്ങളുണ്ട് . ടെസ്റ്റ് ക്രിക്കറ്റ് നിലനിൽക്കും എന്നും സച്ചിൻ അഭിപ്രായപ്പെട്ടു . ടെസ്റ്റിന്റെ തലേരാത്രി കാൺപൂരിൽ ഒരുക്കിയ പ്രത്യേക അത്താഴവിരുന്നിലും മുതിർന്ന താരങ്ങളും കൊഹ്ലിയുടെ നേതൃത്വത്തിൽ ഇന്ത്യൻ ടീമും പങ്കെടുത്തു .


മേയ് 14 മുതൽ പെട്രോൾ പമ്പുകൾ എല്ലാ ഞായറാഴ്ചയും പെട്രോൾ പമ്പുകൾ അടച്ചിടാൻ തീരുമാനം . രാജ്യത്ത് ഇന്ധന നഷ്ടം കുറയ്ക്കണമെന്ന പ്രധാനമന്ത്രി നരേന്ദ്ര മോദിയുടെ ആഹ്വാനം അനുസരിച്ചാണ് തീരുമാനമെന്ന് പെട്രോൾ പമ്പ് ഉടമകളുടെ സംഘടന അറിയിച്ചു . കേരളം , തമിഴ്നാട് , കർണ്ണാടക , പുതുച്ചേരി , ആന്ധ്രാപ്രദേശ് , തെലങ്കാന , മഹാരാഷ്ട്ര , ഹരിയാന എന്നിവിടങ്ങളിലെ പെട്രോൾ പമ്പുകളായിരിക്കും ഞായറാഴ്ചകളിൽ 24 മണിക്കൂർ നേരം അടച്ചിടുന്നത് . നേരത്തെ തന്നെ ഇത്തരത്തിലൊരു തീരുമാനം എടുത്തിരുന്നെങ്കിലും ഇത് പുനഃപരിശോധിക്കണമെന്ന എണ്ണക്കമ്പനികളുടെ ആവശ്യം കണക്കിലെടുത്ത് നീട്ടിവെയ്ക്കുകയായിരുന്നെന്ന് പമ്പുടമകളുടെ സംഘടനാ പ്രതിനിധികൾ അറിയിച്ചു . പുതിയ തീരുമാനം എണ്ണക്കമ്പനികളെ അറിയിക്കും . പ്രധാന മന്ത്രിയുടെ പ്രതിവാര റേഡിയോ പരിപാടിയായ മൻ കീ ബാത്തിലാണ് അടുത്തിടെ പെട്രോളിയം ഉൽപ്പന്നങ്ങൾ സംരക്ഷിക്കണമെന്ന ആഹ്വാനം ഉണ്ടായത് . മറ്റ് ദിവസങ്ങളെ അപേക്ഷിച്ച് ഞായറാഴ്ചകളിൽ 40 ശതമാനത്തോളം വ്യാപാരം കുറവാണെന്നും പമ്പുടമകൾ പറയുന്നു . അത്യാവശ്യ ഘട്ടങ്ങളിൽ ഇന്ധനം നൽകാൻ ഒരു ജീവനക്കാരൻ ഈ ദിവസം പമ്പിലുണ്ടാകും .


കേരളം അകപ്പെട്ട മഹാപ്രളയത്തിൽ ലോകമെന്പാടും നിന്ന് സഹായങ്ങൾ ലഭിക്കുന്നുണ്ട് . ചലച്ചിത്ര താരങ്ങളാണ് സഹായം നൽകുന്നതിൽ മുന്നിൽ നിൽക്കുന്നത് . മലയാളത്തിന് പുറമെ ദക്ഷിണേന്ത്യയിലെ എല്ലാ പ്രമുഖ താരങ്ങളും കേരളത്തിന് കൈത്താങ്ങുമായി രംഗത്തെത്തി . ഇക്കാര്യത്തിൽ ബോളിവുഡും ഒട്ടും മോശമാക്കിയില്ല . രാജ്യം ആദരിക്കുന്ന അമിതാഭ് ബച്ചനാകട്ടെ സ്വന്തം വസ്ത്രങ്ങളും സ്വകാര്യ വസ്തുക്കളുമടക്കം കേരളത്തിനുള്ള ദുരിതാശ്വാസത്തിനായി നൽകി . മുഖ്യമന്ത്രിയുടെ ദുരിതാശ്വാസ നിധിയിലേക്ക് അമിതാഭ് ബച്ചൻ 51 ലക്ഷം രൂപയാണ് സംഭാവന നൽകിയത് . ആറു ബോക്സുകളിലായി സ്വകാര്യ വസ്തുക്കളും ബച്ചൻ നൽകിയിട്ടുണ്ട് . ഇതിൽ 80 ജാക്കറ്റുകൾ , 25 പാന്റുകൾ , 20 ഷർട്ടുകൾ എന്നവയാണ് അടങ്ങിയിട്ടുള്ളത് . 40 ജോഡി പാദരക്ഷകളടക്കം മഹാനടൻ സംഭാവന ചെയ്തിട്ടുണ്ട് . ഓസ്കർ ജേതാവും മലയാളിയുമായ റസൂൽ പൂക്കുട്ടി വഴി ബോളിവുഡ് വലിയ തോതിലുള്ള സഹായം ചെയ്തിട്ടുണ്ടെന്നാണ് വ്യക്തമാകുന്നത് . ഷാറൂഖ് ഖാൻ , അക്ഷയ് കുമാർ , വിദ്യാ ബാലൻ , ജാക്വിലിൻ ഫെർണാണ്ടസ് എന്നിവരെല്ലാം പൂക്കുട്ടി വഴി സഹായം എത്തിച്ചിട്ടുണ്ട് .


ഹോളിവുഡിൽ ഉറച്ച ശബ്ദമായി മി ടൂ ക്യാംപയിൻ പുറത്ത് വന്നപ്പോഴും ബോളിവുഡിൽനിന്ന് കുറച്ച് പേർ മാത്രമാണ് തങ്ങളുടെ നിലപാടുകൾ വ്യക്തമാക്കാൻ തയ്യാറായത് . ഗ്ലാമറസ് ലോകത്തെ ചതിയുടെ കഥകൾ അതുകൊണ്ടുതന്നെ ബോളിവുഡിൽ വേണ്ടത്ര ചർച്ചയായിരുന്നുമില്ല . എന്നാൽ ഇപ്പോൾ ബോളിവുഡിൻറെ താരസുന്ദരി ഐശ്വര്യ റായ് തൻറെ അഭിപ്രായം തുറന്ന് പറഞ്ഞിരിക്കുകയാണ് . സിഡ്നിയിൽ നടന്ന ഒരു പൊതുപരിപാടിയ്ക്കിടെ സൺഡേ ടെലിഗ്രാഫിനോടാണ് ഐശ്വര്യ മനസ്സ് തുറന്നത് . മീ റ്റൂ ക്യംപയിനിലൂടെ ആളുകൾ തുറന്ന് സംസാരിക്കാൻ തുടങ്ങിയിരിക്കുന്നു . ഇത് വളരെ നല്ല കാര്യമാണ് . എന്നാൽ ഇത് ഒരു ഭാഗത്ത് മാത്രമായി ഒതുങ്ങേണ്ടതല്ല , സിനിമയിൽ മാത്രമല്ല എല്ലാ മേഖലയിലുമുണ്ട് ഇത്തരം ലൈംഗികാതിക്രമങ്ങളെന്നും ഐശ്വര്യ വ്യക്തമാക്കി . ആളുകൾക്ക് സംവദിക്കാനുള്ള മാധ്യമമായ സോഷ്യൽ മീഡിയ വ്യക്തിസ്വാതന്ത്യത്തെ പലപ്പോഴും ഹനിക്കുന്നുണ്ട് . ആർക്കും ആരെക്കുറിച്ചും എന്തും പറായം . സിനിമാ താരങ്ങളെ കുറിച്ച് അവർക്ക് ഇഷ്ടമുള്ളത് പറയുന്നു . എന്നാൽ സിനിമ , സ്ത്രീകൾക്ക് നൽകുന്ന തൊഴിലവസരത്തെ കുറിച്ച് ആരും പറയുന്നില്ലെന്നും ഐശ്വര്യ കൂട്ടിച്ചേർത്തു നിർമ്മാതാവായ വെയ്ൻസ്റ്റീൻ നടിമാരെ ലൈംഗികായി ആക്രമിച്ചിരുന്നുവെന്ന വെളിപ്പെടുത്തലിനെ തുടർന്നാണ് ക്യംപയിൻ ആരംഭിച്ചത് . ഇതോടെ ലോകത്താകമാനം ഈ ക്യാംപയിൻ വ്യാപിക്കുകയും തനിക്ക് നേരിട്ട അധിക്ഷേപം തുറന്ന് പറയാൻ എല്ലാവരും തയ്യാറാകുകയും ചെയ്തിരുന്നു . അനിൽ കപൂറും രാജ്കുമാർ റാവുവും പ്രധാന കഥാപാത്രങ്ങളിലെത്തുന്ന ഫാന്നി ഖാൻ ആണ് ഐശ്വര്യയുടേതായി പുറത്താക്കാനിരിക്കുന്ന ചിത്രം


ബോളിവുഡ് നായിക കത്രീന കത്രീന കൈഫിൻറെ പുതിയ ഹോട്ട് ചിത്രങ്ങൾ സോഷ്യൽ മീഡിയയിൽ തരം ഗമായിരിക്കുകയാണ് . അതീവ സുന്ദരിയായി ഹോട്ട് ലുക്കിലെത്തിയ താരത്തിൻറെ ചിത്രങ്ങൾ ആരാധകരും വിമർശകരും ഒരുപോലെ ഏറ്റെടുത്തു . നിരവധി കമന്റുകളാണ് ചിത്രങ്ങൾക്ക് ലഭിച്ചത് . എന്നാൽ അതിൽനിന്നെല്ലാം വ്യത്യസ്തമായ ഒരു കമൻറ് ആരാധകരെപോലും ഞെട്ടിച്ചിരിക്കുകയാണ് . ബോളിവുഡ് താരം അർജുൻ കപൂറാണ് കത്രീനയുടെ ചിത്രത്തിന് രസകരമായി കമൻറ് ചെയ്ത് ഏവരേയും ഞെട്ടിച്ചത് . കത്രീന ആദ്യം പങ്കുവച്ച ചിത്രത്തിൽ " ഇപ്പോൾ നിങ്ങളുടെ എല്ലാം തെളിഞ്ഞിരിക്കുകയാണ് ! ! ! അടിപൊളി കത്രീന , എന്നും രണ്ടാമത്തെ ചിത്രത്തിൽ നിങ്ങൾക്ക് താരൻ പിടിപ്പെട്ടു എന്നുമാണ് അർജുൻ കമന്റ് ചെയ്തത് .


വസ്ത്രധാരണത്തിൻറെ പേരിൽ നിരന്തരം വിവാദങ്ങളിൽ നിറയുന്ന താരമാണ് സ്വര ഭാസ്കർ . അടുത്തിടെ പുതിയ ചിത്രത്തിൻറെ പ്രചാരണ പരിപാടിയിൽ ഇറക്കം കുറഞ്ഞ വസ്ത്രം ധരിച്ചെത്തിയതിനെ തുടർന്ന് ചടങ്ങിൽ ഉടനീളം അസ്വസ്ഥയായ സ്വരയുടെ വീഡിയോ വാർത്തയായിരുന്നു . ഇതിനെതിരെ സോഷ്യൽ മീഡിയയിലും വിമർശനമുയർന്നു . ഈ വിമർസനങ്ങളെയെല്ലാം പരിഹസിച്ച് രംഗത്തെത്തിയിരിക്കുകയാണ് സ്വര . പുതിയ ചിത്രം വീരേ ദി വെഡിങ്ങിൻരെ പ്രചരണത്തിനെത്തിയതായിരുന്നു സ്വര . മാധ്യമങ്ങളോട് സംസാരിക്കുന്നതിന് മുമ്പ് തൻറെ വസ്ത്രം ശരിയായ രീതിയിലല്ലേ ഉള്ളതെന്ന് മാനേജറോട് ചോദിക്കുകയും നേരെയിടാൻ ആവശ്യപ്പെടുകയും ചെയ്തു . തുടർന്ന് വസ്ത്രം നേരെയല്ലെങ്കിൽ വീഡിയോ സൂം ചെയ്ത് അത് ഞെട്ടിപ്പിക്കുന്ന വാർത്തകളായി മാറുമെന്ന് സ്വര പരിഹസിച്ചു . ഇത്തരത്തിൽ എത്ര വാർത്തകൾ നിങ്ങൾ ചെയ്തിട്ടുണ്ട് എന്ന് സ്വര മാധ്യമപ്രവർത്തരോട് ചോദിച്ചു . ഇവയെല്ലാം എൻറർറ്റെയിൻമെൻറ് വിഭാഗത്തിൽ പെടുമെന്ന് ഒരു മാധ്യമ പ്രവർത്തകൻ തമാശ രൂപത്തിൽ മറുപടി പറഞ്ഞപ്പോൾ , ഇത്തരം വൃത്തികെട്ട വാർത്തകളാണോ എൻറർറ്റെയിൻമെൻറ് എന്നായിരുന്നു സ്വരയുടെ ചോദ്യം .


മകനെ വീട്ടിലാക്കി ബോളിവുഡ് നടി കരീന കപൂർ ജിമ്മിൽ പോകുന്നത് സോഷ്യൽ മീഡിയയിൽ ട്രോൾ ആയിരുന്നു . വിമർശനങ്ങൾക്ക് മറുപടിയുമായി കരീന കപൂർ തന്നെ ഇപ്പോൾ രംഗത്ത് എത്തിയിരിക്കുകയാണ് . ജിമ്മിൽ പോകുന്നത് അത് സൈസ് സീറോ ആകാൻ വേണ്ടി മാത്രമല്ല . പ്രസവശേഷം സ്ത്രീകൾ വണ്ണം വയ്ക്കാറുണ്ട് . വണ്ണം കുറയ്ക്കണമെന്ന് ആരും എന്നോടു പറഞ്ഞിട്ടില്ല . എന്റെ സന്തോഷത്തിനു വേണ്ടിയാണ് ജിമ്മിൽ പോകുന്നത് . കുഞ്ഞുണ്ടാകുമ്പോൾ സന്തോഷം വേണ്ടെന്നു വയ്ക്കേണ്ടതില്ല . നമ്മൾ സന്തോഷത്തോടെയിരുന്നാൽ , ആരോഗ്യമുണ്ടെങ്കിൽ കുഞ്ഞിനും ആ ഗുണങ്ങൾ കിട്ടും - കരീന കപൂർ പറയുന്നു .


ഇന്ത്യൻ പ്രീമിയർ ലീഗിൽ കൊൽക്കത്ത നൈറ്റ് റൈഡേഴ്സിനെതിരേ സൺറൈസേഴ്സിന് 140 റൺസ് വിജയലക്ഷ്യം . ടോസ് നഷ്ടപ്പെട്ട് ആദ്യ ബാറ്റിങ് ആരംഭിച്ച കൊൽത്തക്കയ്ക്ക് എട്ട് വിക്കറ്റ് നഷ്ടത്തിൽ 139 റൺസ് മാത്രമാണ് എടുക്കാൻ സാധിച്ചത് . 49 റൺസെടുത്ത ക്രിസ് ലിന്നാണ് അവരുടെ ടോപ് സ്കോറർ . ക്യാപ്റ്റൻ ദിനേശ് കാർത്തിക 29 റൺസെടുത്ത് പുറത്തായി . ചെന്നൈ സൂപ്പർ കിങ്സിനെതിരേ കൊൽക്കത്തയുടെ ടോപ് സ്കോററായിരുന്ന ആന്ദ്രേ റസൽ കുറ്റനടിക്കുള്ള ശ്രമത്തിനിടെ ഒമ്പത് റൺസെടുത്ത് പുറത്തായി . കഴിഞ്ഞ അണ്ടർ 19 ലോകകപ്പ് കളിച്ച് ശിവം മാവി , ശുഭ്മാൻ ഗിൽ എന്നിവരെ ഉൾപ്പെടുത്തിയാണ് നൈറ്റ് റൈഡേഴ്സ് കളിച്ചത് . ഒൻപത് പന്ത് നേരിട്ട ഗിൽ മൂന്ന് റൺമാത്മ്രാണ് എടുത്തത് . ഹൈദരാബാദിനായി ഭുവനേശ്വർ കുമാർ നാലോവറിൽ 26 വിട്ടുനൽകി മൂന്ന് വിക്കറ്റ് വീഴ്ത്തി . ഷാക്കിബ് അൽ ഹസനും ഓസ്ട്രേലിയൻ താരം ബില്ലി സ്റ്റാൻലേക്കും നാലോവർ വീതം പൂർത്തിയാക്കി . 21 റൺസ് മാത്രമാണ് ഇവർ വിട്ടു നൽകിയത് . രണ്ട് വീതം വിക്കറ്റുകൾ നേടുകയും ചെയ്തു .


ഓസ്ട്രേലിയക്കെതിരെ നാലാമത്തെയും അവസാനത്തെയും ക്രിക്കറ്റ് ടെസ്റ്റിൽ ചേതേശ്വർ പൂജാരയ്ക്ക് ഇരട്ട സെഞ്ചുറി നഷ്ടം . 193 റൺസെടുത്ത പൂജാരയെ സ്വന്തം പന്തിൽ നഥാൻ ലിയോൺ ക്യാച്ചെടുത്ത് പുറത്താക്കുകയായിരുന്നു . ഓസീസിനെതിരെ മാത്രം മൂന്ന് ഇരട്ട സെഞ്ചുറികൾ നേടാനുള്ള അവസരമാണ് പൂജാരയ്ക്ക് നഷ്ടമായത് . 373 പന്തിൽ 22 ബൌണ്ടറി ഉൾപ്പെടെയാണ് പൂജാര 193 റൺസെടുത്തത് . പൂജാരയുടെ സെഞ്ചുറിയുടെയും ഋഷഭ് പന്തിന്റെ അർധ സെഞ്ചുറിയുടേയും കരുത്തിൽ ഇന്ത്യ ആറ് വിക്കറ്റ് നഷ്ടത്തിൽ 432 റൺസെടുത്തിട്ടുണ്ട് . പന്തിനൊപ്പം ( 52 * ) രവീന്ദ്ര ജഡേജ ( 6 * ) യാണ് ക്രീസിൽ . നാലിന് 303 എന്ന നിലയിലാണ് ഇന്ത്യ രണ്ടാം ദിനം ആരംഭിച്ചത് . എന്നാൽ തലേ ദിവസത്തെ സ്കോറിനോട് മൂന്ന് റൺ കൂടി കൂട്ടിച്ചേർക്കുന്നതിനിടെ ഇന്ത്യക്ക് വിഹാരിയെ നഷ്ടമായി . നഥാൻ ലിയോണിനാണ് വിക്കറ്റ് . എന്നാൽ പിന്നീട് ഒത്തുച്ചേർന്ന പന്ത് - പൂജാര സഖ്യം 89 റൺസ് കൂട്ടിച്ചേർത്തു . നേരത്തെ , സിഡ്നിയിലും ടോസിലെ ഭാഗ്യം ഇന്ത്യയെ തുണച്ചപ്പോൾ ബാറ്റിംഗ് തെരഞ്ഞെടുക്കാൻ ക്യാപ്റ്റൻ വിരാട് കോലിക്ക് രണ്ടാമതൊന്ന് ആലോചിക്കേണ്ടിവന്നില്ല . കെ എൽ രാഹുലാണ് മായങ്കിനൊപ്പം ഇന്നിംഗ്സ് ഓപ്പൺ ചെയ്തത് . എന്നാൽ ഒരിക്കൽ കൂടി രാഹുൽ ( 9 ) തുടക്കത്തിലേ മടങ്ങി . 10 റൺസെ അപ്പോൾ ഇന്ത്യൻ സ്കോർ ബോർഡിലുണ്ടായിരുന്നുള്ളു . എന്നാൽ വൺഡൌണായി എത്തിയ പൂജാരക്കൊപ്പം ഇന്ത്യയ്ക്ക് മികച്ച അടിത്തറയിട്ട മായങ്ക് നഥാൻ ലിയോണിനെ സിക്സറടിക്കാനുള്ള ശ്രമത്തിൽ 77 റൺസെടുത്ത് പുറത്തായി . 126 / 2 എന്ന സ്കോറിൽ പൂജാരയ്ക്ക് കൂട്ടായി വിരാട് കോലി ക്രീസിലെത്തി . മികച്ച തുടക്കമിട്ട കോലിയെ ( 23 ) ലെഗ് സ്റ്റംപിന് പുറത്തുപോയൊരു പന്തിൽ ഹേസൽവുഡ് , ടിം പെയ്നിന്റെ കൈകകളിലെത്തിച്ചു . 180 റൺസായിരുന്നു അപ്പോൾ ഇന്ത്യൻ സ്കോർ . രഹാനെയും ( 18 ) നല്ല തുടക്കമിട്ടെങ്കിലും സ്റ്റാർക്കിന്റെ അതിവേഗ ബൌൺസറിൽ വീണു . പിന്നാലെ എത്തിയ ഹനുമാ വിഹാരിയിൽ പൂജാര മികച്ച പങ്കാളിയെ കണ്ടെത്തിയതോടെ ഇന്ത്യ സുരക്ഷിത തീരത്തേക്ക് നീങ്ങി . ഇരുവരും 101 റൺസാണ് കൂട്ടിച്ചേർത്തത് . ഇതിനിടെ പരമ്പരയിലെ മൂന്നാമത്തെയും ടെസ്റ്റ് കരിയറിലെ പതിനെട്ടാമത്തെയും സെഞ്ചുറിയും പൂജാര സ്വന്തം പേരിൽ കുറിച്ചു . ഓസീസിനായി ഹേസൽവുഡ് , ലിയോൺ എന്നിവർ രണ്ട് വിക്കറ്റെടുത്തു .


ലൈംഗിക സംതൃപ്തിക്കായി ഉപയോഗിക്കുന്ന വൈബ്രറ്ററുകൾ ഉപയോഗിച്ചവർക്ക് കിട്ടിയത് വലിയ പണി . ഉപയോക്താക്കളുടെ സ്വകാര്യ നിമിഷങ്ങൾ പകർത്തിയത് ഇത് നിർമ്മിച്ച സെക്സ് ടോയ് കമ്പനി തന്നെയാണ് . സംഭവത്തിൽ കമ്പനി മാപ്പ് പറഞ്ഞു . സംഭവം ബോധപൂർവം സംഭവിച്ചതല്ലെന്നും സോഫ്റ്റ്വെയർ പിഴവാണ് അബദ്ധം സംഭവിക്കാൻ കാരണമെന്നുമാണ് കമ്പനിയുടെ വിശദീകരണം . സോഷ്യൽ മീഡിയ പ്ലാറ്റ്ഫോമായ റെഡ്ഡിറ്റിൽ ടൈ ഡോക്ടർ എന്ന യൂസർ നെയിമിൽ നിന്നും എഴുതിയ കുറിപ്പിലൂടെയാണ് സംഭവം പുറത്തറിഞ്ഞത് . മൊബൈൽ ഫോൺ വഴി നിയന്ത്രിക്കാവുന്ന വൈബ്രേറ്ററിലൂടെ രഹസ്യനിമിഷങ്ങൾ ഫോണുകളിലേക്ക് റെക്കോർഡ് ചെയ്തുവെന്നാണ് ആരോപണം . സംഭവം വിവാദമായതോടെ കമ്പനി കുറ്റസമ്മതം നടത്തി . ഫോൺ ഫാക്ടറി റീസെറ്റ് ചെയ്യാൻ ശ്രമിക്കുന്നതിനിടെയാണ് ടൈ ഡോക്ടർ എന്ന യൂസർക്ക് ഇക്കാര്യം വ്യക്തമായത് . തൻറെ പങ്കാളിയുടെ സ്വകാര്യ നിമിഷങ്ങളുടെ റെക്കോർഡിംഗ് ഫോണിൽ കണ്ടെത്തിയെന്നും അത് കഴിഞ്ഞ തവണ വൈബ്രേറ്റർ ഉപയോഗിച്ചപ്പോൾ റെക്കോർഡ് ചെയ്യപ്പെട്ടതാണെന്നും ഈ യൂസർ സ്ഥിരീകരിച്ചു . ഉപയോക്താവിന്റെ പോസ്റ്റ് വൈറലായതോടെ മറ്റ് ഉപയോക്താക്കളും ഇക്കാര്യം പരിശോധിച്ച് സ്ഥിരീകരിച്ചു .


ശ്രീലങ്കയ്ക്കെതിരായ രണ്ടാം ക്രിക്കറ്റ് ടെസ്റ്റിൽ ഒമ്പത് വിക്കറ്റ് വിജയവുമായി ഇംഗ്ലണ്ട് മൂന്ന് മത്സര പരമ്പര സ്വന്തമാക്കി ( 2 - 0 ) . രണ്ടാം ഇന്നിംഗ്സിൽ ജയിക്കാൻ 79 റൺസ് വേണ്ടിയിരുന്ന ഇംഗ്ലണ്ട് ഒരു വിക്കറ്റ് നഷ്ടത്തിൽ ലക്ഷ്യം കണ്ടു . 47 റൺസുമായി കുക്കും 22 റൺസുമായി നിക് ക്രോംപ്ടണും പുറത്താകാതെ നിന്നു . സ്കോർഃ ഇംഗ്ലണ്ട് 498,80/1 . ശ്രീലങ്ക 101,475 . ദിനേശ് ചണ്ഡിമലിന്റെയും ( 126 ) , എയ്ഞചലോ മാത്യൂസ് ( 80 ) , കൌശൽ സിൽവ ( 60 ) , രങ്കണ ഹെറാത്ത് ( 61 ) എന്നിവരുടെ ചെറുത്തുനിൽപ്പുമാണ് ഇംഗ്ലീഷ് ജയം വൈകിപ്പിച്ചത് . മത്സരത്തിൽ എട്ടു വിക്കറ്റ് വീഴ്ത്തിയ ജെയിംസ് ആൻഡേഴ്സണാണ് കളിയിലെ കേമൻ . ഇംഗ്ലീഷ് ക്യാപ്റ്റൻ അലിസ്റ്റർ കുക്ക് ടെസ്റ്റിൽ 10000 റൺസ് തികയ്ക്കുന്ന ഏറ്റവും പ്രായം കുറഞ്ഞ ബാറ്റ്സ്മാനെന്ന റെക്കോർഡും സ്വന്തം പേരിലെഴുതി . ഇന്ത്യൻ ബാറ്റിംഗ് ഇതിഹാസം സച്ചിൻ ടെൻഡുൽക്കറുടെ റെക്കോർഡാണ് 31 വയസും അഞ്ച് മാസവും അഞ്ച് ദിവസവും പ്രായമുള്ള കുക്ക് മറികടന്നത് . 31 വയസും 10 മാസവും 20 ദിവസവും പ്രായമുള്ളപ്പോഴാണ് സച്ചിൻ ടെസ്റ്റിൽ 10000 റൺസെന്ന നാഴികക്കല്ല് പിന്നിട്ടത് . ടെസ്റ്റ് ചരിത്രത്തിൽ 10,000 പിന്നിടുന്ന പന്ത്രണ്ടാമത്തെ ബാറ്റ്സ്മാനാണ് കുക്ക് . സച്ചിൻ ടെൻഡുൽക്കർ , ബ്രയാൻ ലാറ , കുമാർ സംഗക്കാര , റിക്കി പോണ്ടിംഗ് , രാഹുൽ ദ്രാവിഡ് , മഹേല ജയവർധനെ , സുനിൽ ഗവാസ്കർ , ജാക്വിസ് കാലിസ് , അലൻ ബോർഡർ , ശിവ്നാരായെൻ ചന്ദർ പോൾ , സ്റ്റീവ് വോ എന്നിവരാണ് കുക്കിന് പുറമെ 10000 ക്ലബ്ബിലെ അംഗങ്ങൾ . 128 ടെസ്റ്റുകളിൽ നിന്നാണ് കുക്ക് ചരിത്ര നേട്ടത്തിലെത്തിയത് . ഇതിൽ 28 സെഞ്ചുറികളും ഉൾപ്പെടുന്നു . 2006ൽ ഇന്ത്യക്കെതിരെ സെഞ്ചുറിയോടെയാണ് കുക്ക് ടെസ്റ്റിൽ അരങ്ങറിയത് . അസുഖത്തെത്തുടർന്ന് തൊട്ടടുത്ത മത്സരം നഷ്ടമായശേഷം കുക്കിന് പിന്നീച് ഒറ്റ മത്സരത്തിൽ പോലും ഇംഗ്ലണ്ട് ടീമിന് പുറത്തിരിക്കേണ്ടിവന്നിട്ടില്ല . 20102ൽ ഇംഗ്ലണ്ട് ക്യാപ്റ്റൻസി ഏറ്റെടുത്ത കുക്ക് 2013ലും 2015ലും അവരെ ആഷസ് പരമ്പര ജയത്തിലേക്ക് നയിച്ചു .


ഫേസ്ബുക്ക് വീഡിയോ ഓൺ ഡിമാൻറ് സർവീസ് ആഗോള വ്യാപകമായി അവതരിപ്പിച്ചു . ഇപ്പോൾ ലോക വ്യാപകമായി തന്നെ ഈ സർവീസ് ലഭിക്കും എന്നാണ് ഫേസ്ബുക്ക് പറയുന്നത് . വീഡിയോ ഉണ്ടാക്കുന്നവർക്ക് ആ വീഡിയോയിൽ യൂട്യൂബിനെപ്പോലെ പരസ്യം ചെയ്യാവുന്ന സംവിധാനമാണ് ഇത് . ഇതോടെ ഫേസ്ബുക്ക് വീഡിയോ നിർമ്മാതാക്കൾക്ക് പണം സമ്പാദിക്കാം . ഫേസ്ബുക്കിന് വേണ്ടി വീഡിയോ കണ്ടൻറ് ഉണ്ടാക്കുന്നവർക്ക് പണവും , അവരുടെ വീഡിയോയുടെ മികച്ച പ്രകടനവുമാണ് ഈ സർവീസിലൂടെ ഫേസ്ബുക്ക് വാഗ്ദാനം ചെയ്യുന്നത് . ഇപ്പോൾ തന്നെ അമേരിക്കയിലെ വളരെ പ്രശസ്തമായ വെബ്ഷോകൾ ഫേസ്ബുക്ക് വഴിയാണ് പ്രചാരം നേടുന്നത് . ഇതിലെ ഉദാഹരണമാണ് റെഡ് ടേബിൾ ടോക്ക് , ഏതാണ്ട് 30 ലക്ഷം കാഴ്ചക്കാരാണ് ഈ പരിപാടിക്ക് ഫേസ്ബുക്കിൽ ലഭിക്കുന്നത് . ഇതിന് പുറമേ ഗോൾഫിലെ പിജിഎ ടൂർ , ബേസ് ബോൾ ടൂർണമെൻറുകൾ എന്നിവ ടിവി പോലെ തന്നെ എഫ്ബി വഴി അമേരിക്കയിൽ പരസ്യത്തോടെ പ്രക്ഷേപണം ചെയ്യുന്നുണ്ട് . ഇന്ത്യയിൽ ലാ ലീഗയുടെ പ്രക്ഷേപണം എടുത്തിരിക്കുന്നത് ഫേസ്ബുക്കാണ് . ഇതും പുതിയ വീഡിയോ ഓൺ ഡിമാൻറ് പദ്ധതിയോട് ചേർത്ത് വായിക്കാം . വീഡിയോകൾ ആഗോള വ്യാപകമായി ലഭിക്കും എങ്കിലും , വീഡിയോയിൽ പരസ്യങ്ങൾ നൽകാനുള്ള സംവിധാനം തുടക്കത്തിൽ യുകെ , അയർലാൻറ് , ന്യൂസിലാൻറ് രാജ്യത്തെ വീഡിയോ ക്രിയേറ്റർമാർക്കാണ് ഇപ്പോൾ ലഭിക്കുക . തുടർന്ന് ഇത് അടുത്ത മാസം 21 രാജ്യങ്ങളിലേക്ക് വ്യാപിപ്പിക്കും . ഒരു ഫേസ്ബുക്ക് ക്രിയേറ്റർക്ക് വീഡിയോയിൽ പരസ്യം ലഭിക്കാൻ കുറഞ്ഞത് 10,000 ഫോളോവേർസും , മാസവും 30,000 മിനുട്ട് വ്യൂവും ആവശ്യമാണ് . വാച്ച് എന്ന് അറിയപ്പെടുന്ന വീഡിയോ പദ്ധതിക്ക് മാത്രം 200 കോടി ഡോളർ ഫേസ്ബുക്ക് മുടക്കുന്നുണ്ട് എന്നാണ് കണക്ക് . ഇത് മറ്റ് വീഡിയോ പ്ലാറ്റ് ഫോമുകളായ യൂട്യൂബ് , നെറ്റ് ഫ്ലെക്സ് എന്നിവയെ അപേക്ഷിച്ച് നോക്കുമ്പോൾ വലിയൊരു തുക തന്നെയാണ് .


ദക്ഷിണാഫ്രിക്കയ്ക്കെതിരായ ആദ്യ ടി20 മത്സരത്തിൽ ഇന്ത്യൻ വനിതകൾക്ക് ഏഴ് വിക്കറ്റിൻറെ തകർപ്പൻ ജയം . ക്യാപ്റ്റൻ മിതാലി രാജ് അർധസെഞ്ചുറിയുമായി ( 48 പന്തിൽ 52 ) തിളങ്ങിയപ്പോൾ ഇന്ത്യ അനായാസം ദക്ഷിണാഫ്രിക്കയെ കീഴടക്കുകയായിരുന്നു . ആദ്യം ബാറ്റ് ചെയ്ത നിശ്ചിത ഓവറിൽ നാല് വിക്കറ്റിന് 164 റൺസെടുത്തു . എന്നാൽ മറുപടി ബാറ്റിംഗിൽ 18.5 ഓവറിൽ മൂന്ന് വിക്കറ്റ് മാത്രം നഷ്ടത്തിൽ ഇന്ത്യ വിജയം കണ്ടു . സ്മൃതി മന്ദാന 28 റൺസും ജെമീമ റോഡ്രിഡസും വേദ കൃഷ്ണമൂർത്തിയും 37 റൺസ് വീതവുമെടുത്തു . ദക്ഷിണാഫ്രിക്കയ്ക്കായി മൊസെലിൻ ഡാനിയേൽസും ഡെയ്ൻ വാൻ നിയേകെർക്കും ഓരോ വിക്കറ്റുകൾ വീഴ്ത്തി . നേരത്തെ ടോസ് നഷ്ടപ്പെട്ട് ബാറ്റിംഗിനിറങ്ങിയ ദക്ഷിണാഫ്രിക്ക ക്യാപ്റ്റൻ ഡെയ്ൻ വാൻ നിയേകെർകിൻറേയും ( 38 ) ക്ലോ ട്രൈയോണിൻറേയും ( 32 ) മികവിലാണ് 164ൽ എത്തിയത് . ഇന്ത്യയ്ക്കായി അനുജ പാട്ടീൽ രണ്ടും പൂജാ വസ്ത്രകാറും ശിഖാ പാണ്ഡെയും ഓരോ വിക്കറ്റും വീഴ്ത്തി .


നോക്കിയ 7.1 ഇന്ത്യയിൽ അവതരിപ്പിച്ചു . ഗൂഗിൾ ആൻഡ്രോയ്ഡ് വണ്ണിൽ പ്രവർത്തിക്കുന്ന ഫോണാണ് ഇത് . ഇതിൻറെ വില 19,999 രൂപയായിരിക്കും . ഒപ്പം എയർടെൽ , എച്ച്ഡിഎഫ്സി ബാങ്ക് എന്നിവയുമായി ചേർത്ത് ലോഞ്ച് ഓഫറുകളും ലഭ്യമാകും . നോക്കിയ 6.1 ൽ നിന്നും വ്യത്യസ്തമായി ഡിസൈനിൽ ഓൾ ഗ്ലാസ് ബോഡി ഡിസൈനാണ് ഈ ഫോണിനുള്ളത് . ഗ്ലോസ് മിഡ്നൈറ്റ് ബ്ലൂ , ഗ്ലോസ് സ്റ്റീൽ കളറിലാണ് ഈ ഫോൺ എത്തുന്നത് . ഡിസംബർ 7 മുതൽ ഓൺലൈനായും ഓഫ് ലൈനായും ഈ ഫോൺ ലഭിക്കും . 5 . 84 ഇഞ്ച് ഫുൾ എച്ച്ഡി പ്ലസ് ഡിസ്പ്ലേയാണ് ഫോണിനുള്ളത് . ഈ സ്ക്രീൻ എച്ച്ഡിആർ 10 ക്വാളിറ്റി എക്സ്പീരിയൻസ് ഈ സ്ക്രീൻ വാഗ്ദാനം ചെയ്യുന്നു . നോച്ച് ഡിസ്പ്ലേയാണ് സ്ക്രീന് ഉള്ളത് . സ്ക്രീൻ അനുപാതം 19:9 ആണ് . ആൻഡ്രോയ്ഡ് പൈ അപ്ഡേഷൻ ഈ സ്ക്രീനിൽ ലഭിക്കും . ക്യൂവൽകോം സ്നാപ്ഡ്രാഗൺ 636 പ്രോസസ്സറാണ് ഇതിലുള്ളത് . 400ജിബിവരെ ഇൻറേണൽ സ്റ്റോറേജ് ഈ ഫോണിന് എസ്ഡി കാർഡ് ഉപയോഗിച്ച് ലഭ്യമാണ് . 3 , 060 എംഎഎച്ചാണ് ബാറ്ററി ശേഷി . 30 മിനുട്ടിൽ 50 ശതമാനം ചാർജ് ചെയ്യാൻ സാധിക്കുന്ന ബാറ്ററിയാണിത് . ടൈപ്പ് സി - ചാർജ് പോർട്ടാണ് ഈ ഫോണിനുള്ളത് . നോക്കിയ 7.1 ൻറെ പ്രധാന ക്യാമറകൾ ഇരട്ട സംവിധാനത്തിലാണ് . 12 എംപിയാണ് പ്രധാന ക്യാമറ ഇതിൻറെ അപ്പാച്ചർ എഫ് 1.8 ആണ് . രണ്ടാമത്തെ ക്യാമറ അപ്പച്ചർ എഫ് 2.4 ഉള്ള 5 എംപി ക്യാമറയാണ് . മുന്നിലെ ക്യാമറ 8 എംപിയാണ് .


നടൻ ദിലീപിന്റെ ഉടമസ്ഥതയിലുള്ള ചാലക്കുടിയിലെ സിനിമാ തീയറ്റർ ' ഡി സിനിമാസ് ' അടച്ചുപൂട്ടാൻ തീരുമാനിച്ചു . തീയറ്റർ നിർമാണത്തിന് അനുമതി നൽകിയതിൽ ക്രമേക്കേടുണ്ടെന്ന് നേരത്തെ നടത്തിയ അന്വേഷണത്തിൽ കണ്ടെത്തിയിരുന്നു . തുടർന്ന് ചാലക്കുടി മുൻസിപ്പാലിറ്റിയാണ് ഡി സിനിമാസ് അടച്ചുപൂട്ടാൻ തീരുമാനിച്ചത് . വിജിലൻസ് അന്വേഷണം പൂർത്തിയാകുംവരെ തീയറ്റർ പ്രവർത്തിപ്പിക്കരുതെന്നാണ് നിർദ്ദേശം . നഗരസഭയുടെ ഇന്ന് ചേർന്ന പ്രത്യേക കൌൺസിൽ യോഗത്തിലാണ് ഇത് സംബന്ധിച്ച് ഐക്യകണ്ഠേനെ തീരുമാനമെടുത്തത് . ഡി സിനിമാസിന്റെ കൈവശാവകാശവും ലൈസൻസും റദ്ദാക്കി . രണ്ടും നിയമവിരുദ്ധമായാണ് നേടിയതെന്ന് കണ്ടെത്തിയാണ് നടപടി . ലൈസൻസ് തുടർന്ന് കൊടുക്കേണ്ടതില്ലെന്നും തീരുമാനിച്ചിട്ടുണ്ട് . ഇന്നു തന്നെ ഇത് സംബന്ധിച്ച നോട്ടീസ് ഡി സിനിമാസിന് കൈമാറും .


പാക്കിസ്ഥാനെതിരെ രണ്ടാം ടെസ്റ്റിൽ ന്യൂസിലൻഡ് പരാജയ ഭീതിയിൽ . ഒന്നാം ഇന്നിങ്സിൽ 90ന് ഓൾ ഔട്ടായ ന്യൂസിലൻഡിനെ പാക്കിസ്ഥാൻ ഫോളോ ഓൺ ചെയ്യിക്കുകയായിരുന്നു . രണ്ടാം ഇന്നിങ്സ് ആരംഭിച്ച കിവീസ് മൂന്നാം ദിനം കളി നിർത്തുമ്പോൾ രണ്ടിന് 131 എന്ന നിലയിലാണ് . പാക്കിസ്ഥാനെ വീണ്ടും ബാറ്റിങ്ങിന് അയക്കണമെങ്കിൽ അവർക്ക് ഇനി 197 റൺസ് കൂടി കൂട്ടിച്ചേർക്കണം . ആദ്യ ഇന്നിങസ് എട്ട് വിക്കറ്റ് നേടിയ യാസിർ ഷാ രണ്ടാം ഇന്നിങ്സിലെ രണ്ട് വിക്കറ്റും സ്വന്ത്മാക്കി . ജീത് റാവൽ ( 2 ) , കെയൻ വില്യംസൺ ( 30 ) എന്നിവരുടെ വിക്കറ്റുകളാണ് രണ്ടാം ഇന്നിങ്സിൽ കിവീസിന് നഷ്ടമായത് . ടോം ലാഥം ( 44 ) , റോസ് ടെയ്ലർ ( 49 ) എന്നിവരാണ് ക്രീസീൽ . രണ്ട് ദിനം കൂടി ശേഷിക്കേ ഇരുവരിലുമാണ് പാക്കിസ്ഥാന്റെ പ്രതീക്ഷ . യാസർ അലിയെ പ്രതിരോധിക്കാൻ കഴിഞ്ഞാൽ മാത്രമെ കിവീസിന് അവരെ രണ്ടാമത് ബാറ്റിങ്ങിന് അയക്കാൻ സാധിക്കൂ . നേരത്തെ , ന്യൂസിലൻഡിന്റെ ഒന്നാം ഇന്നിങ്സിലും നാശം വിതച്ചതും ഷാ ആയിരുന്നു . പാക്കിസ്ഥാന്റെ 418 റൺസ് പിന്തുടർന്ന ന്യൂസിലൻഡ് വെറും 35.3 ഓവറിൽ പുറത്താവുകയായിരുന്നു . 12 . 3 ഓവറിൽ 41 റൺസ് വഴങ്ങിയാണ് ഷാ എട്ട് വിക്കറ്റെടുത്തത് . ആറ് ന്യൂസീലൻഡ് ബാറ്റ്സ്മാൻമാർ പൂജ്യത്തിന് പുറത്തായി . ജീത് റാവൽ ( 31 ) , ടോം ലതാം ( 22 ) , റോസ് ടെയ്ലർ ( 0 ) , ഹെന്റി നിക്കോളാസ് ( 0 ) , ഇഷ് സോധി ( 0 ) , നീൽ വാഗ്നർ ( 0 ) , അജാസ് പട്ടേൽ ( 4 ) , ട്രെന്റ് ബോൾട്ട് ( 0 ) എന്നിവരാണ് ഷായുടെ സ്പിൻ വലയത്തിൽ കുടുങ്ങിയത് . ഗ്രാന്റ്ഹോമിനെ ( 0 ) ഹസൻ അലി എൽബിയിൽ കുടുക്കി . ഒരു റണ്ണെടുത്ത വാറ്റ്ലിംഗ് റൺഔട്ടായി . നായകൻ കെയ്ൻ വില്യംസ് 28 റൺസുമായി പുറത്താകാതെ നിന്നു .


റഷ്യയിൽ പന്തുരുളാൻ ദിവസങ്ങൾ ബാക്കി നിൽക്കേ അരങ്ങേറിയ ലോകകപ്പ് സന്നാഹ മത്സരത്തിൽ നിലവിലെ ചാമ്പ്യന്മാരായ ജർമനിക്ക് വിജയം . കഴിഞ്ഞ മത്സരത്തിൽ ഓസ്ട്രിയയോട് പരാജയപ്പെട്ട നാസിപ്പട ഒന്നിനെതിരെ രണ്ടു ഗോളുകൾക്കാണ് സൌദി അറേബ്യയെ പിന്നിലാക്കിയത് . എങ്കിലും , ലോക ചാമ്പ്യന്മാർക്ക് വേണ്ട പകിട്ട് കളത്തിലെടുക്കാനാവാതെ പോയ ജർമൻ പടയെ ഏഷ്യൻ ശക്തികൾ വെള്ളം കുടിപ്പിച്ച ശേഷമാണ് കീഴടങ്ങിയത് . കളി തുടങ്ങി എട്ടാം മിനിറ്റിൽ ടിമോ വെർണർ ജർമനിയെ മുന്നിലെത്തിച്ചു . പിന്നിലായിട്ടും പിടിച്ചു നിന്ന സൌദിയുടെ ഒമർ ഹസാവിയുടെ സെൽഫ് ഗോളാണ് അവരെ തകർത്ത് കളഞ്ഞത് . പിന്നീടും അത്മവിശ്വാസം കളയാതെ കളിച്ച സൌദിക്കായി 84 - ാം മിനിറ്റിൽ തൈസിർ അൽ ജാസിം ആശ്വാസ ഗോൾ സ്വന്തമാക്കി . കഴിഞ്ഞ മത്സരത്തിൽ സ്പെയിനെ സമനിലയിൽ തളച്ചതിൻറെ വീര്യവുമായെത്തിയ സ്വിറ്റ്സർലാൻറ് ആധികാരികമായാണ് ജപ്പാനെ പരാജയപ്പെടുത്തിയത് . 42 - ാം മിനിറ്റിൽ പെനാൽറ്റിയിലൂടെ റിക്കാർഡോ റോഡിഗ്രസും 82 - ാം മിനിറ്റിൽ ഹാരിസ് സെഫറോവിച്ചും സ്വിസ് പടയ്ക്കായി വലകുലുക്കിയപ്പോൾ ജപ്പാന് മറുപടിയുണ്ടായിരുന്നില്ല . കോപ്പ അമേരിക്ക ചാമ്പ്യന്മാരായെത്തിയ ചിലിയെ പോളണ്ടാണ് സമനിലയിൽ കുരുക്കിയത് . ബയേൺ താരം റോബർട്ട് ലെവൻഡോവസ്കിയിലുടെ 30 - ാം മിനിറ്റൽ ലാറ്റിനമേരിക്കൻ കുതിരകളെ പോളണ്ട് ഞെട്ടിച്ചു . നാലു മിനിറ്റുകൾക്ക് ശേഷം പീറ്റർ സീലിയൻസ്കി സ്കോർ ചെയ്തതോടെ പോളഷ് ടീം വിജയം നേടുമെന്ന് കരുതിയിരുന്നിന്നെങ്കിലും ചിലി രണ്ട് ഗോളുകളുടെ കടവും വീട്ടുകയായിരുന്നു . ഡിയാഗോ വാൽഡസ് 38 - ാം മിനിറ്റിലും മിക്കോ അൽബർണോസ് 56 - ാം മിനിറ്റിൽ പോളണ്ടിൻറെ വിജയം ദാഹം കെടുത്തി .


വിജയ് ഹസാരെ ട്രോഫി കിരീടം മുംബൈയ്ക്ക് . ഫൈനലിൽ ഗൌതം ഗംഭീറിൻറെ ഡൽഹിക്കെതിരെ നാല് വിക്കറ്റിനായിരുന്ന ശ്രേയാസ് അയ്യരുടെയും സംഘത്തിൻറെയും വിജയം . ടോസ് നഷ്ടപ്പെട്ട് ബാറ്റിംഗ് ആരംഭിച്ച ഡൽഹി 45.4 ഓവറിൽ 177 റൺസിന് പുറത്തായപ്പോൾ മുംബൈ 35 ഓവറിൽ ആറ് വിക്കറ്റ് നഷ്ടത്തിൽ ലക്ഷ്യം കണ്ടു . ഷാ , രഹാനെ , ശ്രേയാസ് , സൂര്യകുമാർ എന്നിവരെ തുടക്കത്തിലെ നഷ്ടമായെങ്കിലും ലാഡിൻറെയും താരെയുടെയും മികവാണ് ജയം സമ്മാനിച്ചത് . ആദ്യം ബാറ്റ് ചെയ്ത ഡൽഹിക്കായി 41 റൺസ് എടുത്ത ഹിമ്മത്താണ് ടോപ് സ്കോറർ . ഗംഭീർ ( 1 ) , ഉൻമുക്ത് ( 13 ) , മനൻ ( 5 ) എന്നിവരുടെ വിക്കറ്റ് തുടക്കത്തിലെ നഷ്ടമായപ്പോൾ മൂന്ന് വിക്കറ്റിന് 21 റൺസ് എന്ന നിലയിൽ ഡൽഹി തകർന്നിരുന്നു . ഷോരോ ( 31 ) , റാണ ( 13 ) , ലളിത് ( 6 ) , നേഗി ( 21 ) , സുബോത് ( 25 ) , നവ്ദീപ് ( 7 ) എന്നിങ്ങനെയായിരുന്നു പിന്നീട് വന്നവരുടെ സ്കോർ . മുംബൈക്കായി കുൽക്കർണിയും ശിവമും മൂന്നും ദേശ്പാണ്ഡെ രണ്ടും വിക്കറ്റ് വീഴ്ത്തി . മറുപടി ബാറ്റിംഗിൽ മുംബൈയുടെ തുടക്കവും തകർച്ചയോടെയായിരുന്നു . ഷാ ( 8 ) , രഹാനെ ( 10 ) , സൂര്യകുമാർ ( 4 ) ശ്രേയാസ് ( 7 ) എന്നീ പ്രമുഖർ പുറത്താകുമ്പോൾ മുംബൈയുടെ സ്കോർ 40 റൺസ് മാത്രം . എന്നാൽ അഞ്ചാം വിക്കറ്റിൽ ഒത്തുചേർന്ന് 48 റൺസുമായി ലാഡും 71 റൺസുമായി താരെയും മുംബൈയെ കരകയറ്റി . ഇതോടെ മുംബൈ ഏറെക്കുറെ ജയമുറപ്പിച്ചിരുന്നു . പിന്നീട് വന്ന ശിവം 12 പന്തിൽ 19 റൺസുമായി അതിവേഗം മുംബൈയെ കിരീടത്തിലെത്തിച്ചു . സൈനി മൂന്നും മനനും ലളിതും കുൽവന്തും ഓരോ വിക്കറ്റുകളും വീഴ്ത്തി .


നടിയെ അക്രമിച്ച കേസിൽ കുറ്റാരോപിതനായ നടനെ തിരിച്ചെടുത്ത നടപടിക്കെതിരെ നടത്തിയ പോരാട്ടങ്ങൾക്ക് പിന്തുണ നൽകിയവർക്ക് നന്ദി പറഞ്ഞ് സിനിമയിലെ വനിത കൂട്ടായ്മ വുമൺ ഇൻ സിനിമ കളക്ടീവ് . ഏറ്റവും ശക്തമായ സിനിമ എന്ന മാധ്യമത്തിൽ ഇക്കാലമത്രയും പ്രവർത്തിച്ചിട്ടും അതിക്രമത്തെ അതിജീവിച്ച സഹപ്രവർത്തകക്കൊപ്പം നിൽക്കാനുള്ള ആത്മശക്തി ഉണ്ടാകാതെ പോയ എല്ലാവർക്കും ഇനിയെങ്കിലും അതിനു കഴിയട്ടെ എന്ന് ആത്മാർത്ഥമായി ആഗ്രഹിച്ചു കൊണ്ട് പ്രിയപ്പെട്ടവരെ , നിങ്ങൾ നല്കുന്ന എല്ലാവിധ പിന്തുണക്കും ഒപ്പം നിൽക്കലിനും ഒരിക്കൽ കൂടി നന്ദി - ഡബ്യുസിസി പറഞ്ഞു . തങ്ങളുടെ ഫേസ്ബുക്ക് പേജിലൂടെയാണ് പിന്തുണച്ചവർക്കുള്ള നന്ദിയും സ്നേഹവും ഡബ്യുസിസി അറിയിച്ചിരിക്കുന്നത് . സിനിമാ മേഖലയിലെ ചില സംഘടനകൾ തമ്മിലുള്ള പോര് എന്ന പതിവ് കേൾവിക്കപ്പുറത്തേക്ക് സിനിമയുടെ അകങ്ങളേയും പുറങ്ങളേയും ജനാധിപത്യ വല്ക്കരിക്കാനും സ്ത്രീ സൌഹാർദ്ദ ഇടങ്ങളാക്കി ഇവിടങ്ങളെ പരിവർത്തിപ്പിക്കാനും നടക്കുന്ന ശ്രമങ്ങളായി ഈ സംഭവങ്ങളെ കാണാനും മനസ്സിലാക്കാനും കഴിഞ്ഞ പതിനായിരകണക്കിന് പേരാണ് ഇന്ന് ഡബ്യുസിസിക്ക് കരുത്തു പകരുന്നത് . രാഷ്ട്രീയ പ്രവർത്തകർ , സാമൂഹ്യ പ്രസ്ഥാനങ്ങൾ , വിദ്യാർത്ഥി പ്രസ്ഥാനങ്ങൾ , മാധ്യമ സുഹൃത്തുക്കൾ , ഓൺലൈൻ കൂട്ടായ്മകൾ , വനിതാമാധ്യമ പ്രവർത്തകർ , ദേശീയ അന്തർദേശീയ തലങ്ങളിൽ പ്രവർത്തിക്കുന്ന വനിതാ ചലച്ചിത്ര പ്രവർത്തകർ , സിനിമയുടെ മുന്നണിയിലും പിന്നണിയിലും പ്രവർത്തിക്കുന്ന കേരളത്തിലെ ചലച്ചിത്ര സാങ്കേതിക പ്രവർത്തകർ , ഇവരൊക്കെ ഞങ്ങൾക്ക് നല്കി കൊണ്ടിരിക്കുന്ന കലവറയില്ലാത്ത പിന്തുണക്ക് ഒരായിരം നന്ദി - ഡബ്യുസിസി വ്യക്തമാക്കി . സിനിമാ മേഖലയിലെ ചില സംഘടനകൾ തമ്മിലുള്ള പോര് എന്ന പതിവ് കേൾവിക്കപ്പുറത്തേക്ക് സിനിമയുടെ അകങ്ങളേയും പുറങ്ങളേയും ജനാധിപത്യ വല്ക്കരിക്കാനും സ്ത്രീ സൌഹാർദ്ദ ഇടങ്ങളാക്കി ഇവിടങ്ങളെ പരിവർത്തിപ്പിക്കാനും നടക്കുന്ന ശ്രമങ്ങളായി ഈ സംഭവങ്ങളെ കാണാനും മനസ്സിലാക്കാനും കഴിഞ്ഞ പതിനായിരകണക്കിന് പേരാണ് ഇന്ന് ഡബ്യുസിസിക്ക് കരുത്തു പകരുന്നത് . സിനിമയും രാഷ്ട്രീയ പ്രവർത്തനമാണ് എന്ന് വിശ്വസിക്കുന്ന സാമൂഹ്യബോധമുള്ള ചലച്ചിത്ര പ്രവർത്തകരും ഇനി എന്ത് ? എന്ന് ആലോചിച്ചു തുടങ്ങിയിരിക്കുന്നു . ഞങ്ങളുടെ സഹപ്രവർത്തക ആക്രമിക്കപ്പെട്ട കേസിൽ കുറ്റാരോപിതനായ വ്യക്തിയെ തിരിച്ചെടുത്ത നടപടി പിൻവലിക്കണമെന്ന് ആവശ്യപ്പെട്ട് ഡബ്യുസിസി അംഗങ്ങൾ നല്കിയ കത്തിന് അമ്മ എക്സിക്യൂട്ടീവ് കമ്മിറ്റി മറുപടി നല്കിയ വിവരം നിങ്ങൾ അറിഞ്ഞിരിക്കുമല്ലോ . . വിഷയം ചർച്ച ചെയ്യാമെന്നല്ലാതെ , എപ്പോൾ ചർച്ച ചെയ്യുമെന്നോ , ആരൊക്കെ ചർച്ചയിൽ പങ്കെടുക്കുമെന്നോ വ്യക്തമാക്കാതെയാണ് പ്രസ്തുത സംഘടന കത്ത് നല്കിയിരിക്കുന്നത് . ഈ വിഷയം അടിയന്തര പ്രാധാന്യത്തോടെ പരിഗണിച്ച് ചർച്ചയ്ക്കുള്ള ദിവസം മുൻകൂട്ടി അറിയിക്കുമെന്ന് പ്രതീക്ഷിക്കുന്നു . ഏറ്റവും ശക്തമായ സിനിമ എന്ന മാധ്യമത്തിൽ ഇക്കാലമത്രയും പ്രവർത്തിച്ചിട്ടും അതിക്രമത്തെ അതിജീവിച്ച സഹപ്രവർത്തകക്കൊപ്പം നിൽക്കാനുള്ള ആത്മശക്തി ഉണ്ടാകാതെ പോയ എല്ലാവർക്കും ഇനിയെങ്കിലും അതിനു കഴിയട്ടെ എന്ന് ആത്മാർത്ഥമായി ആഗ്രഹിച്ചു കൊണ്ട് പ്രിയപ്പെട്ടവരെ , നിങ്ങൾ നല്കുന്ന എല്ലാവിധ പിന്തുണക്കും ഒപ്പം നിൽക്കലിനും ഒരിക്കൽ കൂടി നന്ദി . . !


തമിഴകത്തിന്റെ തല അജിത്തിന്റെ ആരാധകർ കാത്തിരിക്കുന്ന ചിത്രമാണ് വിശ്വാസം . ചിത്രം നേരത്തെ പ്രഖ്യാപിച്ചതിൽ നിന്നും മുന്നേ റിലീസ് ചെയ്തേക്കുമെന്നാണ് റിപ്പോർട്ട് . സിരുത്തൈ ശിവയും അജിത്തും വീണ്ടും ഒന്നിക്കുമ്പോൾ ചിത്രം സൂപ്പർഹിറ്റാകുമെന്നു തന്നെയാണ് ആരാധകർ കരുതുന്നത് . ചിത്രം പൊങ്കൽ റിലീസായി ജനുവരി 14ന് എത്തുമെന്നായിരുന്നു ആദ്യം അണിയറപ്രവർത്തകർ അറിയിച്ചിരുന്നത് . എന്നാൽ ജനുവരി 10ന് ചിത്രം റിലീസ് ചെയ്യാനാണ് പുതിയ തീരുമാനം . ഇതുസംബന്ധിച്ച് ഔദ്യോഗിക അറിയിപ്പ് ഉടൻ ഉണ്ടാകുമെന്നാണ് റിപ്പോർട്ട് . ചിത്രത്തിൽ സാൾട് ആൻഡ് പെപ്പർ ലുക്കിലും തല നരയ്ക്കാത്ത ലുക്കിലും അജിത് അഭിനയിക്കുന്നുണ്ട് . മധുര സ്വദേശിയായ കഥാപാത്രമായിട്ടായിരിക്കും അജിത് ചിത്രത്തിലുണ്ടാകുക . വിശ്വാസത്തിൽ അജിത് ഒരു പാട്ടും ആലപിക്കുന്നുണ്ട് . നായികയായി അഭിനയിക്കുന്നത് നയൻതാരയാണ് . വീരം , വേതാളം , വിവേഗം എന്നീ ചിത്രങ്ങളാണ് ശിവയും അജിത്തും മുമ്പ് ഒന്നിച്ച ചിത്രങ്ങൾ .


ജിഎസ്ടി സംവിധാനം ഈ വർഷം അവസാനത്തോടെ പൂർണതോതിൽ പ്രവർത്തന സജ്ജമാക്കുമെന്ന പ്രതീക്ഷയിൽ കേന്ദ്രധനമന്ത്രാലയം . 2017 ഡിസംബറിലെ കണക്കനുസരിച്ച് രാജ്യത്തെ 98 ലക്ഷം വ്യാപാരസ്ഥാപനങ്ങൾ ജിഎസ്ടി രജിസ്ട്രേഷൻ എടുത്തിട്ടുണ്ട് . വൈകാതെ തന്നെ രജിസ്ട്രേഷന്റെ എണ്ണം ഒരു കോടി കടക്കുമെന്നാണ് കരുതപ്പെടുന്നത് . 2018 അവസാനത്തോടെ ജിഎസ്ടിയേയും ആദായനികുതിയേയും തമ്മിൽ ബന്ധിപ്പിക്കുന്നതിനുള്ള നടപടിക്രമങ്ങൾക്ക് തുടക്കമാവും ഇതോടെ വൻതോതിലുളള നികുതിവെട്ടിപ്പ് തടയാൻ സാധിക്കുമെന്നാണ് കേന്ദ്രസർക്കാർ പ്രതീക്ഷിക്കുന്നത് . അതേസമയം ജിഎസ്ടി സംവിധാനം കൂടുതൽ പ്രവർത്തന സജ്ജമാക്കുന്നതോടെ അനുബന്ധ മേഖലകളിൽ മോദി സർക്കാർ വമ്പൻ പരിഷ്കരണത്തിന് തുടക്കമിട്ടേക്കുമെന്നാണ് കേന്ദ്രധനമന്ത്രാലയത്തെ ഉദ്ധരിച്ച് ദേശീയമാധ്യമങ്ങൾ റിപ്പോർട്ട് ചെയ്യുന്നത് . ഇതിൽ പ്രധാനം സ്വർണ - ആഭരണ വ്യവസായത്തിലാണ് . സ്വർണത്തിന്റെ ഇറക്കുമതിക്ക് കേന്ദ്രസർക്കാർ പത്ത് ശതമാനം കസ്റ്റംസ് നികുതി ചുമത്തിയിട്ടും ഓരോ മാസവും സ്വർണഇറക്കുമതി വർധിക്കുകയാണ് . എന്നാൽ രാജ്യത്തേക്ക് ഒഴുകുന്ന ഈ സ്വർണമെല്ലാം എങ്ങോട്ടു പോകുന്ന എന്നതിന് കൃത്യമായ കണക്ക് സർക്കാരിന്റെ കൈയിലില്ല . സ്വർണാഭരണ വ്യവസായ രംഗത്ത് ജിഎസ്ടി സംവിധാനം നടപ്പാക്കുന്നതോടെ ജ്വല്ലറികളുടെ സ്വർണശേഖരവും വിൽപനയും സംബന്ധിച്ച കൃത്യമായ വിവരങ്ങൾ ലഭിക്കുമെന്നാണ് ധനമന്ത്രാലയം പ്രതീക്ഷിക്കുന്നത് . ചരക്കുകളുടെ നീക്കം നിരീക്ഷിക്കുന്നതിനുള്ള ഇ - വേ ബിൽ സംവിധാനം കൂടുതൽ പരിഷ്കരിക്കപ്പെടുന്നതോടെ റവന്യൂ - എൻഫോഴ്സ്മെന്റ് - ആദായനികുതിവകുപ്പ് തുടങ്ങിയ ഏജൻസികൾ സ്വർണവ്യാപരികൾക്ക് മേലുള്ള നിരീക്ഷണം ശക്തമാക്കുമെന്നാണ് സൂചന . ഇതിനായി ഭാവിയിൽ ഒരു ഏകീകൃത നിരീക്ഷണസംവിധാനം കൊണ്ടു വരാനും സർക്കാർ ആലോചിക്കുന്നുണ്ട് .


വിരാട് കോലിക്ക് അപ്രതീക്ഷിത സമ്മാനവുമായി ജർമ്മൻ ഫുട്ബോൾ താരം ടോണി ക്രൂസ് . ട്വിറ്ററിലൂടെ കോലി തന്നെയാണ് സമ്മാനം വെളിപ്പെടുത്തിയത് . യൂറോ കപ്പിൻറെ തുടക്കത്തിലാണ് ജർമ്മനിയെ പിന്തുണച്ച് കൊണ്ട് വിരാട് കോലി ട്വീറ്റ് ചെയ്തത് . ജർമ്മനിയുടെ പതിനെട്ടാം നമ്പർ ജേഴ്സിയിലായിരുന്നു കോലി ആരാധകർക്ക് മുന്നിലെത്തിയത് കോലിയുടെ ട്വീറ്റ് കണ്ട ജർമ്മൻ താരം ടോണി ക്രൂസ് ഇന്ത്യൻ നായകനെ അഭിനന്ദിക്കുകയും ഉടൻ തന്നെ ഒരു സമ്മാനം അയയ്ക്കുമെന്ന് അറിയിക്കുകയും ചെയ്തു . അധികം വൈകിയില്ല . ഫ്രാൻസിൽ നിന്ന് സമ്മാനമെത്തി , തൻറെ കയ്യൊപ്പോടികൂടി തൻറെ പതിനെട്ടാം നമ്പർ ജർമ്മൻ ജേഴ്സ് . ട്വിറ്ററിലൂടെ തന്നെ ക്രൂസിന് തന്നെ പറഞ്ഞ കോലി ഇറ്റലിക്കെതിരെ ക്വാർട്ടർ പോരാട്ടത്തിൽ വിജയാശംസകളും നേരുകയും തിരിച്ചു സമ്മാനം പ്രതീക്ഷിക്കന്നതായി അറിയിക്കുകയും ചെയ്തു . ഇന്ത്യൻ ടീമിൽ കോലിയുടെ 18നമ്പർ നമ്പർ ജേഴ്സിയാകും ക്രൂസിനുള്ള സമ്മാനമെന്നാണ് ആരാധകർ പ്രതീക്ഷിക്കുന്നത് . അച്ഛനോടുള്ള ഇഷ്ടം കാരണമാണ് കോലി 18 ആം നമ്പർ ജേഴ്സി ഉപയോഗിക്കുന്നത് എന്നാണ് വിശ്വാസം , 2006 ഡിസംബർ 18ന് കോഹ്ലിയുടെ 18 ആം വയസിലാണ് കോഹ്ലിയുടെ അച്ഛൻ മരിച്ചത് .


നടിമാർക്കെതിരായ സൈബർ ആക്രമണങ്ങൾ ഇന്ന് സാധാരണമാണ് . ചില നടിമാർ അതിനെതിരെ ശക്തമായി തിരിച്ചടിക്കാറുണ്ട് . ഇത്തരത്തിൽ തൻറെ മാറിടത്തെക്കുറിച്ച് മോശം കമൻറ് നടത്തിയവർക്ക് കിടിലൻ മറുപടി നൽകിയിരിക്കുകയാണ് നടി ദിവ്യങ്ക തൃപാഠി . സീരിയലുകളിലൂടെ പ്രശസ്തയായ തരം അടുത്തിടെ ചില സുഹൃത്തുക്കൾക്ക് ഒപ്പം നിൽക്കുന്ന ഫോട്ടോ ഇൻസ്റ്റഗ്രാമിൽ പോസ്റ്റ് ചെയ്തു . പിന്നാലെ എപ്പോഴും മോശമായാണ് വസ്ത്രം ധരിക്കുന്നതെന്നും ഇറുകിപിടിച്ച വസ്ത്രത്തിലൂടെ മാറിടം പ്രദർശിപ്പിക്കുന്നുവെന്നുമൊക്കെയാണ് താഴെ കമൻറുകൾ എത്തിയത് . നടി ശക്തമായ കമൻറിലൂടെയാണ് ഈ സദാചാര പോലീസുകാരെ നേരിട്ടത് . എൻറെ മാറിടത്തിൽ ഞാൻ അഭിമാനിക്കുന്നു . ഒരു സ്ത്രീയും അതിന്റെ പേരിൽ ലജ്ജിക്കേണ്ട കാര്യമില്ല . ചൂടിൽ നിന്നും തണുപ്പിൽ നിന്ന് രക്ഷ നേടാനാണ് ആളുകൾ വസ്ത്രങ്ങൾ ഉപയോഗിക്കുന്നത് . അല്ലാതെ കാമഭ്രാന്തൻമാരുടെ കണ്ണിൽ നിന്ന് മറയ്ക്കാനല്ല . ദിവ്യങ്ക കുറിച്ചു . സ്ത്രീയുടെ കർമ്മവും ശക്തിയും നോക്കി അവളെ വിലയിരൂത്തു . അല്ലാതെ അവളുടെ തുണിയുടെ നീളം നോക്കിയല്ല . ദിവ്യങ്ക തുറന്നടിച്ചു .


എയർടെൽ 495 രൂപയുടെ പുതിയ റീച്ചാർജ് പാക്ക് അവതരിപ്പിച്ചു . 84 ദിവസത്തേക്ക് പരിധിയില്ലാത്ത വിളിയും ദിവസേന 1 ജിബി ഡാറ്റയും നൽകുന്നതാണ് പുതിയ ഓഫർ . മഹാരാഷ്ട്ര , ചെന്നൈ എന്നിവിടങ്ങളിൽ ഈ ഓഫർ ലഭ്യമാവും . മുംബൈ സർക്കിളിൽ 495ൻറെ റീച്ചാർജിനൊപ്പം 99 എസ്എംഎസും ലഭിക്കും . എയർടെലിൻറെ പുതിയ പ്രീപെയ്ഡ് ഉപയോക്താക്കൾക്കായുള്ള ഈ ഓഫർ ആദ്യ രണ്ട് റീച്ചാർജുകളിൽ മാത്രമാണ് ലഭ്യമാവുക . റിലയൻസ് ജിയോയുടെ ഓഫറുകൾക്ക് സമാനമാണ് എയർടെലിന്റെ 84 ദിവസം കാലപരിധിയുള്ള പുതിയ പ്ലാൻ . ജിയോയുടെ 399 രൂപയുടെ പാക്കിൽ പരിധിയില്ലാത്ത വിളിയ്ക്കൊപ്പം പ്രതിദിനം 1ജിബി ഡാറ്റയും ലഭിക്കും . കൂടാതെ , ജിയോയുമായി മത്സരിക്കാൻ 1ജിബി ദിവസേന ലഭിക്കുന്ന വേറെ റീച്ചാർജ് പ്ലാനുകളും എയർടെൽ അവതരിപ്പിച്ചിട്ടുണ്ട് . 199 രൂപയിൽ തുടങ്ങുന്ന ഓഫറുകളുടെ പട്ടികയിൽ 349 രൂപയുടേയും 399 രൂപയുടേയും പ്ലാനുകളുണ്ട് . 349 രൂപയുടെയും 399 രൂപയുടേയും റീച്ചാർജിനൊപ്പം 28 ദിവസത്തേക്ക് ദിവസേന 1ജിബി ഡാറ്റയാണ് ലഭിക്കുക .


നല്ല മഴയുള്ള ദിവസം , റോഡിലെങ്ങും ഇരുട്ടായിരുന്നു . ഇന്നലെ കടപുഴകി വീണ മുരിക്കു മരത്തിൽ സൈക്കിൾ ഇടിച്ചു തെറിച്ചു വീണു . എന്നിട്ടും തളരാതെ മഴ നനഞ് ഞാൻ പത്രമിടാൻ കുതിച്ചു . വൈകിട്ട് വാങ്ങിക്കേണ്ട ഫോണിൻറെ ചിന്ത മാത്രമായിരുന്നു മനസിൽ . ആ ദിവസത്തെ മുഴുവൻ സമയവും വേറെ ഒരു ലോകത്തായിരുന്നു . ആകെ കൂടി 2100 രൂപ . വൈകിട്ട് അമ്മേനേം കൂട്ടി പോയി നോക്കിയ കളർ ഫോൺ തന്നെ വാങ്ങി . ലോകം കീഴടക്കിയ സന്തോഷായിരുന്നു ആ ഒൻപതാം ക്ലാസുകാരൻ . എല്ലാവർക്കും ഐഡിയ സിം ആയിരുന്നു . രതീഷേട്ടൻറെ പീടികയിൽ നിന്ന് സിം എടുത്തു . സന്തോഷത്തിൻറെ മൂർധന്യാവസ്ഥയിൽ നിൽക്കെ ഒരു നമ്പറിൽ നിന്ന് എൻറെ നമ്പറിലേക്ക് ഫോൺ വന്നു . കസ്റ്റമർ കെയർ ആണെന്ന് പറഞ്ഞു . താങ്കളുടെ ഫോണിന്ന് ശബ്ദം കുറവാണെന്നും ഒരു സ്റ്റീൽ പാത്രമെടുത്ത് ശബ്ദമുണ്ടാക്കാനും ആവശ്യപ്പട്ടു . പ്ലേറ്റും , ഗ്ലാസും . എന്തിന് വീട്ടിലെ കിണ്ണം കൂടി കൊട്ടിച്ചു . അതും പതിരാത്രിക്ക് . റേഞ്ച് ചെക്ക് ചെയ്യാൻ ഉയർന്ന പ്രദേശത്ത് നിൽക്കാൻ പറഞ്ഞപ്പോൾ പാതിരായ്ക്ക് പുളിയുറുമ്പുള്ള മാവിൽ വലിഞ്ഞ് കേറി . അവസാനം ഫോൺ നാളെ കട്ട് ആകുമെന്നും പറഞ്ഞ് അവർ കട്ട് ചെയ്തു . എന്റെ വീട് ശ്മശാനമൂകമായി . സൈക്കിൾ എടുത്ത് 8 കിലോമീറ്റർ അപ്പുറമുള്ള രതീശേട്ടൻറെ വീട്ടിലേക്ക് വിട്ടു . ഉറക്കത്തിൻറെ ആലസ്യത്തിലേക്ക് വീണ പുള്ളിയെ വിളിച്ചെഴുന്നേൽപിച്ചു . . പരിഭ്രാന്തരായി എല്ലാരും എഴുന്നേറ്റു . ഞാൻ കരഞ്ഞു കൊണ്ട് കാര്യം പറഞ്ഞു . അപ്പോൾ തന്നെ പുള്ളി ആ നമ്പറിലേക്ക് വിളിച്ചു . അപ്പോഴാണ് സംഗതി മനസിലായത് ' . . അയൽവക്കത്തെ വിപിയേട്ടന്റെ ലീലാവിലാസങ്ങളായിരുന്നെന്ന് . പറ്റിയ അമളി മനസിലായപ്പോൾ ഒന്നും മിണ്ടാതെ വീട്ടിലേക്ക് മടങ്ങി . കൊച്ചു കുട്ടി പരാധീനക്കാരൻറെ നിഷ്ക്കളങ്ക ബാല്യം എവിടെയോ കളഞ്ഞ് പോയിരിക്കുന്നു . ഓർമകളിലെ ഫോൺ എന്നും ഓർക്കാൻ തിരിച്ചു കിട്ടാത്ത ബാല്യത്തിന്റെ ഓർമക്കൾക്കപ്പുറം വിയർപ്പു നുകർന്ന ഇന്നലെകളുടെ നെടുവീർപ്പ് കൂടിയാണ് .


ലോകത്തെ മുൻനിര സ്മാർട്ട് ഫോൺ നിർമ്മാതാക്കളായ സാംസങ്ങിന്റെ ഏറ്റവും പുതിയ മുന്തിയ മോഡലായ എസ് 8ഉം എസ് 8 പ്ലസും ഇന്ത്യൻ വിപണിയിൽ അവതരിപ്പിച്ചു . ഉച്ചയ്ക്ക് 12ന് ദില്ലിയിൽ നടന്ന ചടങ്ങിലാണ് സാംസങ് ഔദ്യോഗികമായി എസ് 8ഉം എസ് 8 പ്ലസും ഇന്ത്യയിൽ അവതരിപ്പിച്ചത് . അമേരിക്കയിലെത്തി മൂന്നാഴ്ചയ്ക്ക് ശേഷമാണ് എസ് 8 ഇന്ത്യയിലെത്തുന്നത് . എസ് 8ന് 5.8 ഇഞ്ചും എസ് 8 പ്ലസിന് 6.2 ഇഞ്ചുമാണ് സ്ക്രീൻ വലുപ്പം . 12 മെഗാപിക്സൽ പിൻ ക്യാമറയും എട്ട് മെഗാപിക്സൽ ആട്ടോ ഫോക്കസ് മുൻ ക്യാമറയും ഫോണിലുണ്ട് . വെള്ളം , പൊടി എന്നിവയെ പ്രതിരോധിക്കാനുമാകുന്ന സ്ക്രീനും ബോഡിയുമാണ് മറ്റൊരു പ്രത്യേകത . ഇന്ത്യയിൽ ഫോണുകളുലെ വിലയെന്താകുമെന്ന് വ്യക്തമല്ല . എസ് 8ന് 46,000 രൂപയും എസ് 8 പ്ലസിന് 55,000 രൂപയുമാണ് പ്രതീക്ഷിക്കുന്ന വില .


കാളിദാസ് ജയറാം നായകനാകുന്ന തമിഴ് ചിത്രമായ ' ഒരു പക്ക കഥൈ ' യുടെ ട്രെയിലർ പുറത്തിറങ്ങി . കാളിദാസ് നായകനാകുന്ന രണ്ടാമത്തെ തമിഴ് ചിത്രമാണിത് . വിജയ് സേതുപതിയാണ് ചിത്രത്തിൻറെ ട്രെയിലർ ഫേസ്ബുക്കിലൂടെ പങ്കുവച്ചത് . നേരത്തെ ഈ ചിത്രത്തെ സെൻസർ ബോർഡ് എതിർത്തിരുന്നു . ചിത്രത്തിൽ ഉപയോഗിച്ചിരിക്കുന്ന ഇന്റർകോഴ്സ് എന്ന വാക്ക് മാറ്റണമെന്നായിരുന്നു നിർദേശം . ഇതിനെ നിർമാതാക്കൾ കർശനമായി എതിർത്തിരുന്നു . ബാലാജി ധരണിധരനാണ് ചിത്രത്തിന്റെ സംവിധായകൻ . ചിത്രം താമസിയാതെ റിലീസിനെത്തും . പി . വി ചന്ദ്രമൌലി , ജീവാ രവി , ലക്ഷ്മ പ്രിയ മേനോൻ , മീന , മേഘ ആകാശ് എന്നിവർ പ്രധാന വേഷത്തിലെത്തുന്നു . വാസൻസ് വിഷ്വൽ വെഞ്ചേവയ്സിന്റെ ബാനറിൽ കെ . എസ് ശ്രീനിവാസനാണ് ചിത്രം നിർമിച്ചിരിക്കുന്നത് . കാളിദാസിൻറെ ആദ്യ മലയാള ചത്രം പൂമരത്തിൻറെ റീലീസ് വൈകുന്ന വേളയിലാണ് പുതിയ ട്രെയിലർ വന്നിരിക്കുന്നത് .


ഇരു ടീമുകളുടെയും ബൌളിംഗ് മികവുറ്റതാണ് . പെർത്ത് ടെസ്റ്റിലെ ആദ്യ സെഷനും മെൽബണിൽ മായങ്ക് അഗർവാളിന്റെ ഇന്നിംഗ്സും ഒഴിച്ചുനിർത്തിയാൽ ഇരു ടീമുകളുടെയും ഓപ്പണർമാർ ശരിക്കും വെള്ളം കുടിച്ച പരമ്പരയാണിത് . അതുകൊണ്ടാണ് മൂന്നാം നമ്പറിലിറങ്ങുന്ന പൂജാരയുടെ പ്രകടനം നിർണായകമാവുന്നത് . പൂജാര വിക്കറ്റ് വെറുതെ വലിച്ചെറിഞ്ഞില്ലെന്ന് മാത്രമല്ല , കളിയിലെ കൂടുതൽസമയം അപഹരിക്കുകയും ചെയ്തു . ബൂംമ്ര ഏത് ബാറ്റിംഗ് നിരക്കും പേടി സ്വപ്നമാണ് . നിങ്ങൾ ഏത് ബാറ്റ്സ്മാനോട് വേണമെങ്കിലും ചോദിച്ചു നോക്കു , ഏറ്റവും അപകടകാരിയായ ബൌളർമാരിലൊരാളാണ് ബൂംമ്രയെന്ന് അവർ പറയും . കൃത്യതയും വേഗവും പന്ത് ഇരുവശത്തേക്കും മൂവ് ചെയ്യിക്കാനുള്ള കഴിവും ബൂംമ്രയെ കൂടുതൽ അപകടകാരിയാക്കുന്നു . ബൂംമ്രയുടെ മികവിനെ ഇന്ത്യൻ ബൌളിംഗ് ഇതിഹാസം കപിലിന്റെ മികവുമായി ഇപ്പോഴെ താരതമ്യം ചെയ്തു തുടങ്ങി . ബൂംമ്ര ടെസ്റ്റിൽ അരങ്ങേറിയിട്ട് 12 മാസമെ ആയുള്ളു എന്നോർക്കണം . ടെസ്റ്റ് കളിക്കാനുള്ള ക്ഷമയും മികവും പുറത്തെടുക്കാതെ ഓസ്ട്രേലിയൻ ബാറ്റ്സ്മാൻമാർ സ്വയം കുഴി തോണ്ടുകയായിരുന്നു , ആദ്യ മൂന്ന് ടെസ്റ്റിലും പരാജയപ്പെട്ടെങ്കിലും സിഡ്നി ടെസ്റ്റിൽ നിന്ന് ആരോൺ ഫിഞ്ചിനെ ഒഴിവാക്കരുതെന്നും ഹോഡ്ജ് പറഞ്ഞു . ഫിഞ്ചിനെ ഓപ്പണർ സ്ഥാനത്തു നിന്ന് മാറ്റി നാലാമതോ അഞ്ചാമതോ ഇറക്കുന്നതാകും ഉചിതമെന്നും ഹോഡ്ജ് പറഞ്ഞു .


രണ്ട് ദിവസം കൊണ്ട് അന്താരാഷ്ട്ര തലത്തിൽ വരെ വൈറലായ മലയാള സിനിമ അഡാർ ലൌവിലെ പ്രണയഗാനത്തിന് പിന്തുണയുമായി ജിഗ്നേഷ് മേവാനി . വാലൻറൈൻസ് ഡേയ്ക്കെതിരായ ആർഎസ്എസ് പ്രതിഷേധങ്ങൾക്കുള്ള മറുപടിയാണ് ‘മാണിക്യ മലരായ പൂവി’ എന്ന ഗാനത്തിന് ലഭിച്ച സ്വീകാര്യതയെന്ന് ദലിത് ആക്റ്റിവിസ്റ്റും എംഎൽഎയുമായ ജിഗ്നേഷ് മേവാനി പറഞ്ഞു . ഈ പാട്ട് വൈറലാക്കിയതോടെ വെറുക്കാനല്ല , സ്നേഹിക്കാനാണ് ഇഷ്ടമെന്ന് ഇന്ത്യക്കാർ വീണ്ടും തെളിയിച്ചെന്നും മേവാനി ട്വീറ്റ് ചെയ്തു . എല്ലാവർക്കും വാലൻറൈൻസ് ദിനാശംസകൾ നേർന്ന മേവാനി ഒരു അഡാർ ലവിലെ വൈറലായ ഗാനം ഷെയർ ചെയ്യുകയും ചെയ്തു . അതേസമയം ഈ ഗാനം മതവികാരം വ്രണപ്പെടുത്തിയെന്നാരോപിച്ച് തെലങ്കാനയിൽ ഒരു സംഘം മുസ്ലീം യുവാക്കൾ ചിത്രത്തിലെ നായിക പ്രിയ പ്രകാശ് വാര്യർക്കെതിരെ ഹൈദരാബാദ് പൊലീസിൽ പരാതി നൽകി . യുവസംവിധായകൻ ഒമർ ലുലു അണിയിച്ചൊരുക്കുന്ന ഒരു അഡാർ ലൌ കൌമാരക്കാരുടെ പ്രണയവും സൌഹൃദവും പ്രമേയമാക്കുന്ന ചിത്രമാണ് . പ്രധാനവേഷങ്ങളിൽ പുതുമുഖങ്ങളെത്തുന്ന സിനിമയിൽ ഷാൻ റഹ്മാൻ സംഗീതം നൽകി വിനീത് ശ്രീനിവാസൻ ആലപിച്ച ഗാനമാണ് ആദ്യം വൈറലും ഇപ്പോൾ വിവാദത്തിലുമായിരിക്കുന്നത് . പി . എം . എ ജബ്ബാർ എന്ന മാപ്പിളപ്പാട്ട് രചയിതാവ് പതിറ്റാണ്ടുകൾക്ക് മുൻപ് എഴുതിയ ഗാനം ഷാൻ - വിനീത് ടീം പുതിയ ഈണത്തിൽ ചിത്രത്തിൽ ഉൾപ്പെടുത്തുകയായിരുന്നു . ഗാനത്തിലെ പ്രണയരംഗങ്ങളിലൂടെയാണ് പ്രിയ പ്രകാശ് വാര്യർ സൈബർ സെൻസേഷനായി മാറിയത് .


അഫ്ഗാൻ ഉയർത്തിയ 258 റൺസ് വിജയലക്ഷ്യത്തിനെതിരെ മാലിക്കിൻറെ അർധ സെഞ്ചുറിയുടെ മികവിൽ മൂന്ന് വിക്കറ്റിൻറെ വിജയം പാക് സംഘം പേരിലെഴുതി . മറികടക്കാൻ അത്ര എളുപ്പമല്ലെന്ന് വിലയിരുത്തിയ വിജയ ലക്ഷ്യത്തിലേക്ക് ബാറ്റിംഗിനിറങ്ങിയ പാക്കിസ്ഥാന് ആദ്യ ഓവറിൽ തന്നെ തിരിച്ചടി കിട്ടി . സംപൂജ്യനായി ഓപ്പണർ ഫക്തർ സമാം പുറത്തായതിന് ശേഷം ഒന്നിച്ച ഇമാം ഉൾ ഹഖും ബാബർ അസമും അനായസമായി അഫ്ഗാൻ ബൌളർമാരെ നേരിട്ടു . എന്നാൽ , 80 റൺസെടുത്ത ഇമാം റൺഔട്ടായി പുറത്തായതോടെ പാക് പടയുടെ പതനം തുടങ്ങി . 66 റൺസുമായി ബാബറും അതിവേഗം മടങ്ങിയതോടെ ഒരറ്റത്ത് വിക്കറ്റികൾ ഒന്നൊന്നായി സർഫ്രാസിനും സംഘത്തിനും നഷ്ടമായി തുടങ്ങി . കളിയുടെ ഗതി പന്തിയല്ലെന്ന് മനസിലാക്കി ഇതോടെ മാലിക്ക് വിക്കറ്റ് കളയാതെ സൂക്ഷിച്ചു . മോശം പന്തുകൾ മാത്രം നോക്കി പ്രഹരിച്ച മാലിക്ക് അവസാന ഓവർ എറിയാനെത്തിയ അഫ്താബ് ആലമിനെ അടുത്തടുത്ത പന്തുകൾ സിക്സിനും ഫോറിനും പായിച്ച് വിജയം നേടിയെടുക്കുകയായിരുന്നു . 43 പന്തിൽ 51 റൺസാണ് മാലിക്ക് അടിച്ചെടുത്തത് . അഫ്ഗാന് വേണ്ടി സൂപ്പർ താരം റാഷിദ് ഖാൻ 10 ഓവറിൽ 46 റൺസ് വഴങ്ങി മൂന്ന് വിക്കറ്റുകൾ സ്വന്തമാക്കി . നേരത്തെ , വമ്പന്മാരായ ശ്രീലങ്കയെയും ബംഗ്ലാദേശിനെയും കടിച്ച് കീറിയതിൻറെ ആത്മവിശ്വാസത്തിൽ സൂപ്പർ ഫോറിൽ പോരിനിറങ്ങിയ അഫ്ഗാനിസ്ഥാൻ ആദ്യത്തെ തിരിച്ചടികൾക്ക് ശേഷമാണ് ഭേദപ്പെട്ട സ്കോർ പടുത്തുയർത്തിയത് . തുടക്കത്തിലെ തകർച്ചയിൽ നിന്ന് പതിയെ കരകയറിയ അഫ്ഗാനിസ്ഥാൻ കരുത്തരായ പാക് ബൌളർമാരെ സധെെര്യമാണ് നേരിട്ടത് . ഇന്ത്യയോട് പരാജയപ്പെട്ടതിൻറെ തളർച്ചയിൽ നിന്ന് മുക്തി നേടിയത് പോലെയാണ് കളിയുടെ തുടക്കത്തിൽ പാക്കിസ്ഥാനാണ് മേധാവിത്വം നേടിയത് . അഫ്ഗാൻ സ്കോർ 26ൽ നിൽക്കുമ്പോൾ സന്നാഹുള്ളാഹ് ജനാതിൻറെ വിക്കറ്റ് അവർക്ക് നഷ്ടമായി . അധികം വെെകാതെ മുഹമ്മദ് ഷഹ്സാദിനെ മുഹമ്മദ് നവാസ് സർഫ്രാസിൻറെ കെെകളിൽ എത്തിച്ചു . ഇതോടെ പരുങ്ങലിലായ അഫ്ഗാനെ പിന്നീട് ഒത്തുചേർന്ന റഹ്മത് ഷായും ഹഷ്മത്തുള്ളാഹ് ഷഹീദിയും ചേർന്നാണ് കരകയറ്റിയത് . 36 റൺസെടുത്ത് റഹ്മത് പുറത്തായെങ്കിലും തുടർന്നെത്തിയ നായകൻ അസ്ഗാർ അഫ്ഗാനും മികവിലേക്ക് ഉയർന്നതോടെ ഭേദപ്പെട്ട സ്കോറിലേക്ക് അഫ്ഗാൻ നീങ്ങി . ഷഹീദി 97 റൺസുമായി പുറത്താകാതെ നിന്നപ്പോൾ അസ്ഗാർ 67 റൺസ് സ്വന്തമാക്കി . പാക്കിസ്ഥാന് വേണ്ടി മുഹമ്മദ് നവാസ് 10 ഓവറിൽ 57 റൺസ് വഴങ്ങി മൂന്ന് വിക്കറ്റുകൾ നേടിയപ്പോൾ ഷഹീൻ അഫ്രീദി രണ്ട് വിക്കറ്റുകളുമായി മികച്ച പിന്തുണ നൽകി .


" ദുൽഖർ എന്താരു ക്യൂട്ടാണ് , കൂടാതെ മികച്ച നടനുമാണ് " - പറയുന്നത് മറ്റാരുമല്ല , ബോളിവുഡ് സുന്ദരി സോനം കപൂറാണ് . ദുൽഖർ സൽമാനും സോനം കപൂറും പ്രധാനവേഷത്തിലെത്തുന്ന ' സോയ ഫാക്ടർ ' എന്ന സിനിമയുടെ ചിത്രീകരണം ആരംഭിക്കാനിരിക്കെ ഒരുമിച്ചഭിനയിക്കുന്നതിൻറെ സന്തോഷം മാധ്യമങ്ങളോട് പങ്കുവെക്കുകയായിരുന്നു സോനം . ' ദുൽഖർ എന്തൊരു ക്യൂട്ടാണ് , കൂടാതെ മികച്ച നടനുമാണ് . ദുൽഖറിൻറെ ഓകെ കൺമണി എന്ന ചിത്രം ഞാൻ കണ്ടിരുന്നു . മികച്ച പ്രകടനമായിരുന്നു ദുൽഖറിൻറെത് . ' അതേസമയം അദ്ദേഹത്തെ പരിചയപ്പെടാൻ ഇതുവരെ കഴിഞ്ഞില്ലെന്നും സോനം കപൂർ കൂട്ടിച്ചേർത്തു . അനുജ ചൌഹാൻ എഴുതിയ സോയ ഫാക്ടർ എന്ന നോവലിനെ ആസ്പദമാക്കിയാണ് ചിത്രം ഒരുക്കുന്നത് . അഭിഷേക് ശർമയാണ് ചിത്രം ഒരുക്കുന്നത് . ഇന്ത്യൻ ക്രിക്കറ്റ് ടീമിന്റെ ക്യാപ്റ്റനായാണ് ദുൽഖർ സോയ ഫാക്ടറിൽ എത്തുന്നത് . ദുൽഖറിന്റെ രണ്ടാമത്തെ ബോളിവുഡ് ചിത്രമാണ് സോയ ഫാക്ടർ . ഇർഫാൻ ഖാനൊപ്പമെത്തുന്ന കർവാനാണ് ദുൽഖറിന്റെ ആദ്യ ബോളിവുഡ് ചിത്രം .


യുപിഐയിലുണ്ടായ സുരക്ഷാ വീഴ്ച ബാങ്കിന് കോടിക്കണക്കിന് രൂപയുടെ നഷ്ടം . ബാങ്ക് മഹാരാഷ്ട്രയ്ക്കാണ് യുപിഐയിലെ സുരക്ഷാ വീഴ്ച കാരണം 25 കോടി രൂപ നഷ്ടമായത് . യുപിഐ സംവിധാനത്തിലെ മുതലെടുത്ത് ഉപയോക്താക്കൾ അനധികൃത പണമിടപാടുകൾ നടത്തിയതാണ് ബാങ്കിന് തിരിച്ചടിയായത് . 19 ബാങ്കുകളിലേയ്ക്കായി ട്രാൻസർ ചെയ്ത പണം തിരിച്ചെടുക്കാനുള്ള നടപടികൾ ബാങ്ക് ഓഫ് മഹാരാഷ്ട്ര നടത്തിവരികയാണ് മാനേജിംഗ് ഡയറക്ടർ എപി ഹൂഡ പറഞ്ഞു . ബാങ്ക് അക്കൌണ്ടുകളിൽ ബാലൻസില്ലാതെ പണം ട്രാൻസ്ഫർ അനുവദിക്കുന്നതാണ് യുപിഐയെ ബാധിച്ച സുരക്ഷാ വീഴ്ച . ഔറംഗാബാദിൽ നിന്ന് ഈ സുരക്ഷാ വീഴ്ച കണ്ടെത്തിയ 60 ഓളം വരുന്ന ഉപയോക്താക്കളാണ് ഈ സൌകര്യം ഫലപ്രദമായി ഉപയോഗിച്ചത് . ഫെബ്രുവരി 22നാണ് ഈ പ്രശ്നം ആദ്യം ശ്രദ്ധയിൽപ്പെടുന്നതെന്നും ഹോട്ട പറഞ്ഞു . ഇതോടെ നാഷണൽ പേയ്മെന്റ് കോർപ്പറേഷനെ വിവരമറിയിക്കുകയായിരുന്നു . സംഭവത്തിൽ വെള്ളിയാഴ്ച പോലീസിൽ പരാതി നൽകിയതോടെ അന്വേഷണം ആരംഭിച്ചിട്ടുണ്ട് . ബാങ്ക് ഓഫ് മഹാരാഷ്ട്രയ്ക്ക് പുറമേ ബാങ്ക് ഓഫ് ഇന്ത്യ , ഉൾപ്പെടെ മൂന്ന് ബാങ്കുകൾക്കും ഇതേ പ്രശ്നം ഭീഷണിയായിരുന്നു . കേന്ദ്ര സർക്കാരിന്റെ പേയ്മെന്റ് ആപ്പായ ഭീമിലോ യുപിഐയിലോ യാതൊരുവിധ സുരക്ഷാ വീഴ്ചയുമില്ലെന്ന് കാണിച്ച് മാർച്ച് 20ന് നാഷണൽ പേയ്മെന്റ് കോർപ്പറേഷൻ പ്രസ്താവന പുറത്തിറക്കിയിരുന്നു . എൻപിസിഐ ഇത് സംബന്ധിച്ച പരിശോധനകൾ കൃത്യമായി നടത്തിവരുന്നുണ്ടെന്നും പ്രസ്താവനയിൽ പേയ്മെന്റ് കമ്മീഷൻ ചൂണ്ടിക്കാണിക്കുന്നു . 2016ൽ രാജ്യത്തെ 3.2 മില്യൺ ഡെബിറ്റ് കാർഡ് വിവരങ്ങൾ ചോർന്നതിന് പിന്നാലെയാണ് ഡിജിറ്റൽ ബാങ്കിഗിന്റെ അടിസ്ഥാനമായ യുപിഐയിൽ സുരക്ഷാ വീഴ്ച റിപ്പോർട്ട് ചെയ്യുന്നത് .


നെയ്മറുടെ മികവ് നിർണ്ണായകമായപ്പോൾ കൊളംമ്പിയയെ ലോകക്കപ്പ് യോഗ്യത മത്സരത്തിൽ കൊളംബിയയെ 2 - 1ന് തോൽപ്പിച്ചു . അർജന്റീന വെനസ്വേലയോട് 2 - 2 ന് സമനില പിടിക്കുകയായിരുന്നു . അവസാന ഘട്ടത്തിൽ ഓട്ടോമെൻഡി നേടിയ ഗോളാണ് അർജന്റീനയെ തുണച്ചത് . ഉറുഗ്വേ ഉജ്വല ജയത്തോടെ ലാറ്റിനമേരിക്കൻ പട്ടികയിൽ ഒന്നാം സ്ഥാനത്തേക്ക് കയറുകയും ചെയ്തു . നായകൻ നെയ്മർ തുടർച്ചയായി രണ്ടാമത്തെ മത്സരത്തിലും ഗോളടിച്ചതാണ് ബ്രസീൽ വിജയത്തിൽ പ്രസക്തമായത് . നാട്ടിലെ ഒളിമ്പിക്സ് വിജയത്തിന് പിന്നാലെ ശരിയായ പാതയിൽ എത്തിയിരിക്കുന്ന ബ്രസീൽ ഒന്നിനെതിരേ രണ്ടു ഗോളുകൾക്കായിരുന്നു കൊളംബിയയെ കീഴടക്കിയത് . മത്സരത്തിലേക്ക് കൊളംബിയ ഉണരുന്നതിന് മുമ്പ് തന്നെ ആദ്യ പ്രഹരം നൽകിയ ബ്രസീൽ രണ്ടാം മിനിറ്റിൽ മിറാൻഡയിലൂടെ ആദ്യ ഗോൾ നേടി . നെയ്മർ നീട്ടിക്കൊടുത്ത കോർണർ തന്നെ മാർക്ക് ചെയ്ത് നിന്ന പ്രതിരോധക്കാരനെ മറികടന്ന് മിന്നുന്ന ഹെഡ്ഡറിലൂടെ മിറാൻഡ വലയിലാക്കി . ലീഡ് ആദ്യ പകുതി മുഴുവനും നിലനിർത്താൻ ബ്രസീലിനായില്ല . മാർക്വിനോസിന്റെ സെൽഫ് ഗോളിൽ ബ്രസീൽ തന്നെ എതിരാളികളെ ഒപ്പമെത്തിച്ചു . എന്നാൽ 74 മത്തെ മിനിറ്റിൽ നെയ്മർ വീണ്ടും നാട്ടുകാർക്ക് സന്തോഷിക്കാൻ വക നൽകി . കോട്ടീഞ്ഞോയുടെ പാസ് സ്വീകരിച്ചു നെയ്മർ തൊടുത്ത ഷോട്ട് കൊളംബിയൻ കീപ്പർ ഒസ്പിനയെ കടന്നു വലയിലെത്തി . വെനസ്വേലയെ പിന്നിൽ നിന്നും പൊരുതിക്കയറിയായിരുന്നു അർജന്റീന സമനിലയിൽ കുരുക്കിയത് . പരിക്കേറ്റ മെസിയുടെ അഭാവത്തിൽ ആക്രമണത്തിന് ചുക്കാൻ പിടിച്ചത് ഏയ്ഞ്ചൽ ഡി മരിയയായിരുന്നു . സുവാരസിൻറെ മിന്നുന്ന പ്രകടനമായിരുന്നു മത്സരത്തിൽ ഉറുഗ്വേയ്ക്ക് തുണയായത് . ഒരു ഗോൾ പെനാൽറ്റിയിലൂടെ നേടിയ സുവാരസ് എഡിസൺ കവാനിക്ക് ഇരട്ടഗോളിന് അവസരം ഒരുക്കുകയും ചെയ്തു . മദ്ധ്യനിരക്കാരൻ ക്രിസ്ത്യൻ റോഡ്രിഗ്രസായിരുന്നു ഉറുഗ്വേയുടെ മറ്റൊരു സ്കോറർ . ഇതോടെ ലാറ്റിനമേരിക്കൻ പട്ടികയിൽ ഉറഗ്വേ ഒന്നാം സ്ഥാനത്ത് എത്തി .


ഇൻറർനെറ്റ് എന്നത് ഇന്ന് സർവസാധാരണമായിരിക്കുന്നു . ഏത് പ്രായത്തിലുള്ളവർക്കും കരസ്തമാക്കാവുന്ന അകലത്തിലാണ് സൈബർ ലോകം . അപ്പോൾ തന്നെ തൻറെ കുട്ടി എന്താണ് ഇൻറർനെറ്റിൽ തിരയുന്നത് എന്നത് ഒരോ മാതാപിതാക്കൾക്കും ആകാംക്ഷയും ആശങ്കയും ഉണ്ടാക്കുന്ന കാര്യമാണ് . അതിനാൽ തന്നെ പലരും മക്കളുടെ ഇൻറർനെറ്റ് ഉപയോഗത്തിൽ ലോക്ക് ഇടാറുണ്ട് എന്നതാണ് സത്യം . ഇപ്പോൾ ഇതാ . സൈബർ സുരക്ഷാ സ്ഥാപനമായ ക്സാപർസ്കീ ഇന്ത്യയിലെ കുട്ടികൾ എന്താണ് കാണുന്നത് എന്ന കണക്ക് അവതരിപ്പിക്കുന്നു . ഈ വർഷം ഓഗസ്റ്റിനും ജൂണിനുമിടയിൽ 60,000 ഇന്ത്യൻ കുട്ടികളുടെ സൈബർ പ്രവർത്തനങ്ങൾ പഠിച്ചാണ് ഇവർ ഈ കണക്കുകൾ പുറത്ത് വിടുന്നത് . നെറ്റ്ഫ്ലിക്സ് , ആമസോൺ പ്രൈം പോലുള്ള സ്ട്രീമിങ്ങ് വെബ്സൈറ്റുൾ വീഡിയോകളും സിനിമകളും കാണാനും പാട്ട് കേൾക്കാൻ ഐട്യൂൺസ് , ആപ്പിൾ മ്യൂസിക്ക് , സ്പോട്ടിഫൈ പോലുള്ളവയുമാണ് കുട്ടികൾ ഉപയോഗിക്കുന്നതെന്നും കാസ്പർസ്കീ റിപ്പോർട്ടിൽ പറയുന്നു . യൂട്യൂബ് വീഡിയോകളും കുട്ടികൾ ആസ്വദിക്കുന്നുണ്ട് . കുട്ടികളുടെ ഇന്റർനെറ്റ് ഉപയോഗം മാതാപിതാക്കൾ നിരീക്ഷിക്കണം എന്ന് സൈബർ സുരക്ഷാ വിദഗ്ദർ മുന്നറിയിപ്പ് നൽകുന്നു . ഇന്റർനെറ്റ് ഉപയോഗത്തോട് ഏറെ അടുപ്പമുള്ള ഒരു തലമുറയാണ് വളർന്നുവരുന്നതെന്ന് വ്യക്തമാക്കുകയാണ് ഈ പഠന റിപ്പോർട്ട് . അത്യാധുനിക സാങ്കേതിക സംവിധാനങ്ങൾക്ക് കുട്ടികൾക്കിടയിൽ ഏറെ പ്രചാരം ലഭിക്കുന്നു . പലവഴി ലഭിക്കുന്ന വീഡിയോകളും സിനിമകളും കുട്ടികളിൽ സ്വാദീനം ചെലത്തുവാൻ കഴിയുമെന്ന് പഠനം പറയുന്നു .


റിസർവ് ബാങ്കിൻറെ നിർദ്ദേശത്തെ തുടർന്ന് മാസ്റ്റർ കാർഡ് വിദേശ സെർവറുകളിൽ സൂക്ഷിച്ചിരുന്ന ഇന്ത്യൻ കാർഡ് ഉടമകളുടെ വിവരങ്ങൾ നീക്കം ചെയ്യുന്ന പ്രവർത്തനം ആരംഭിച്ചു . ഇന്ത്യക്കാരുടെ കാർഡുകളെ സംബന്ധിച്ച വിവരങ്ങൾ ഇന്ത്യയിൽ അല്ലാതെ ലോകത്ത് മറ്റൊരിടത്തും സൂക്ഷിക്കാൻ പാടില്ലെന്ന് റിസർവ് ബാങ്ക് നേരത്തെ സാമ്പത്തിക സേവന രംഗത്തെ കമ്പനികൾക്ക് നിർദ്ദേശം നൽകിയിരുന്നു . റിസർവ് ബാങ്കിൻറെ ഡേറ്റ ലോക്കലൈസേഷൻ നയത്തിൻറെ ഭാഗമാണിത് . സാമ്പത്തിക സേവന മേഖലയിൽ പ്രവർത്തിക്കുന്ന കമ്പനികൾ ഇന്ത്യയിൽ നിന്ന് ശേഖരിക്കുന്ന വിവരങ്ങൾ നേരത്തെ വിദേശ സെർവറുകളിലായിരുന്നു സൂക്ഷിച്ചിരുന്നത് . എന്നാൽ , ഇനി മുതൽ കാർഡ് വിവരങ്ങൾ , കാർഡ് ഉടമകൾ നടത്തുന്ന സാമ്പത്തിക ഇടപാടുകൾ എന്നിവയെ സംബന്ധിച്ച വിവരങ്ങൾ ഇന്ത്യയിൽ തന്നെ സൂക്ഷിക്കണം , ഇത്തരം വിവരങ്ങൾ ഇന്ത്യയ്ക്ക് പുറത്തേക്ക് കൈമാറ്റം ചെയ്യാൻ പാടില്ല . ആർബിഐയുടെ നിർദ്ദേശത്തെ തുടർന്ന് ഒക്ടോബർ ആറ് മുതൽ പൂനെയിലെ ടെക്നോളജി സെൻററിലാണ് മാസ്റ്റർ കാർഡ് ഉപഭോക്തക്കളുടെ വിവരങ്ങൾ സൂക്ഷിക്കുന്നത് . ആർബിഐ നിർദ്ദേശം നടപ്പാക്കുന്നതിൻറെ അടുത്ത ഘട്ടമെന്ന നിലയിലാണ് ഇപ്പോൾ വിദേശ സെൻവറുകളിൽ നിന്ന് ഇന്ത്യൻ ഉപഭോക്താക്കളുടെ വിവരങ്ങൾ മാസ്റ്റർ കാർഡ് നീക്കം ചെയ്യുന്നത് . ഈ വർഷം ഏപ്രിലിലാണ് ഇത് സംബന്ധിച്ച് റിസർവ് ബാങ്ക് വ്യക്തമായ നിർദ്ദേശങ്ങൾ പുറപ്പെടുവിച്ചത് . ഒക്ടോബർ 16 മുതൽ നിർദ്ദേശങ്ങൾ രാജ്യത്ത് നടപ്പിൽ വരുകയും ചെയ്തും .


മൊത്ത വിൽപ്പന വില ( ഡബ്ല്യു പി ഐ ) അടിസ്ഥാനപ്പെടുത്തിയുളള പണപ്പെരുപ്പം ഏപ്രിലിലെ 3.18 ശതമാനത്തിൽ നിന്നും മേയിൽ 4.43 ശതമാനത്തിലേക്ക് ഉയരുന്നതായി കേന്ദ്ര സർക്കാരിൻറെ റിപ്പോർട്ട് . പതിനാല് മാസത്തിനിടയ്ക്ക് രാജ്യത്തുണ്ടാവുന്ന ഏറ്റവും ഉയർന്ന പണപ്പെരുപ്പ ശതമാന വർദ്ധനവാണിത് . പുറത്തുവന്ന വിവരമനുസരിച്ച് പെട്രോളിയം ഉൽപ്പന്നങ്ങളുടെയും പച്ചക്കറിയുടെയും വില ഉയരുന്നതാണ് ഇതിന് കാരണമായി ചൂണ്ടിക്കാട്ടുന്നത് . കേന്ദ്ര വാണിജ്യ മന്ത്രാലയമാണ് ഇത് സംബന്ധിച്ച വിവിരങ്ങൾ പുറത്തുവിട്ടത് . ഭക്ഷ്യസാധനങ്ങളുടെ വിലയിൽ മെയ് മാസത്തിൽ 1.60 ശതമാനം വർദ്ധനയാണ് ഉണ്ടായിരിക്കുന്നതെന്നും സർക്കാർ പുറത്തുവിട്ട കണക്കുകൾ സൂചിപ്പിക്കുന്നു . ഏപ്രിൽ മാസം ഭക്ഷ്യ സാധനങ്ങൾക്ക് 0.87 ശതമാനം വിലക്കയറ്റമായിരുന്ന ദൃശ്യമായിരുന്നത് . എന്നാൽ കഴിഞ്ഞമാസം അവ വലിയ തോതിൽ ഉയർന്നതായി കണക്കുകൾ വ്യക്തമാക്കുന്നു . ഇന്ധന , ഊർജ്ജ വിഭാഗത്തിൽ ഏപ്രിലിൽ 7.85 ശതമാണ് വില വർദ്ധിച്ചതെങ്കിൽ മെയിൽ അത് 11.22 ശതമാനത്തിലേക്കെത്തി . ഇത്തരത്തിൽ ആവശ്യ വസ്തുക്കളുടെ വിലയിൽ വർദ്ധന നേരിടുന്നത് രാജ്യത്തെ സമ്പദ് വ്യവസ്ഥയുടെ സുഗമ മുന്നേറ്റത്തിന് വലിയ തടസ്സം സൃഷ്ടിക്കുമെന്നുറപ്പാണ് .


ഐപിഎൽ ഉടമകളിലെ ധനികരുടെ പട്ടിക വെൽത്ത് എക്സ് പുറത്ത് വിട്ടു . ഐപിഎൽ ഉടമകളിലെ ധനികൻ മുംബൈ ഇന്ത്യൻസ് ഉടമ മുകേഷ് അംബാനിയാണ് . ഇനി ഐപിഎല്ലിലെ ദരിദ്രയായ ഉടമ ആരാണെന്നോ കിംഗ്സ് ഇലവൻ പഞ്ചാബ് ഉടമ പ്രീതി സിന്റ . 183 കോടി രൂപ മാത്രമാണ് പ്രീതിയുടെ ആസ്തി . സൺറൈസേഴ്സ് ഹൈദരാബാദ് ടീമിന്റെ ഉടമയും മാധ്യമ ഭീമനുമായ കലാനിധി മാരന്റെ ആസ്തിയെക്കാൾ പത്തിരിട്ട ആസ്തി മുകേഷ് അംബാനിയ്ക്കുണ്ട് . 21 . 2 ബില്ല്യൺ യുഎസ് ഡോളറാണ് മുകേഷ് അംബാനിയുടെ ആസ്തിയായി വെൽത്ത് എക്സ് കണക്കാക്കപ്പെടുന്നത് . പട്ടികയിൽ രണ്ടാം സ്ഥാനത്തുള്ളത് കലാനിധിമാരനാണ് . 2 . 2 ബില്ല്യണാണ് കലാനിധിമാരന്റെ ആസ്തി . മൂന്നാം സ്ഥാനത്ത് റോയൽ ചലഞ്ചേഴ്സ് ബാംഗ്ലൂർ ടീം ഉടമയായ വിജയ് മല്യയാണ് . 640 യുഎസ് മില്ല്യനാണ് വിജയ് മല്യയുടെ ശആതി നാലാം സ്ഥാനത്ത് ബോളിവുഡ് താരവും കൊൽക്കത്ത നൈറ്റ് റൈഡേഴ്സ് ഉടമിയുമായ ഷാരൂഖ് ഖാനാണ് 600 മില്ല്യൺ യുഎസ് ഡോളറാണ് ഇദ്ദേഹത്തിന്റെ ആസ്തി . ദില്ലി ഡെയർഡെവിൾസ് ഉടമ ഗ്രാന്ധി മല്ലികാർജ്ജുന റാവു അഞ്ചാം സ്ഥാനത്താണ് . 270 മില്ല്യൺ യുഎസ് ഡോളറാണ് ഇദ്ദേഹത്തിന്റെ ആസ്തി . ആറാം സ്ഥാനത്ത് രാജസ്ഥാൻ റോയൽസ് ഉടമ മനോജ് ബദാലെയാണ് . 160 മില്ല്യൺ യുഎസ് ഡോളറാണ് ഇദ്ദേഹത്തിന്ററെ ആസ്തി . ഏഴാംസ്ഥാനത്ത് ചെന്നൈ സൂപ്പർ കിംഗ്സ് ഉടമ നാരായണ സ്വാമി ശ്രീനിവാസൻ ആണ് . 70 മില്ല്യൺ യുഎസ് ഡോളറാണ് ഇദ്ദേഹത്തിന്റെ ആസ്തി . എട്ടാം സ്ഥാനത്തുള്ള പഞ്ചാബ് കിംഗ്സ് ഇലവൻ ഉടമ പ്രീതിയ്ക്കാവട്ടെ 30 മില്ല്യൺ യുഎസ് ഡോളറിന്റെ ആസ്തിയാണുള്ളത് .


ചൈനീസ് സ്മാർട്ട്ഫോൺ നിർമാതാക്കളായ വിവോ V7 + സെൽഫി സ്മാർട്ട്ഫോൺ ബ്ലൂ വേരിയൻറ് പുറത്തിറക്കി . ' എനർജറ്റിക് ബ്ലൂ ' എന്ന പേരിലാണ് ഈ സ്മാർട്ട്ഫോൺ വിപണിയിലെത്തുന്നത് . നവംബർ 10 ന് ഈ സ്മാർട്ട്ഫോണിൻറെ പ്രീബുക്കിങ് ആരംഭിക്കും . ആമസോൺ വഴിയാണ് വില്പനയൊരുക്കിയിരിക്കുന്നത് . 24എംപി ഫ്രണ്ട് ക്യാമറയാണ് ഈ സ്മാർട്ട്ഫോണിൻറെ പ്രധാന ഹൈലേറ്റ് . 21 , 990 രൂപയാണ് വിപണിവില . ഫുൾ വ്യൂ ഡിസ്പ്ലെയിൽ അവതരിക്കുന്ന വിവോയുടെ ആദ്യ സ്മാർട്ട് ഫോണാണിത് . സെപ്തംബറിൽ ഈ സ്മാർട്ട്ഫോണിൻറെ ഗോൾഡ് , മാറ്റ് ബ്ലാക്ക് വേരിയൻറുകളെ വിപണിയിലെത്തിച്ചിരുന്നു . 5 . 99 ഇഞ്ച് ഡിസ്പ്ലെ , 4GB റാം , 64GB സ്റ്റോറേജ് , ക്വാൽകം സ്നാപ്ഡ്രാഗൺ 450 പ്രൊസസർ , 24എംപി ഫ്രണ്ട് ക്യാമറ എന്നിവയാണ് പ്രധാന സവിശേഷതകൾ . 3225 എംഎഎച്ച് ബാറ്ററിയാണ് ഫോണിൽ ഉള്ളത് . 4 ജി വോൾട്ട , വൈ ഫൈ , ഡ്യുവൽ സിം , ബ്ലൂട്ടൂത് , ജിപിഎസ് / എ - ജിപിഎസ് എന്നിവയാണ് കണക്റ്റിവിറ്റി ഓപ്ഷനുകൾ .


മധ്യപ്രദേശിലെ തെരഞ്ഞടുപ്പ് പ്രചാരണ രംഗത്ത് ഏറ്റവും സജീവമായി നിന്നത് രാഷ്ട്രീയ നേതാക്കളായിരുന്നില്ല . തെരഞ്ഞെടുപ്പ് ഗോദയിലെ താരവും ചർച്ച വിഷയവും ' ഉള്ളി ' യായിരുന്നു . കിലോയ്ക്ക് 50 പൈസ ! . അതാണ് മധ്യപ്രദേശിലെ കർഷകർക്ക് ഉള്ളി വിറ്റാൽ ഇപ്പോൾ വിപണിയിൽ ലഭിക്കുന്ന വില . സംസ്ഥാനത്ത് അരങ്ങേറിയ തെരഞ്ഞടുപ്പ് പ്രചരണ പരിപാടിയിൽ മുഖ്യ രാഷ്ട്രീയ പ്രസ്ഥാനങ്ങളൊന്നും ഉള്ളിയുടെ വിലയിടിവ് വേണ്ട രീതിയിൽ ചർച്ചയാക്കാൻ ശ്രമിച്ചിരുന്നില്ല . പക്ഷേ , ജനങ്ങൾക്കിടയിലെ പ്രധാന രാഷ്ട്രീയ വിഷയം സംസ്ഥാനത്തെ ഉള്ളിയുടെ വിലയിടിവും കർഷകരുടെ കണ്ണീരുമായിരുന്നു . ഡിസംബർ 11 ന് തെരഞ്ഞെടുപ്പ് ഫലം വരുമ്പോൾ മധ്യപ്രദേശിൻറെ മണ്ണിൽ വിളഞ്ഞ ഉള്ളി ആരെയൊക്കെ കരയിപ്പിക്കുമെന്ന് കാത്തിരുന്ന് കാണേണ്ടി വരും . ഉള്ളി വ്യാപകമായി കൃഷി ചെയ്യുന്ന നാസിക്കിലെ കർഷകൻ ഉള്ളി വിറ്റ സംഭവം കുറച്ച് ദിവസമായി ദേശീയ മാധ്യമങ്ങളിൽ വലിയ ചർച്ചയാണ് . ഉള്ളി വിറ്റ് ലഭിച്ച തുക നാസിക്കിലെ കർഷകൻ പ്രധാനമന്ത്രിയുടെ ദുരിതാശ്വാസ ഫണ്ടിലേക്ക് അയച്ചു നൽകിയത് സംബന്ധിച്ചാണ് ചർച്ചകൾ പുരോഗമിക്കുന്നത് . മഹാരാഷ്ട്രയിലെ നാസിക്ക് സ്വദേശിയായ സഞ്ജയ് സേത് 750 കിലോ ഉള്ളിയാണ് കൃഷി ചെയ്തത് . നിപദ് മൊത്തക്കച്ചവട മാർക്കറ്റിൽ ഉള്ളി വിൽക്കാൻ എത്തിയപ്പോൾ കിലോയ്ക്ക് 1.40 രൂപ മാത്രമാണ് അദ്ദേഹത്തിന് വിലയായി ലഭിച്ചത് . 750 കിലോ ഉള്ളിക്ക് വിലയായി ലഭിച്ചത് വെറും 1064 രൂപ മാത്രം ! . വിൽപ്പനയിൽ വൻ നഷ്ടം നേരിട്ടതോടെ പ്രതിഷേധമായി സഞ്ജയ് സേത് കിട്ടിയ പണം മുഴുവൻ പ്രധാനമന്ത്രിയുടെ ദുരിതാശ്വാസ ഫണ്ടിലേക്ക് അയച്ചു നൽകി . രാജ്യത്തെ ഉള്ളിക്കർഷകരുടെ നിസ്സഹായ അവസ്ഥ വെളിവാക്കുന്നതായിരുന്നു ഈ സംഭവം . ഇന്ത്യയുടെ മൊത്തം കാർഷിക ഉൽപ്പാദനത്തിൻറെ ഒരു ശതമാനം മാത്രമാണ് ഉള്ളിയുടെ സ്ഥാനം . പക്ഷേ , ഇന്ത്യൻ അടുക്കളയിൽ ഉള്ളിക്ക് വലിയ സ്വാധീനമുണ്ട് . കുറച്ച് കാലം മുൻപ് വരെ , ബംഗാളിന് എങ്ങനെയാണോ മത്സ്യം ദക്ഷിണേന്ത്യയ്ക്ക് എങ്ങനെയാണോ തേങ്ങ അതിന് സമാനമാണ് ഉത്തര , മധ്യ , പടിഞ്ഞാറൻ ഇന്ത്യയിൽ ള്ളളിക്കുളള പ്രധാന്യം . എന്നാൽ , ഇന്ന് ഇന്ത്യയിൽ എല്ലാ വിഭാഗം ജനങ്ങൾക്കും ഉള്ളിയെ തങ്ങളുടെ തീൻ മേശയിൽ നിന്ന് മാറ്റിനിർത്താൻ കഴിയില്ല . മാസം ശരാശരി ഒരു ഇന്ത്യക്കാരൻ 800 ഗ്രാം ഉള്ളി ' ഉള്ളിലാക്കുന്നു എന്നാണ് ' കണക്കാക്കുന്നത് . ഉളളിയെന്ന ലിറ്റ്മസ് പേപ്പർ സാധാരണക്കാരൻ തൻറെ പ്രദേശത്ത് വിലക്കയറ്റമുണ്ടാകുന്നു എന്ന് തിരിച്ചറിയുന്നത് ഉള്ളിയുടെ വിലയിൽ വർദ്ധനവുണ്ടാകുമ്പോഴാണ് . ഉള്ളിവില അകാരണമായി വിപണിയിൽ ഉയരുമ്പോൾ മലയാളികൾ അടക്കമുളളവർ വിലക്കയറ്റത്തെപ്പറ്റി പരാതി പറയാൻ തുടങ്ങും . ഇതിനാൽ തന്നെ രാജ്യത്തെ വിലക്കയറ്റത്തിൻറെ ലിറ്റ്മസ് ടെസ്റ്റായി ഉള്ളി വിലയെ കണക്കാക്കാം . സാധാരണ ഒരു ഇന്ത്യൻ കുടുംബം മാസം കുറഞ്ഞത് ഏകദേശം 200 രൂപയ്ക്ക് മുകളിൽ ഉള്ളിക്ക് വേണ്ടി ചിലവഴിക്കാറുണ്ട് എന്നാണ് കണക്ക് . ഉള്ളിവിലയിൽ വൻ വർദ്ധനയുണ്ടായാലും വലിയ ഇടിവുണ്ടായാലും രാഷ്ട്രീയമായി അത് ഏറെ ചർച്ച ചെയ്യപ്പെടാറുണ്ട് . ഉള്ളിവില സാധാരണക്കാരന് താങ്ങാൻ കഴിയാതെ വരുമ്പോൾ അത് കുടുംബ ബജറ്റ് ഉയർത്തുകയും അത് ജനങ്ങൾക്ക് ഭരണപക്ഷത്തോട് എതിർപ്പ് വളരാൻ ഇടയാക്കുകയും ചെയ്യും . ഉള്ളിവില വലിയ തോതിൽ ഇടിഞ്ഞാൽ കർഷകരുടെ ജീവിതത്തെ അത് പ്രതിസന്ധിയിലാക്കും . കർഷകർക്കുണ്ടാകുന്ന ഈ പ്രതിസന്ധി അവരെ സമരത്തിലേക്ക് തള്ളിവിടും . കർഷകർ എടുത്തിട്ടുളള വായ്പകളുടെ തിരിച്ചടവിനെയും ഇത് ദോഷകരമായി ബാധിക്കും . ഉള്ളി വിളയും സംസ്ഥാനങ്ങൾ മഹാരാഷ്ട്ര , മദ്ധ്യപ്രദേശ് , ഗുജറാത്ത് , ഹരിയാന , ആന്ധ്രപ്രദേശ് , പഞ്ചാബ് തുടങ്ങിയ സംസ്ഥാനങ്ങളിലാണ് ആകെ ഉൽപ്പാദനത്തിൻറെ അറുപത് ശതമാനവും കേന്ദ്രീകരിച്ചിരിക്കുന്നത് . ഇവയിൽ എല്ലാ സംസ്ഥാനത്തും നിലവിൽ കേന്ദ്രം ഭരിക്കുന്ന ബിജെപിക്ക് നിർണ്ണായക സ്വാധീനമുണ്ട് . ഇവയിൽ മഹാരാഷ്ട്ര , മദ്ധ്യപ്രദേശ് , ഗുജറാത്ത് , ഹരിയാന എന്നിവടങ്ങളിൽ ബിജെപി ആണ് ഭരിക്കുന്നത് . അതിനാൽ തന്നെ ഉള്ളി വിൽപ്പന വില നാസിക്കിൽ കിലോയ്ക്ക് 1.40 രൂപയിലേക്ക് ഇടിഞ്ഞത് കേന്ദ്ര - സംസ്ഥാന സർക്കാരുകളുടെ നെഞ്ചിടിപ്പ് ഉയർത്തുന്നുണ്ട് . 2019 ൽ പാർലമെൻറ് തെരഞ്ഞടുപ്പിൽ ഉള്ളിയുടെ വില പ്രധാന ഘടകമാകുമെന്ന് ഇതോടെ ഏറെക്കുറെ ഉറപ്പായി . 2014 ജൂലൈയിലാണ് കേന്ദ്ര സർക്കാർ ഉള്ളിയെ ആവശ്യ സാധന നിയമത്തിൻറെ പരിധിയിലേക്ക് കൊണ്ടുവന്നത് . ഉള്ളി വിലയെ ഇതിലൂടെ സർക്കാരിന് എളുപ്പത്തിൽ നിയന്ത്രിക്കാനും വിലക്കയറ്റവും തടയാനും ആകും . ചൈന കഴിഞ്ഞാൽ ലോകത്തിലെ ഏറ്റവും വലിയ ഉള്ളി ഉൽപ്പാദക രാജ്യമാണ് ഇന്ത്യ . കാലവസ്ഥ അനുകൂലമാകുന്ന അവസരങ്ങളിൽ രാജ്യത്ത് ആവശ്യകതയെക്കാൾ കൂടുതൽ ഉൽപ്പാദനം നടക്കാറുണ്ട് . ആകെ ഉൽപ്പാദനത്തിൻറെ 10 ശതമാനം ഉള്ളി വർഷം ഇന്ത്യ കയറ്റുമതി ചെയ്യാറുണ്ട് . രാഷ്ട്രിയത്തിൽ താരമായി ഉള്ളി 1980 പൊതു തെരഞ്ഞടുപ്പിലാണ് ഉള്ളി രാഷ്ട്രീയത്തിൽ വലിയ ചർച്ചയ്ക്ക് വേദിയായത് . ചരൺ സിംഗ് സർക്കാരിനെതിരെ ഇന്ദിര ഗാന്ധി ഉള്ളിയുടെ വിലക്കയറ്റം വലിയ ചർച്ച വിഷയമാക്കി . ഇത് തെരഞ്ഞെടുപ്പ് ഫലത്തെ വലിയതോതിൽ സ്വാധീനിച്ചു . ഇന്ദിരയുടെ നേതൃത്വത്തിലുളള ഇന്ത്യൻ നാഷണൽ കോൺഗ്രസ്സ് അന്ന് ലോക്സഭയുടെ 67 ശതമാനം സീറ്റുകൾ പിടിച്ചെടുത്തു . ദില്ലി മുഖ്യമന്ത്രിയായ അരവിന്ദ് കേജരിവാൾ കേന്ദ്ര സർക്കാരിനെതിരെയും ഉള്ളി വില ആയുധമാക്കിയിട്ടുണ്ട് . വിലക്കയറ്റം തടയാൻ കേന്ദ്ര സർക്കാർ പരാജയപ്പെടുന്നു എന്ന അദ്ദേഹത്തിന് പ്രതികരണത്തിലൂടെ ഉള്ളി ഇന്ത്യൻ രാഷ്ട്രീയത്തിൽ എല്ലാക്കാലത്തും പ്രാധാന്യമുണ്ടെന്ന് വീണ്ടും തെളിയിച്ചു . ഇപ്പോൾ സ്ഥിതി വിലക്കയറ്റമല്ല മറിച്ച് വിലയിടിവാണ് . പ്രതിസന്ധിയിലായത് രാജ്യത്തെ ഉള്ളി കർഷകരും . കർഷക മാർച്ചുകൾ അടിക്കടി രാജ്യത്തെ രാഷ്ട്രീയ കേന്ദ്രങ്ങളെ സമ്മർദ്ദത്തിലാക്കാൻ പ്രധാനകാരണങ്ങളിലെന്ന് ഇത്തരത്തിൽ കാർഷിക ഉൽപ്പന്നങ്ങൾക്ക് സംഭവിക്കുന്ന വിലയിടിവാണ് . മറ്റൊരു പൊതു തെരഞ്ഞെടുപ്പിലേക്ക് രാജ്യം നീങ്ങവേ നമ്മുടെ ഉള്ളി വിളയുന്ന പാടങ്ങൾ കണ്ണീർപ്പാടങ്ങളായിക്കൊണ്ടിരിക്കുകയാണ് .


ഇന്ത്യൻ ക്രിക്കറ്റ് ടീമിൽ അച്ചടക്കം ഉറപ്പാക്കാൻ അനിൽ കുബ്ലെയുടെ പുതിയ തന്ത്രങ്ങൾ . കളിക്കാരെ തന്നെയാണ് കുബ്ലെ ഇതിനായി നിയോഗിച്ചിരിക്കുന്നത് . ടീം ഇന്ത്യയുടെ കോച്ചായി ചുമതലയേറ്റത് മുതൽ അനിൽ കുബ്ലെ പരിഷ്കരണത്തിൻറെ പാതയിലാണ് . ഏറ്റവും പ്രാധാന്യം അച്ചടക്കത്തിന് . . പരിശീലനത്തിന് വൈകിയെത്തുന്ന കളിക്കാരിൽ നിന്ന് 50 ഡോളർവീതം പിഴചുമത്താൻ ടീം വെസ്റ്റ് ഇൻഡീസിലെത്തിയപ്പോഴേ തീരുമാനിച്ചിരുന്നു . ഇതിനായി കളിക്കാരിൽ നിന്നുതന്നെ ഒരു കമ്മിറ്റിയെ നിയോഗിച്ചിരിക്കുകയാണ് കുംബ്ലെ . ഭുവനേശ്വർ കുമാറാണ് കമ്മിറ്റി തലവൻ . പിഴ ഈടക്കേണ്ട ചുമതല ചേതേശ്വർ പുജാരയ്ക്ക് . പരാതിയുള്ളവർക്ക് അപ്പീൽ നൽകാം . ശിഖർ ധവാൻ ആയിരിക്കും അപ്പീൽ പരിഗണിക്കുക . കളിക്കാരിൽ നിന്ന് ഈടാക്കുന്ന പിഴ സന്നദ്ധപ്രവർത്തനങ്ങൾക്ക് ചെലവഴിക്കുമെന്ന് ഭുവനേശ്വർ കുമാർ പറഞ്ഞു . മുൻകോച്ച് ജോൺ റൈറ്റ് ടീമിൽ നടപ്പാക്കിയ ബഡ്ഡി പ്രോഗ്രാമും കുബ്ലെ തിരികെ കൊണ്ടുവന്നു . സീനിയർ താരത്തിനൊപ്പം പുതിയ കളിക്കാർ റൂം പങ്കിടുന്ന രീതിയാണിത് . കളിക്കാരുടെ സൌഹൃദവും ആത്മബന്ധവും കൂട്ടാൻ ഇതിലൂടെ കഴിയുമെന്ന് കുംബ്ലെ വിശ്വസിക്കുന്നു . ടീമിൽ അച്ചടക്കം കർശനമാക്കുന്പോഴും വിശ്രമത്തിലും ഉല്ലാസത്തിനും കുംബ്ലെ കളിക്കാർക്ക് അവസരം നൽകുന്നുണ്ട് . വ്യാഴാഴ്ച ആൻറിഗയിലാണ് ഒന്നാം ടെസ്റ്റ് .


വരിക്കാരുടെ എണ്ണത്തിൽ നേട്ടമുണ്ടാക്കുന്ന രാജ്യത്തെ ടെലികോം കമ്പനികൾ മുകേഷ് അംബാനിയുടെ റിലയൻസ് ജിയോയും , പൊതുമേഖല ടെലികോം കമ്പനിയായ ബിഎസ്എൻഎല്ലും മാത്രമാണെന്ന് ട്രായി റിപ്പോർട്ട് . സെപ്റ്റംബറിലും ഒക്ടോബറിലും ജിയോ വൻ മുന്നേറ്റം നടത്തിയപ്പോൾ ഐഡിയ–വോഡഫോൺ , എയർടെൽ , ടാറ്റ തുടങ്ങി കമ്പനികൾ വൻ തിരിച്ചടി നേരിട്ടു . ഒക്ടോബറിൽ ജിയോയ്ക്ക് ലഭിച്ചത് 1.05 കോടി വരിക്കാരെയാണ് . എന്നാൽ രാജ്യത്തെ ഏറ്റവും വലിയ ടെലികോം കമ്പനികളായ വോഡഫോണിനും ഐഡിയക്കും നഷ്ടപ്പെട്ടത് 73.61 ലക്ഷം വരിക്കാരെയാണ് . ഇതോടെ ജിയോയുടെ മൊത്തം വരിക്കാരുടെ എണ്ണം 26.27 കോടിയായി . രാജ്യത്തെ മൊത്തം ടെലികോം കമ്പനികളുടെ വരിക്കാരുടെ എണ്ണം 116.92 കോടിയാണ് . ഒക്ടോബർ മാസത്തിൽ ബിഎസ്എൻഎല്ലിന് പുതുതായി ലഭിച്ചത് 3.64 ലക്ഷം വരിക്കാരെയാണ് . ഇതോടെ മൊത്തം വരിക്കാരുടെ എണ്ണം 11.34 കോടി ആയി . ഭാർതി എയർടെലിന് 18.64 ലക്ഷം വരിക്കാരെയാണ് നഷ്ടപ്പെട്ടത് .


മുംബൈയിലെ ഈസ്റ്റ് ബാന്ദ്രയിൽ അഞ്ചുനില കെട്ടിടം തകർന്ന് വീണ് ആറ് കുട്ടികൾ കൊല്ലപ്പെട്ടു . വ്യാഴ്യാഴ്ച ഉച്ചയ്ക്ക് ഒന്നരയോടെയാണ് അപകടമുണ്ടായത് . അഞ്ച് പേർക്ക് ഗുരുതരമായി പരിക്ക് പറ്റിയിട്ടുണ്ട് . റെയിൽവേ ഭൂമിയിൽ അനധികൃതമായി നിർമ്മിച്ച കെട്ടിടമാണ് തർന്ന് വീണതെന്ന് അധികൃതർ പറയുന്നു . കെട്ടിടത്തിന്റെ മുകളിലത്തെ നിലയിലുള്ള വീടിന്റെ ബാത്ത്റൂം ആയിരുന്നു ആദ്യം തകർന്നത് . പിന്നീട് കെട്ടിടം പൂർമായും തകർന്ന് വീഴുകയായിരുന്നു എന്ന് ദൃക്സാക്ഷികൾ പറയുന്നു . മുകളിലെ കെട്ടിടത്തിലുള്ളവർ നിസാര പരിക്കുകളോടെ രക്ഷപ്പെടാൻ ശ്രമിച്ചെങ്കിലും താഴത്തെ നിലയിലുള്ളവർ കുടുങ്ങി പോകുകയായിരുന്നു . പരസ്പരം ബന്ധപ്പെട്ട് നിൽക്കുന്ന ചുമരുകളായതിനാൽ അപകടത്തിന്റെ ആഴം കൂടുകയായിരുന്നു . മണിക്കൂറുകൾ രക്ഷാപ്രവർത്തനം നടത്തിയതിന് ശേഷമാണ് മരിച്ചവരെയും പരിക്ക് പറ്റിയവരെയും പുറത്തെടുക്കാൻ സാധിച്ചത് . കെട്ടിടങ്ങളുടെ അവശിഷ്ടങ്ങൾ നീക്കാൻ മെഷീനുകൾ ഉപയോഗിക്കാൻ സാധിക്കില്ലായിരുന്നു . നടക്കാനുള്ള വഴി മാത്രമാണ് ഈ ഭാഗത്തുള്ളത് . നാട്ടുക്കാരുടെ സഹകരണത്തോടെയാണ് രക്ഷാപ്രവർത്തക സംഘം ആളുകളെ രക്ഷിച്ചത് . അപകടം സംഭവിച്ച് ആശുപത്രിയിൽ എത്തിച്ചതിന് ശേഷമാണ് കുട്ടികൾ മരിച്ചത് . അഞ്ച് പേരെ ഗുരുതര പരിക്കുകളോടെ ആശുപത്രിയിൽ പ്രവേശിപ്പിച്ചിരിക്കുകയാണ് . ഇതിൽ രണ്ട് പേരുടെ നില അതീവ ഗുരുതരമാണെന്ന് ആശുപത്രി അധികൃതർ അറിയിച്ചു . ആയിഷ ഖാൻ ( 12 ) , അലി ഖാൻ ( 3 ) , ഒസാമ ഖാൻ ( 14 ) , അഫീഫ സദാഫ് ( 1 ) , അരിബി ഖാൻ ( 2 ) , റുസുദ ഖാൻ ( 16 ) എന്നീ കുട്ടികളാണ് മരിച്ചത് . അവശിഷ്ടങ്ങൾക്കിടയിൽ ഇനിയും ആളുകൾ കുടുങ്ങി കിടപ്പുണ്ടോ എന്ന കാര്യവും വ്യക്തമായി അറിയില്ല . കുട്ടികളുടെ സ്ത്രീകളുടെയും കരച്ചിൽ കേട്ടാണ് ചില ഭാഗങ്ങളിൽ നിന്നും രക്ഷപ്പെടുത്തിയത് എന്ന് ഫയർമാൻ പറയുന്നു .


ആധാർ ഇല്ലാത്തവർക്കും ആദായ നികുതി അടയ്ക്കാമെന്ന് ഹൈക്കോടതി . ആദായ നികുതി റിട്ടേൺ സമർപ്പിക്കാനുള്ള സമയപരിധി നാളെ തീരാനിരിക്കെയാണ് ഹൈക്കോടതി ഉത്തരവ് . ഇൻകംടാക്സ് ആക്ടിലെ ഭേദഗതി ചോദ്യം ചെയ്തുള്ള പൊതുതാത്പര്യ ഹർജിയിലാണ് ഹൈക്കോടതിയുടെ ഇടക്കാല ഉത്തരവ് . ഇതനുസരിച്ച് ആധാർ കാർഡ് ഇല്ലാത്തവർക്ക് ആദായ നികുതി നേരിട്ട് അടയ്ക്കാം . ആധാറും പാനും ബന്ധിപ്പിക്കാതെ ആദായ നികുതി റിട്ടേൺ പൂർണമാകില്ലെന്ന് നേരത്തെ കേന്ദ്രപ്രത്യക്ഷ നികുതി ബോർഡ് വ്യക്തമാക്കിയിരുന്നു . ഓൺലൈൻ വഴി ആദായ നികുതി റിട്ടേണുകൾ സമർപ്പിക്കുമ്പോൾ ആധാർ നമ്പർ ഇല്ലെങ്കിൽ അപേക്ഷയുടെ നമ്പർ നൽകണമെന്നും അറിയിച്ചിരുന്നു . പുതിയ സാഹചര്യത്തിൽ ഇതൊഴിവാകും . ആദായ നികുതി റിട്ടേൺ സമർപ്പിക്കാനുള്ള സമയപരിധി നാളെ തീരും . തിരക്ക് നിമിത്തം ജൂലൈ 31 വരെയായിരുന്ന സമയപരിധി അഞ്ച് ദിവസം നീട്ടി നൽകുകയായിരുന്നു . നോട്ട് നിരോധനം പ്രാബല്യത്തിൽ വന്ന നവംബർ 9നും ഡിസംബർ 30നും ഇടയിൽ രണ്ട് ലക്ഷത്തിലേറെ രൂപ ബാങ്കിൽ നിക്ഷേപിച്ചിട്ടുണ്ടെങ്കിൽ ഇക്കാര്യം റിട്ടേണിനൊപ്പം പ്രത്യേകം വ്യക്തമാക്കണമെന്നും ആദായ നികുതി വകുപ്പ് അറിയിച്ചിട്ടുണ്ട് .


സ്റ്റേറ്റ് ബാങ്ക് ഓഫ് ഇന്ത്യയുടെ അസോസിസേറ്റ് ബാങ്കുകൾ എസ്ബിഐയിൽ ലയിക്കുന്നതിനുള്ള നടപടികൾ പൂർത്തിയാകുന്നു . ലയന നടപടികൾക്ക് അസോസിയേറ്റ് ബാങ്കുകളുടെ ബോർഡുകൾ അംഗീകാരം നൽകി . എസ്ബിഐയുടെ സെൻട്രൽ ബോർഡ് വൈകാതെ ഇതിന് അംഗീകാരം നൽകും . ലനയം പൂർത്തിയാകുന്നതോടെ സ്റ്റേറ്റ് ബാങ്ക് ഓഫ് ട്രാവൻകൂർ ഇല്ലാതാകും . പകരം , എല്ലാ ശാഖകളും എസ്ബിഐ ആകും . എസ്ബിടിയെ കൂടാതെ സ്റ്റേറ്റ് ബാങ്ക് ഓഫ് ബിക്കാനിർ ആൻഡ് ജയ്പുർ , സ്റ്റേറ്റ് ബാങ്ക് ഓഫ് പട്യാല , സ്റ്റേറ്റ് ബാങ്ക് ഓഫ് മൈസൂർ , സ്റ്റേറ്റ് ബാങ്ക് ഓഫ് ഹൈദരാബാദ് എന്നിവയും ഭാരതീയ മഹിളാ ബാങ്കും എസ്ബിഐയിൽ ലയിക്കും . 2008ൽ സ്റ്റേറ്റ് ബാങ്ക് ഓഫ് സൌരാഷ്ട്ര , 2010ൽ സ്റ്റേറ്റ് ബാങ്ക് ഓഫ് ഇൻഡോർ എന്നിവ എസ്ബിഐയിൽ ലയിച്ചിരുന്നു . അതിനു ശേഷമുള്ള ആദ്യ ലയനമാണ് ഇനി നടക്കാൻപോകുന്നത് . എസ്ബിടിയിൽ എസ്ബിഐയ്ക്ക് 78.91 ശതമാനം ഓഹരി പങ്കാളിത്തമുണ്ട് . ബാങ്കിങ് മേഖലയിലെ ആഗോള മത്സരങ്ങളോടു കിടപിടിക്കുന്നതിന് വൻകിട ബാങ്കുകൾ രൂപീകരിക്കണമെന്നും എസ്ബിഐയിലെ ലോകത്തെ ഏറ്റവും വലിയ 50 ബാങ്കുകളുടെ ഗണത്തിൽ എത്തിക്കുന്നതിനാണു ലയനമെന്നുമാണു വിശദീകരണം . ലയന പ്രക്രിയ പൂർത്തിയാകുന്നതോടെ എസ്ബിഐ 37 ലക്ഷം കോടി രൂപ ബാലൻസ് ഷീറ്റുള്ള ബാങ്ക് ആകും . ഇതോടെ രണ്ടാം സ്ഥാനത്തുള്ള ഐസിഐസിഐ ബാങ്കിന്റെ അഞ്ച് ഇരട്ടി വലിപ്പം എസ്ബിഐ നേടും . 7 . 2 ലക്ഷം കോടി രൂപയാണ് ഐസിഐസിഐ ബാങ്കിന്റെ ബാലൻസ് ഷീറ്റ് .


ഇന്ത്യ ഹാക്കിംഗ് ഗ്രൂപ്പുകളിൽ പ്രധാനിയായ കേരള സൈബർ വാരിയേഴ്സ് സ്വാതന്ത്ര്യദിനത്തിൽ 50 പാക് വെബ്സൈറ്റുകൾ ഹാക്ക് ചെയ്തു . കേരള സൈബർ വാരിയേഴ്സിന്റെ ഫേസ്ബുക്ക് പേജിലാണ് ഇക്കാര്യമുള്ളത് . ഇന്ത്യയ്ക്കുവേണ്ടി സൈബർ ലോകത്ത് പോരാടുന്ന തങ്ങൾ ചെകുത്താനും അഴിമതിക്കും തീവ്രവാദത്തിനും എതിരാണെന്ന പ്രഖ്യാപനം നടത്തിക്കൊണ്ടാണ് 50 പാക് വെബ്സൈറ്റുകൾ ഹാക്ക് ചെയ്ത വിവരം വെളിപ്പെടുത്തിയിരിക്കുന്നത് . ഇക്കഴിഞ്ഞ മാർച്ചിൽ കേരള സൈബർ വാരിയേഴ്സ് 20 ബംഗ്ലാദേശി വെബ്സൈറ്റുകളും ഹാക്ക് ചെയ്തിരുന്നു . ഏഷ്യാകപ്പിൽ ഇന്ത്യ - ബംഗ്ലാദേശ് ഫൈനൽ പോരാട്ടത്തിന് മുന്നോടിയായി ധോണിയുടെ തല കൈയിൽപിടിച്ചുനിൽക്കുന്ന ബംഗ്ലാദേശി പേസർ ടസ്കിൻ അഹമ്മദിന്റെ ചിത്രം ബംഗ്ലാദേശ് ആരാധകർ പ്രചരിപ്പിച്ചിരുന്നു . ഇതിനു പ്രതികാരമെന്നോണമാണ് 20 വെബ്സൈറ്റുകൾ ഹാക്ക് ചെയ്തതെന്ന് കേരള സൈബർ വാരിയേഴ്സ് അന്ന് പ്രഖ്യാപിച്ചിരുന്നു . കഴിഞ്ഞ കുറെക്കാലങ്ങളായി സൈബർ ലോകത്ത് ഇന്ത്യ - പാക് ഹാക്കിങ് പോരാട്ടം തുടർന്നുവരികയാണ് . ഔദ്യോഗിക വെബ്സൈറ്റുകൾ ഉൾപ്പടെ നിരവധി ഇന്ത്യൻ സൈറ്റുകൾ പാകിസ്ഥാനിലെ ഹാക്കർമാർ നശിപ്പിച്ചിരുന്നു . ഇതിനു പ്രതികാരമെന്നോണം കേരള സൈബർ വാരിയേഴ്സ് ഉൾപ്പടെയുള്ള ഇന്ത്യൻ ഹാക്കർമാരും പാകിസ്ഥാനിലെ വെബ്സൈറ്റുകൾ ഹാക്ക് ചെയ്യാറുണ്ട് . ഈ സ്വാതന്ത്ര്യദിനത്തിൽ കേരള സൈബർ വാരിയേഴ്സ് ഹാക്ക് ചെയ്ത പാക് വെബ്സൈറ്റുകൾ  # KeralaCyberWarriors


നൂറ്റാണ്ടിലെ ഏറ്റവും ശക്തമായ മഴയിൽ ജലനിരപ്പ് ഉയർന്നതോടെ ബെംഗളൂരുവിലെ തടാകങ്ങളിൽ വീണ്ടും വിഷപ്പത നിറഞ്ഞു . റോഡുകളിലേക്ക് പത പരന്ന് ഗതാഗതവും തടസ്സപ്പെട്ടു . ശുചീകരണപ്രവർത്തനങ്ങളുമായി സർക്കാർ ഏജൻസികൾ മുന്നോട്ടുപോകുന്നതിനിടെയാണ് കനത്തമഴ ദുരിതം വിതച്ചത് . ബെംഗളൂരുവിലെ ഏറ്റവും വലിയ തടാകമായ ബെലന്തൂരുൾപ്പെടെ നാല് തടാകങ്ങളിലാണ് കനത്ത മഴയ്ക്ക് ശേഷം വിഷപ്പത നിറഞ്ഞത് . 127 വർഷത്തിനിടെ നഗരത്തിൽ പെയ്ത ഏറ്റവും കൂടിയ മഴയിൽ തടാകങ്ങളിലെ ജലനിരപ്പ് ഉയർന്നിരുന്നു . കൂടുതൽ രാസമാലിന്യങ്ങളും ഒഴുകിയെത്തിയതോടെ വേലിക്കെട്ടുകളും കടന്ന് വിഷപ്പത പുറത്തേക്കൊഴുകി . വർഷങ്ങളായി നഗരവാസികൾ അനുഭവിക്കുന്ന ദുരിതവും തുടർന്നു . അസഹനീയമായ ദുർഗന്ധം , വാഹനങ്ങളിൽ പോലും റോഡിലിറങ്ങാൻ കഴിയാത്ത അവസ്ഥ . പത ദേഹത്തായവർക്ക് ചൊറിച്ചിലും ശാരീരിക അസ്വസ്ഥതകളും . രാസമാലിന്യങ്ങൾ തടയാൻ തടാകക്കരയിലെ വ്യവസായ ശാലകളെല്ലാം അടച്ചുപൂട്ടിയിട്ടും ഫലമുണ്ടായില്ലെന്ന് തെളിയിക്കുന്നതായി വിഷപ്പത പതിവിലുമധികം നിറഞ്ഞ കാഴ്ച . ബെലന്തൂർ , വർത്തൂർ , സുബ്രമണ്യപുര എന്നീ തടാകങ്ങളിലെല്ലാം മാലിന്യങ്ങൾ നീക്കം ചെയ്യുന്ന ജോലി നടക്കുന്നതിനിടെയാണ് കനത്ത മഴ ദുരിതമായത് . മാലിന്യനീക്കം കാര്യക്ഷമമല്ലാത്തതാണ് പ്രശ്നം അവസാനിക്കാത്തതിന് കാരണമെന്ന് ചൂണ്ടിക്കാട്ടി ഹരിത ട്രൈബ്യൂണലിന് ചില സംഘടനകളുടെ പരാതിയും പോയിട്ടുണ്ട് . തിങ്കളാഴ്ചയും ചൊവ്വാഴ്ചയുമായി പെയ്ത കനത്ത മഴയിൽ വെളളം കയറി ദുരിതത്തിലായ ബെംഗളൂരു നഗരം മഴ കുറഞ്ഞതോടെ സാധാരണനിലയിലേക്ക് തിരിച്ചെത്തി .


കത്തിലെ വിശദാംശങ്ങൾഃ ഇന്ത്യയ്ക്കായി ദീർഘകാലം ക്രിക്കറ്റ് കളിച്ചിട്ടുള്ള ഒരാളെന്ന നിലയിലും അവിടുത്തെ ജയപരാജയങ്ങൾ ഏറെക്കാലം ജീവിതത്തെ ചൂഴ്ന്നു നിന്നിട്ടുള്ളതിനാലും ഇന്ത്യൻ ക്രിക്കറ്റിന്റെ പ്രതിച്ഛായ എനിക്ക് ഏറെ പ്രധാനമാണ് . എങ്കിലും ഏറെ ആശങ്കയോടെ ( ആശങ്ക എന്ന വാക്കാണ് ഞാൻ ഉപയോഗിക്കുന്നത് ) ഒരു കാര്യം കുറിക്കട്ടെ . കഴിഞ്ഞ കുറച്ചുകാലമായി ഇന്ത്യൻ ക്രിക്കറ്റിന്റെ പോക്ക് പ്രതീക്ഷയ്ക്കൊത്ത രീതിയിലല്ല ഇന്ത്യൻ ക്രിക്കറ്റിന് സ്വന്തമായുള്ള വലിയ ആരാധക പിന്തുണ നഷ്ടമാകുമോയെന്ന ആശങ്കയും ഗാംഗുലി പങ്കുവയ്ക്കുന്നുണ്ട് . വളരെയേറെ വർഷത്തെ കഠിനാധ്വാനം കൊണ്ട് പ്രതിജ്ഞാബദ്ധരായ ഭരണകർത്താക്കളും പ്രതിഭാധനരായ ക്രിക്കറ്റ് താരങ്ങളും ചേർന്നാണ് ലക്ഷക്കണക്കിനു പേരെ ഇന്ത്യൻ ക്രിക്കറ്റിന്റെ ആരാധകരാക്കി മാറ്റിയതെന്ന് ഗാംഗുലി ചൂണ്ടിക്കാട്ടി . ഇപ്പോഴത്തെ രീതി തുടർന്നാൽ ഈ ജനപിന്തുണ നഷ്ടമാകുമെന്ന ആശങ്കയാണ് ഗാംഗുലി കത്തിലൂടെ പങ്കുവയ്ക്കുന്നത് . രാഹുൽ ജോഹ്റിക്കെതിരായ ‘മി ടൂ’ ആരോപണത്തെക്കുറിച്ചും ഗാംഗുലി കത്തിൽ പരാമർശിക്കുന്നുണ്ട് . ‘ഇതിൽ എത്രത്തോളം സത്യമുണ്ട് എന്ന് എനിക്കറിയില്ല . എങ്കിലും അടുത്ത കാലത്ത് ഉയർന്ന പീഡന ആരോപണം ബിസിസിഐയുടെ പ്രതിച്ഛായയ്ക്ക് കാര്യമായ കോട്ടം വരുത്തിയിട്ടുണ്ട് . പ്രത്യേകിച്ചും ആ സംഭവം കൈകാര്യം ചെയ്ത രീതിയിലെ പിഴവുകൾ . സുപ്രീം കോടതി നിയോഗിച്ച ഇടക്കാല ഭരണസമിതി നാലു പേരിൽനിന്നു രണ്ടു പേരായി ചുരുങ്ങിയിരുന്നു . ഇപ്പോൾ നിലവിലുള്ള രണ്ടു പേരും വിഭജിക്കപ്പെട്ടതായി കാണുന്നു . ഇന്ത്യൻ ടീം പരിശീലകനെ തെരഞ്ഞെടുക്കുന്നതുമായി ബന്ധപ്പെട്ട് തനിക്കുണ്ടായ മോശം അനുഭവങ്ങളും ഗാംഗുലി കത്തിൽ പരാമർശിക്കുന്നുണ്ട് . രവി ശാസ്ത്രിക്ക് പരിശീലക സ്ഥാനത്തേക്ക് അപേക്ഷിക്കാനായി മാത്രം ഭരണ സമിതി സമയം നീട്ടി നൽകി . രവി ശാസ്ത്രിയെ കോച്ചായി തെരഞ്ഞെടുക്കുന്നതു സംബന്ധിച്ച് പുനർവിചിന്തനം നടത്താൻ കോലിക്ക് കുറച്ചുകൂടി സമയം അനുവദിച്ചുവെന്ന് താൻ മാധ്യമപ്രവർത്തകരോട് പറഞ്ഞ ദിവസം വൈകിട്ടുതന്നെ ഭരണസമിതി രവി ശാസ്ത്രിയെ കോച്ചായി തെരഞ്ഞെടുത്തതായി പ്രഖ്യാപിച്ചു . രാഹുൽ ദ്രാവിഡിനെ ബാറ്റിംഗ് കൺസൾട്ടന്റായും സഹീർ ഖാനെ ബൌളിംഗ് കൺസൾട്ടന്റായും നിയമിക്കണമെന്ന നിർദേശം നടപ്പാക്കിയില്ല . ആഭ്യന്തര സീസണിന്റെ മധ്യത്തിൽവെച്ച് ക്രിക്കറ്റ് സാഹചര്യങ്ങളിലും നിയമങ്ങളിലും മാറ്റം വരുത്തി . താൻ കൂടി ഉൾപ്പെട്ട ക്രിക്കറ്റ് വിദഗ്ദ സമിതി നൽകിയ നിർദേശങ്ങെല്ലാം ഭരണസമിതി തള്ളിക്കളയുകയാണ് . ഡേ നൈറ്റ് ടെസ്റ്റ് നടത്താനുള്ള നിർദേശം ടീം അംഗങ്ങളുടെ എതിർപ്പിനെത്തുടർന്ന് തള്ളിക്കളഞ്ഞുവെന്നായിരുന്നു രാഹുൽ ജോഹ്റി പറഞ്ഞിരുന്നത് . എന്നാൽ ഈ വർഷം ഓസ്ട്രേലിയയിൽ നടക്കുന്ന പരമ്പരയിൽ ഡേ നൈറ്റ് ടെസ്റ്റ് കളിക്കാൻ ഇന്ത്യ തയാറെടുക്കുകയാണെന്നും ഗാംഗുലി കത്തിൽ പറയുന്നു .


ആദായ നികുതി അടയ്ക്കുന്നതിന് ആധാർ കാർഡ് നിർബന്ധമാക്കാനൊരുങ്ങി കേന്ദ്രസർക്കാർ . ഇതോടെ ആദായ നികുതി അടയ്ക്കുന്നതിന് പാൻകാർഡ് മാനദണ്ഡമാകില്ലെന്നും ഇക്കണോമിക്സ് ടൈംസ് റിപ്പോർട്ട് ചെയ്യുന്നു . ഇന്ത്യൻ സാമ്പത്തിക വ്യവസ്ഥയിൽ ഡിജിറ്റൽ പണമിടപാടുകളെ പ്രോത്സാഹിപ്പിക്കുന്നതിന്റെ സാധ്യതകൾ തേടുന്നതിനായി കേന്ദ്രസർക്കാർ രത്തൻ വത്തൽ കമ്മറ്റിയെ നിയോഗിച്ചിരുന്നു . കമ്മിറ്റിയുടെ നിർദേശ പ്രകാരമാണ് ഇതെന്നാണ് സൂചന . ആദായനികുതി അടയ്ക്കുന്നതിന് വികസിത രാജ്യങ്ങൾ ആശ്രയിക്കുന്ന മാനദണ്ഡങ്ങൾ പിൻതുടരാനാണ് കമ്മറ്റി കേന്ദ്രസർക്കാരിന് നൽകിയിട്ടുള്ള നിർദേശം . അമേരിക്കയെ പോലുള്ള വികസിത രാഷ്ട്രങ്ങൾ സോഷ്യൽ സെക്യൂരിറ്റി നമ്പർ ഉപയോഗിച്ചാണ് ആദായനികുതി അടയ്ക്കുന്നതെന്നും ഇതേ നയം തന്നെ ആധാർ കാർഡ് ഉപയോഗിച്ച് ഇന്ത്യയിൽ നടപ്പിലാക്കാമെന്നും രത്തൻ വത്തൽ കമ്മറ്റി കേന്ദ്രസർക്കാരിന് നൽകിയ റിപ്പോർട്ടിൽ വ്യക്തമാക്കുന്നു . രത്തൻ വത്തൽ കമ്മറ്റിയുടെ നിർദേശം വിജയകരമായി പൂർത്തിയാക്കുന്നതിന് വേണ്ടി സെൻട്രൽ ബോർഡ് ഓഫ് ഡയറക്ട് ടാക്സസും യൂണീക് ഐഡന്റിറ്റി അതോറിറ്റി ഓഫ് ഇന്ത്യയും ചേർന്നു പ്രവർത്തിയ്ക്കും . വികസിത രാഷ്ട്രങ്ങളായ അമേരിക്ക ഉൾപ്പെടെയുള്ള രാജ്യങ്ങളിലെ ആദായ നികുതി സംവിധാനങ്ങൾ വിശദമായി പഠിച്ച ശേഷമാണ് രത്തൻ വത്തൽ കമ്മറ്റി നിർദേശങ്ങൾ സമർപ്പിച്ചിട്ടുള്ളത് . നോട്ട് നിരോധനത്തിന് ശേഷം ഡിജിറ്റൽ പേയ്മെന്റ് രംഗത്ത് നിർണ്ണായക മാറ്റങ്ങൾ കൊണ്ടുവരുന്നത് സംബന്ധിച്ചും രത്തൻ വത്തൽ കമ്മറ്റി നിർദേശം നൽകിയിട്ടുണ്ട് .


ബോക്ക ജൂനിയേഴ്സും റിവർപ്ലേറ്റും തമ്മിലുള്ള കോപ്പ ലിബെർട്ടഡോറസ് ഫൈനലിൻറ രണ്ടാംപാദ മത്സരം വീണ്ടും മാറ്റിവച്ചു . ആരാധകർ അക്രമാസക്തരായതിനെ തുടർന്നാണ് തീരുമാനം . ശനിയാഴ്ച റിവർ പ്ലേറ്റിൻറെ ഹോംഗ്രൌണ്ടായ എസ്റ്റേഡിയോ മോണുമെൻറലിൽ ബോക്ക ജൂനിയേഴ്സിൻറെ ടീം ബസ്സിന് നേരെ ആക്രമണം നടന്നതോടെയാണ് ആദ്യം മത്സരം മാറ്റിയത് . റിവർപ്ലേറ്റ് ആരാധകർ ഇന്നലെയും നിയന്ത്രണം വിട്ടു . കണ്ണീർവാതകം പ്രയോഗിച്ചാണ് പ്രതിഷേധക്കാരെ പൊലീസ് മാറ്റിയത് . പുതിയ മത്സര തീയതി പ്രഖ്യാപിച്ചിട്ടില്ല . ബോക്ക ജൂനിയേഴ്സിൻറെ ഗ്രൌണ്ടിൽ നടന്ന ആദ്യ പാദ മത്സരത്തിൽ ഇരുടീമുകളും രണ്ട്ഗോൾ വീതം നേടി സമനില പാലിക്കുകയായിരുന്നു . യൂറോപ്പിലെ ചാന്പ്യൻസ് ലീഗിന് തുല്യമായ ലാറ്റിനമേരിക്കൻ ടൂർണമെൻറാണ് കോപ്പ ലിബെർട്ടഡോറസ് . മൂന്ന് വർഷം മുൻപും ബോക്ക ആരാധകരുടെ ആക്രമണത്തെ തുടർന്ന് റിവർപ്ലേറ്റുമായുള്ള മത്സരം പാതിവഴിയിൽ ഉപേക്ഷിച്ചിരുന്നു .


ലോകം നിരവധി വട്ടം ചർച്ച ചെയ്തിട്ടും ഇതുവരെ ഉത്തരം കിട്ടാത്ത ചോദ്യങ്ങളിലൊന്നാണ് ലിയോണൽ മെസിയാണോ ക്രിസ്റ്റ്യാനോ റൊണാൾഡോയാണോ മികച്ചവനെന്ന് . ഇരുവർക്കും ലോകകപ്പ് എന്ന സ്വപ്നം ഇതുവരെ സ്വന്തമാക്കാൻ സാധിച്ചിട്ടില്ലെങ്കിലും വ്യക്തിഗതമായി പേരിലെഴുതാൻ സാധിക്കുന്ന ഒട്ടുമിക്ക നേട്ടങ്ങളും മെസിയും റൊണാൾഡോയും സ്വന്തമാക്കി കഴിഞ്ഞു . അഞ്ചു തവണ വീതം ബാലൻ ഡി ഓർ നേടിയത് മാത്രം മതി രണ്ടു താരങ്ങളുടെയും പ്രതിഭ എത്രത്തോളമുണ്ടെന്ന് മനസിലാക്കാൻ . പക്ഷേ ആരാണ് ഗോട്ട് ( ഗ്രേറ്റസ്റ്റ് ഓഫ് ഓൾ ടെെം ) എന്ന ചോദ്യം വരുമ്പോൾ ഉത്തരം പറയാൻ ആരുമൊന്ന് മടിക്കും . പക്ഷേ , ഇംഗ്ലണ്ടിൻറെയും മാഞ്ചസ്റ്റർ യുണെെറ്റഡിൻറെയും മിന്നും താരമായിരുന്ന വെയ്ൻ റൂണിക്ക് ഇക്കാര്യത്തിൽ സംശയമൊന്നുമില്ല . ചോദിക്കേണ്ട താമസം , ഉത്തരം അതിവേഗമെത്തി . റൂണിയുടെയും റൊണാൾഡോയുടെയും സൌഹൃദം ഏറെ പ്രശസ്തമാണ് . 2004 മുതൽ 2009 വരെ മാഞ്ചസ്റ്ററിൻറെ ചുവന്ന കുപ്പായത്തിൽ ഇരുവരും ഒരുപാട് പന്ത് തട്ടിയിട്ടുണ്ട് . മൂന്ന് പ്രീമിയർ ലീഗ് കിരീടങ്ങൾ , ചാമ്പ്യൻസ് ലീഗ് . എഫ്എ കപ്പ് , ക്ലബ് ലോകകപ്പ് എന്നിവയെല്ലാം റൂണി - റോണോ ദ്വയത്തിലൂടെ മാഞ്ചസ്റ്റർ സ്വന്തമാക്കി . റയൽ മാഡ്രിഡിലേക്ക് കൂട് മാറിയിട്ടും റോണോയും മാഞ്ചസ്റ്റർ യുണെെറ്റഡിനോടുള്ള സ്നേഹം പലവട്ടം അദ്ദേഹം പലതരത്തിൽ പ്രകടിപ്പിച്ചിട്ടുണ്ട് . ഇങ്ങനെയൊക്കെ ആണെങ്കിലും ആരാണ് മികച്ചവൻ എന്ന ചോദ്യത്തിന് മുന്നിൽ സംശയം ഒന്നുമില്ലാതെ റൂണി പറഞ്ഞ ഉത്തരം മെസിയെന്നാണ് . ഇത് ഞാൻ നേരത്തേ പറഞ്ഞിട്ടുള്ളതായാണ് തോന്നുന്നത് . ഫുട്ബോളിൻറെ ചരിത്രം നോക്കുമ്പോൾ എക്കാലത്തെയും മികച്ച താരങ്ങളാണ് അവർ രണ്ടു പേരും . എന്നാൽ എൻറെ കണ്ണിൽ മികച്ചവൻ മെസിയാണ് , എക്കാലത്തെയും മികച്ചവനെന്നും റൂണി പറഞ്ഞു . മാഞ്ചസ്റ്ററിൽ നിന്ന് എവർട്ടണിലേക്ക് മാറിയ റൂണി ഇപ്പോൾ ഡി . സി . യുണെെറ്റഡിന് വേണ്ടിയാണ് കളിക്കുന്നത് . എന്തായാലും സി ആർ സെവൻറെ മുൻ സഹതാരത്തിൻറെ വെളിപ്പെടുത്തൽ മെസി ആരാധകരുടെ മനസ് നിറച്ചിട്ടുണ്ട് . റൊണാൾഡോ ഈ സീസണിൽ റയലിൽ നിന്ന് ഇറ്റാലിയൻ ക്ലബ് യുവൻറസിലേക്ക് മാറിയിരുന്നു .


ഇന്ത്യൻ ക്രിക്കറ്റ് താരം യുവാരാജ് സിംഗ് വിവാഹിതനാവുന്നു . കാമുകി ഹെയ്സൽ കീച്ചുമായുള്ള വിവാഹം ഡിസംബർ ആദ്യവാരം നടക്കുമെന്ന് യുവരാജ് പറഞ്ഞു . വാഹനിശ്ചയം നവംബറിൽ ഇന്തോനേഷ്യയിലെ ബാലിയിൽ നടന്നിരുന്നു . യുവരാജിന്റെ ജൻമദിനമായ ഡിസംബർ 12ന് മുൻപായിരിക്കും വിവാഹമെന്നാണ് സൂചന . കുടുംബാംഗങ്ങൾ മാത്രം പങ്കെടുക്കുന്ന വിവാഹചടങ്ങുകൾ ചണ്ഡീഗഡിൽ നടക്കും . തുടർന്ന് സിഖ് - ഹിന്ദു ആചാരപ്രകാമുള്ള വിവാഹം ദില്ലിയിലാണ് നടക്കുക . നാല് ദിവസം നീണ്ടനിൽകുന്ന ഈ ചടങ്ങിൽ ബോളിവുഡിലെയും ക്രിക്കറ്റ് ലോകത്തെയും പ്രമുഖർ പങ്കെടുക്കും . കഴിഞ്ഞ വർഷമാണ് ഇരുവരും പ്രണയത്തിലായത് .


രാജ്യത്തെ നമ്പർവൺ ബഹുഭാഷാ പോർട്ടലായ വൺഇന്ത്യ പ്രൊപ്പർട്ടി സെർച്ച് പ്ലാറ്റ്ഫോം അവതരിപ്പിച്ചു . വസ്തു വാങ്ങാനും വിൽക്കാനും വാടകയ്ക്കും തിരയുന്നവർക്ക് ഒരൊറ്റ വിൻഡോയിൽ ഇതിനുള്ള സൌകര്യമൊരുക്കുകയാണ് വൺഇന്ത്യ റിയൽ എസ്റ്റേറ്റ് കൊണ്ട് ലക്ഷ്യം വെയ്ക്കുന്നത് . യുകെയിലെ ഏറ്റവും വലിയ അഞ്ചാമത്തെ വെബ്സൈറ്റായ നെസ്റ്റോറിയയുമായി സഹകരിച്ചാണ് ഈ പോർട്ടൽ ഒരുക്കുന്നത് . ഇന്ത്യൻ റിയൽ എസ്റ്റേറ്റ് മേഖലയിൽ ഏറ്റവും എളുപ്പത്തിലുള്ള സെർച്ചിങ് സൌകര്യമാണ് ഒരുക്കിയിട്ടുള്ളത് . കീവേർഡുകൾ എന്റർ ചെയ്യുന്നതിലൂടെ വിവിധ റിയൽ എസ്റ്റേറ്റ് സൈറ്റുകളിൽ നിന്നുള്ള ലിസ്റ്റുകൾ ഉൾകൊള്ളുന്ന പേജ് കാണും . താൽപ്പര്യമുള്ള ഏത് ലിങ്കിലും ക്ലിക്ക് ചെയ്ത് ഉടമസ്ഥരുമായും ഏജന്റുമാരുമായും നേരിട്ട് ബന്ധപ്പെടാവുന്നതാണ് . മറ്റു രാജ്യങ്ങളിൽ നിന്നുള്ള ലിസ്റ്റിങും കണ്ടെത്താൻ കഴിയുമെന്ന പ്രത്യേകതയുണ്ട് . ബ്രസീൽ , യൂറോപ്പ് , ആസ്ത്രേലിയ തുടങ്ങിയ രാജ്യങ്ങളിൽ നിന്നുള്ള റിയൽ എസ്റ്റേറ്റ് അറിയിപ്പുകൾ വൺഇന്ത്യയുടെ സൈറ്റിൽ നിന്നും ലഭ്യമാകും .


ചരക്ക് സേവന നികുതി നടപ്പിലാക്കുന്നതിലൂടെ സംസ്ഥാനങ്ങൾക്കുണ്ടാകുന്ന നഷ്ടപരിഹാരം കണക്കാക്കുന്നതിനുള്ള ഫോർമുലയ്ക്ക് ജിഎസ്ടി കൌൺസിൽ അംഗീകാരം നൽകി . സംസ്ഥാനങ്ങളുടെ നികുതി വളർച്ചാ നിരക്ക് 14 ശതമാനമായി കണക്കാക്കി നഷ്ടപരിഹാരം നൽകാൻ കൌൺസിലിൽ യോഗം തീരുമാനിച്ചു . അതായത് നഷ്ടപരിഹാരം നൽകേണ്ട അഞ്ച് വർഷ കാലയളവിൽ സംസ്ഥാനങ്ങളുടെ നികുതി വളർച്ച 14 ശതമാനം വീതം വർദ്ധിച്ചില്ലെങ്കിൽ ഉണ്ടാകുന്ന വരുമാന നഷ്ടം കേന്ദ്രം വഹിക്കും . 2015 - 2016 സാമ്പത്തിക വർഷത്തെ നികുതി വരുമാനമാണ് വർദ്ധനവിന് അടിസ്ഥാമാക്കിയിരിക്കുന്നത് . അതേസമയം നഷ്ടപരിഹാര നിരക്ക് കേരളത്തിന് അപര്യാപ്തമാണെന്ന് സംസ്ഥാന ധമന്ത്രി തോമസ് ഐസക് പറഞ്ഞു ബുധനാഴ്ച നടക്കുന്ന യോഗത്തിൽ നികുതി നിരക്ക് സംബന്ധിച്ച് തീരുമാനം എടുക്കും . കുറഞ്ഞ നികുതി 6ഉം കൂടിയ നികുതി 26ഉം ആയ നാല് സ്ലാബുകളിലായുള്ള നിരക്കാണ് കേന്ദ്ര സർക്കാർ മുന്നോട്ട് വെച്ചിരിക്കുന്ന നിർദ്ദേശം . എന്നാൽ സാധാരണക്കാരെ ബാധിക്കുന്ന കുറഞ്ഞ നികുതി 6 ശതമാനമായും ആഢംബര നികുതി 26 ശതമാനത്തിൽ നിന്ന്് 35 ശതമാനമായി ഉയർത്തണമെന്നാണ് കേരളത്തിൻറെ ആവശ്യം .


നാസയുടെ ജൂണോ പേടകം സൌരയൂഥത്തിലെ ഏറ്റവും വലിയ ഗ്രഹമായ വ്യാഴത്തിന്റെ ഭ്രമണപഥത്തിലേക്ക് പ്രവേശിച്ചു . നാലു വർഷവും 10 മാസവും 29 ദിവസവുംകൊണ്ട് 290 കോടി കിലോമീറ്റർ സഞ്ചരിച്ചാണു ജൂണോ വ്യാഴത്തിന്റെ അടുത്തെത്തെത്തിയത് . 20 മാസംവരെ പേടകം വ്യാഴത്തെ ഭ്രമണം ചെയ്യും . അതിനു ശേഷം വ്യാഴത്തിന്റെ ഉപരിതലത്തിലേക്കു പതിക്കും . വ്യാഴത്തിന്റെ ശക്തമായ ഗുരുത്വാകർഷണം അതിജീവിച്ചാണ് ജൂണോ വ്യാഴത്തിന്റെ അന്തരീക്ഷത്തിൽ പ്രവേശിച്ചത് . വ്യാഴത്തിനരികെ എത്തുമ്പോൾ വേഗം മണിക്കൂറിൽ രണ്ടു ലക്ഷത്തി അറുപത്തിആറായിരം കിലോമീറ്റർ എത്തിച്ചിരുന്നു . 35 മിനിറ്റോളം പ്രധാന എൻജിൻ പ്രവർത്തിപ്പിച്ചശേഷമാണ് വേഗത കുറച്ചത് . നിശ്ചിത സമയത്ത് എൻജിൻ പ്രവർത്തിച്ചില്ലെങ്കിൽ ജൂണോ വ്യാഴത്തെയും കടന്ന് അനന്തതയിലേക്കു പോകുമായിരുന്നു . 20 മാസംവരെ പേടകം വ്യാഴത്തെ ഭ്രമണം ചെയ്യും . അതിനു ശേഷം വ്യാഴത്തിന്റെ ഉപരിതലത്തിലേക്കു പതിക്കും . 1600 കിലോഗ്രാം ഭാരമുള്ള ജൂണോ ശബ്ദത്തിന്റെ 215 ഇരട്ടി വേഗത്തിലാണു സഞ്ചരിച്ചിരുന്നത് . 2011 ഓഗസ്റ്റ് അഞ്ചിനാണു ഫ്ളോറിഡയിൽ നിന്നു ജുണോ വിക്ഷേപിച്ചത് . സൌരയൂഥത്തിലെ ഭീമൻ ഗ്രഹമായ വ്യാഴത്തിനെ 67 സ്വാഭാവിക ഉപഗ്രഹങ്ങൾ വലംവയ്ക്കുന്നുണ്ട് . വ്യാഴത്തിന്റെ ജനനത്തെക്കുറിച്ചറിയാതെ സൌരയൂഥത്തിന്റെ പിറവിയെയും ഭൂമിയുടെ ഉൽപ്പത്തിയെയും കുറിച്ചുള്ള പഠനം അപൂർണമാണ് . അതാണ് ജൂണോയുടെ ലക്ഷ്യവും . ഗ്രഹത്തിന്റെ 4800 കിലോമീറ്റർ ഉയരത്തിൽ മേഘങ്ങളെ തൊട്ടു നീങ്ങുന്ന ജൂണോ ശക്തമായ അണുപ്രസരണ പാളിയിലൂടെയും കടന്നുപോകും . ഗ്രീക്ക് ദേവതയായ ജൂണോ യുടെ പേരാണ് പേടകത്തിനു നൽകിയിരിക്കുന്നത് . ഗ്രീക്ക് ഇതിഹാസത്തിൽ ജൂപ്പിറ്ററിന്റെ ഭാര്യയാണ് ജൂണോ . പേടകത്തിന്റെ സ്ഥാനവും എൻജിൻ പ്രവർത്തിക്കുന്ന സമയവും കൃത്യമായി ലഭിക്കുന്നതോടെ അടുത്ത പതിനെട്ടു മാസം ജൂണോ വ്യാഴത്തെ ഭ്രമണം ചെയ്ത് ഗ്രഹത്തെ സംബന്ധിച്ച നിർണായക വിവരങ്ങൾ നൽകുമെന്നാണു നാസ ശാസ്ത്രജ്ഞരുടെ പ്രതീക്ഷ .


ഉത്സവസീസൺ ഓഫറുകൾ കൊണ്ട് പൊടിപൊടിക്കുകയാണ് വിമാന കമ്പനികൾ . നിലവിൽ ഏറ്റവും കുറഞ്ഞ ടിക്കറ്റ് ഓഫറുമായി ഗോഎയർ ആണ് രംഗത്ത് വന്നിരിക്കുന്നത് . ടിക്കറ്റിന് 601 രൂപയാണ് ഗോഎയർ കമ്പനിയുടെ ഓഫർ . ടാക്സും സർവ്വീസ് ചാർജും ഉൾപ്പടെ ഇത്രയും കുറഞ്ഞ നിരക്കിൽ ടിക്കറ്റ് നൽകുന്നത് ഗോഎയർ ആണ് . നവംബർ 1 മുതലാണ് ബുക്കിങ് ആരംഭിക്കുന്നത് . നവംബർ 23 മുതൽ ഡിസംബർ 16 വരെയാണ് ഓഫർ കാലയിളവ് . ബുക്കിങ് ചെയ്ത ടിക്കറ്റുകൾ പിൻവലിച്ചാൽ പൈസ ഫണ്ട് ചെയ്യുന്നതല്ലെന്നും കമ്പനി അറിയിച്ചു . ഗോഎയറിനു മുൻപ് ഏറ്റവും കുറഞ്ഞ നിരക്കിൽ ടിക്കറ്റ് നൽകിയത് സ്പൈസ് ജെറ്റ് ആയിരുന്നു . 749 രൂപയ്ക്ക് ആഭ്യന്തര യാത്രയും 3999 വിദേശയാത്രയുമായിരുന്നു ഓഫർ .


വിവാഹിതരിലെ സുന്ദരിയെ കണ്ടെത്താൻ നടത്തിയ മിസിസ് സൌത്ത് ഇന്ത്യ മത്സരത്തിൽ ചെന്നൈയിലെ പ്രീതി കിച്ചപ്പൻ ഒന്നാം കിരീടം നേടി . നടൻ ജെമിനി ഗണേശൻ്റെ ചെറുമകളാണ് പ്രീതി കിച്ചപ്പൻ . കർണാടകയിലെ ചാന്ദിനി ഹുസൈൻ ഫസ്റ്റ് റണ്ണറപ്പും കർണാടക്കാരി സിദ്ധിക സെക്കൻഡ് റണ്ണറപ്പും നേടി . മിസിസ് കേരളയായി ജ്യോതിയേയും മിസിസ് കർണാടകയായി ചാന്ദിനി ഹുസൈനേയും മിസിസ് തമിഴ്നാടായി പ്രതീ കിച്ചപ്പനെയും മിസിസ് ആന്ധ്രയായി ഗായത്രിയേയും മിസിസ് തെലുങ്കാനയായി രാജേശ്വരിയേയും തിരഞ്ഞെടുത്തു . പതിനെട്ട് മത്സരാർഥികളാണ് പങ്കെടുത്തത് . പെകാസസ് ഇവൻ്റ് , ബ്ലാക്ക് ആൻ്റ് വൈറ്റ് ക്രിയേഷനും കോറൽ ഗ്രൂപ്പുമായി ചേർന്നാണ് മത്സരം സംഘടിപ്പിച്ചത് . രഞ്ജിനി ഹരിദാസ് അവതാരകയായി . നടി അഞ്ജലിനായർ , നടൻ കൌശൽ മഡ് , സജിമ പാറലിൽ , അനഘ മിസ്ര , തോഷ്മ ബിജു , ലക്ഷ്മി ഠാക്കൂർ എന്നിവരായിരുന്നു വിധികർത്താക്കൾ .


കേരളത്തെ ഭീതിയിലാഴ്ത്തിയ നിപ്പ വൈറസ് ബാധയെ ഇതിവൃത്തമാക്കി ആഷിഖ് അബു സംവിധാനം ചെയ്യുന്ന ‘വൈറസ്’ എന്ന ചിത്രത്തിന് കോഴിക്കോട് മെഡിക്കൽ കോളേജ് ക്യാമ്പസിൽ തുടക്കം . നാല് മാസം മുമ്പാണ് ചിത്രത്തെക്കുറിച്ചുള്ള പ്രഖ്യാപനം നടന്നത് . ചിത്രത്തിന്റെ പോസ്റ്റർ ഫേസ്ബുക്കിലൂടെ പങ്കുവച്ചിരുന്നു . പാർവ്വതി തിരുവോത്ത് , റിമ കല്ലിങ്കൽ , ടൊവിനോ തോമസ് , ആസിഫ് അലി , സൌബിൻ ഷാഹിർ , ശ്രീനാഥ് ഭാസി , രേവതി , രമ്യ നമ്പീശൻ , ദിലീഷ് പോത്തൻ , ചെമ്പൻ വിനോദ് തുടങ്ങിയ വൻ താരനിര ചിത്രത്തിൽ അണിനിരക്കും . ഫഹദ് അതിഥി താരമായി എത്തും . ഒ പി എം പ്രൊഡക്ഷൻസിന്റെ ബാനറിൽ നിർമ്മിക്കുന്ന ചിത്രം വിഷു റിലീസ് ആയിരിക്കും . രാജീവ് രവിയാണ് ‘വൈറസി’ന്റെ ഛായാഗ്രാഹണം നിർവ്വഹിക്കുക . സുഡാനി ഫ്രം നൈജീരിയയുടെ തിരകഥാകൃത്ത് മുഹ്സിൻ പരാരി , വരത്തൻ ചിത്രത്തിന്റെ തിരക്കഥ രചിച്ച സുഹാസ് - ഷറഫു എന്നിവർ ചേർന്നാണ് ചിത്രത്തിന് തിരക്കഥ രചിക്കുന്നത് . യുവ സംഗീത സംവിധായകനായ സുശിൻ ശ്യാം ചിത്രത്തിൽ സംഗീത സംവിധാനം നിർവ്വഹിക്കും . എഡിറ്റിംഗ് സൈജു ശ്രീധരൻ .


മോഹൻലാലിനും മമ്മൂട്ടിക്കൊപ്പം തിളങ്ങിയ നടിയാണ് റായ് ലക്ഷ്മി . എന്നാൽ അന്യഭാഷകളിൽ കൈനിറയെ ചിത്രങ്ങളുമായി താരം മുന്നേറുകയാണ് . അതും ആരാധകരുടെ നെഞ്ചിടിപ്പ് കൂട്ടുന്ന തരത്തിലുള്ള അഭിനയ പ്രകടനവുമാണ് കാഴ്ചവെക്കുന്നത് . ആരാധകർക്ക് ഹരം പകർന്നുകൊണ്ട് അതീവ ഗ്ലാമറസായാണ് ജൂലി 2 വിൽ റായ് ലക്ഷ്മി പ്രത്യക്ഷപ്പെടുന്നത് . താരത്തിൻറെ ആദ്യ ഹിന്ദി ചിത്രം കൂടിയാണിത് . എന്നാൽ ജൂലി 2 വിൽ തനിക്ക് ആലോചിക്കാവുന്നതിനപ്പുറത്തേക്കുള്ള ഒരു രംഗം ചെയ്യേണ്ടി വന്നുവെന്ന് റായ് ലക്ഷ്മി പറയുന്നു . പ്രേക്ഷകന് സ്വഭാവികത തോന്നുന്ന അനുഭവപ്പെടുന്ന തരത്തിലായിരുന്നു ആ രംഗം ചിത്രീകരിച്ചത് . ഒട്ടും താൽപര്യമില്ലാത്ത അംഗീകരിക്കാനാവാത്ത വ്യക്തിയുടെ കൂടെ നിർബന്ധപൂർവം കിടക്ക പങ്കിടേണ്ടി വന്ന രംഗമായിരുന്നു അത് . ആ രംഗവും അത് ചിത്രീകരിച്ച രീതിയും അറപ്പുളവാക്കുന്നുവെന്നും താരം പറയുന്നു . വളരെ മനോഹരമായി ചിത്രീകരിച്ച രംഗമാണത് . പക്ഷേ തനിക്ക് ഒട്ടും തൃപ്തികരമല്ലാത്ത സാഹചര്യത്തിലായിരുന്നു അത് . ആ രംഗത്തെ കുറിച്ച് ഇപ്പോൾ ആലോചിക്കുമ്പോൾ അറപ്പാണെന്ന്ി റായ് ലക്ഷ്മി മാധ്യമ പ്രവർത്തകരോട് പറഞ്ഞു . ദീപക് ശിവദാസനി സംവിധാനം ചെയ്ത ജൂലിയുടെ രണ്ടാം ഭാഗമാണിത് . മുംബൈ , ഹൈദരാബാദ് എന്നിവിടങ്ങളിലായിരുന്നു ചിത്രീകരണം . രവി കിഷൻ , ആദിത്യ ശ്രീവാസ്തവ , രതി അഗ്നിഹോത്രി തുടങ്ങിയവർ പ്രധാന കഥാപാത്രങ്ങളാണ് . ഇതിടെ ടീസറും ഗാനങ്ങളും ഏറെ ശ്രദ്ധിക്കപ്പെട്ടിരുന്നു . നവംബർ 24 ന് ചിത്രം തിയേറ്ററുകളിൽ എത്തും .


ഫെബ്രുവരിയിൽ രാജ്യാന്തര ക്രിക്കറ്റിൽ നിന്ന് വിരമിക്കൽ പ്രഖ്യാപിച്ച മുൻ പാക്കിസ്ഥാൻ നായകൻ ഷഹീദ് അഫ്രീദിയെത്തേടി ഇന്ത്യൻ നായകൻ വിരാട് കോലിയുടെയും സംഘത്തിന്റെയും ഒരു അപ്രതീക്ഷിത സമ്മാനമെത്തി . ഇരു രാജ്യങ്ങളും തമ്മിൽ ക്രിക്കറ്റ് കളിച്ചിട്ട് കാലമേറെയായെങ്കിലും ഇരുടീമിലെയും കളിക്കാർ തമ്മിലുള്ള സൌഹൃദത്തെ അതൊന്നും ബാധിച്ചിട്ടില്ലെന്ന് തെളിയിക്കുന്നതായിരുന്നു അഫ്രീദിക്ക് ടീം ഇന്ത്യ നൽകിയ സമ്മാനം . ടീം ഇന്ത്യയിലെ മുഴുവൻ താരങ്ങളും ഒപ്പിട്ട വിരാട് കോലിയുടെ ജേഴ്സിയാണ് ടീം ഇന്ത്യ അഫ്രീദിക്ക് സമ്മാനമായി അയച്ചുകൊടുത്തത് . ഫെബ്രുവരിയിൽ അഫ്രീദിക്ക് ടീം ഇന്ത്യ നൽകിയ സമ്മാനത്തിന്റെ ചിത്രം പാക്കിസ്ഥാൻ മാധ്യമപ്രവർത്തകനായ ഫൈസാൻ ലഖാനിയാണ് കഴിഞ്ഞ ദിവസം ട്വിറ്ററിലൂടെ പുറത്തുവിട്ടത് . വിരാട് എന്നെഴുതിയ കോലിയുടെ പതിനെട്ടാം നമ്പർ ജേഴ്സിയിലാണ് ടീം അംഗങ്ങൾ മുഴുവൻ ഒപ്പിട്ടിരിക്കുന്നത് . താങ്കൾക്കെതിരെ കളിക്കുന്നത് എപ്പോഴും സന്തോഷം പകരുന്ന കാര്യമായിരുന്നു എന്ന സന്ദശവും ജേഴ്സിയിൽ എഴുതിയിരുന്നു . യുവരാജ് സിംഗ് , ആശിഷ് നെഹ്റ , ജസ്പ്രീത് ബൂമ്ര , സുരേഷ് റെയ്ന , പവൻ നേഗി , മുഹമ്മദ് ഷാമി , രവീന്ദ്ര ജഡേജ , ഭുവനേശ്വർ കുമാർ , അജിങ്ക്യാ രഹാനെ , ശീഖർ ധവാൻ , അശ്വിൻ , ഹർദ്ദീക് പാണ്ഡ്യ , മുൻ പരിശീലകൻ രവി ശാസ്ത്രി എന്നിവരാണ് ജേഴ്സിയിൽ കൈയൊപ്പിട്ടിരിക്കുന്നത് . ഇതിനൊപ്പം കോലി നൽകിയ സന്ദേശത്തിൽ ഇങ്ങനെ പറയുന്നു , ഷഹീദ് ഭായ് , താങ്കൾക്കെതിരെ കളിക്കുന്നത് ഞങ്ങൾക്ക് എപ്പോഴും സന്തോഷം പകരുന്ന കാര്യമാണ് . എല്ലാവിധ ആശംസകളും . ടെസ്റ്റ് , ഏകദിന ക്രിക്കറ്റിൽ നിന്ന് നേരത്തെ വിരമിച്ച അഫ്രീദി ഫെബ്രുവരിയിലാണ് ട്വന്റി - 20 ക്രിക്കറ്റിൽ നിന്ന് വിരമിക്കൽ പ്രഖ്യാപിച്ചത് .


സാംസങ് ഗാലക്സി എസ്10 വിപണിയിലെത്തുന്നെന്ന് ഔദ്യോഗികമായി സ്ഥിരീകരിച്ചു . ഫെബ്രുവരി 20ന് സാൻ ഫ്രാൻസിസ്കോയിൽ നടക്കുന്ന ‘അൺപാക്ക്’ ചടങ്ങിലാണ് സാംസങിന്റെ പുതിയ ഫ്ലാഗ്ഷിപ്പ് മോഡലായ ഗാലക്സി എസ്10 വിപണിയിൽ അവതരിപ്പിക്കുന്നത് . എസ്10 ലൈറ്റ് , എസ്10 , എസ്10 + എന്നീ മോഡലുകളാണ് വിപണിയിൽ എത്തുന്നത് എന്നാണ് അഭ്യൂഹം . കൂടാതെ സാംസങ് എസ്10ന്റെ രണ്ട് 5ജി മോഡലുകളും വിപണിയിലെത്തുന്നുണ്ട് . രണ്ടു ഫോണുകളുടേയും സ്പെസിഫിക്കേഷനുകൾ വ്യത്യസ്ഥമായിരിക്കും . മുമ്പ് ഗാലക്സി എസ്9 ബാഴ്സിലോണയിൽ നടന്ന മോബൈൽ വേൾഡ് കോൺഗ്രസിലാണ് പുറത്തിറക്കിയത് . എന്നാൽ എസ്10 ന്റെ അൺപാക്കിങ് ചടങ്ങ് ഫെബ്രുവരി 20ന് സാൻഫ്രാൻസിസ്കോയിലാണ് നടക്കുന്നത് . പുതിയ ഡിസ്പ്ളെയാണ് ഗാലക്സി എസ്10 സീരിസിന് . ‘ഇൻഫിനിറ്റി - ഒ - ഡിസ്പ്ളെ’ എന്നാണ് സാംസങ് കമ്പനി പുതിയ ഡിസ്പ്ളെയ്ക്ക് പേരിട്ടിരിക്കുന്നത് . ചൈന വിപണിയിൽ ഡിസംബർ 2018ൽ എത്തിയ ഗാലക്സി എ8എസിലാണ് സാംസങ് ആദ്യമായി ഈ ഡിസ്പ്ളെ പരിചയപ്പെടുത്തിയത് . സാംസങ് ഗാലക്സി എസ്10ന് കരുത്തേകുന്നത് ക്യുവൽകോം സ്നാപ്ഡ്രാഗൺ 855 പ്രൊസസ്സറാണ് . ഇന്ത്യ പോലുള്ള രാജ്യങ്ങളിലെത്തുന്ന എസ്10ന് എക്സിനോസ് 9820 പ്രൊസസ്സറായിരിക്കും ഉൾപ്പെടുത്തുക . നെതർലാൻഡ് ആസ്ഥാനമായി പ്രവർത്തിക്കുന്ന ടെക്ക്റ്റാസ്റ്റിക്ക് എന്ന വെബ്സൈറ്റിന്റെ റിപ്പോർട്ട് പ്രകാരം ഗാല്കസി എസ്10 ലൈറ്റിന് ഒരു ഫ്രന്റ് ക്യാമറയാണുള്ളത് . എസ്10നും ഒരു ഫ്രന്റ് ക്യാമറയാണുളളത് . ഗാലക്സി എസ്10 5ജി മോഡലിന് 6.7 ഇഞ്ച് ഡിസ്പ്ളെയും നാല് പിൻ ക്യാമറയുമുണ്ട് . എന്നാൽ എസ്10 പ്ലസിന് 6.3 ഇഞ്ച് ഡിസ്പ്ളെയും , മൂന്ന് ക്യാമറയുമാണുള്ളത് . ഗാലക്സി എസ്10 ഫോണുകൾക്ക് അൾട്രാസോണിക്ക് - ഡിസ്പ്ളെ ഫിംഗർപ്രിന്റ് സെൻസർ , 5000 എംഎഎച്ച് ബാറ്ററി എന്നിവയും ഉണ്ടാകും .


ഏറ്റവും നല്ല രീതിയിൽ രതിമൂർച്ഛ അഭിനയിച്ച് കാണിക്കാൻ അഭിനേതാക്കൾക്ക് വിചിത്രമായ ഉപദേശവുമായി നടൻ കരൺ ജോഹർ . നടി നേഹ ധൂപിയ അവതാരകയായെത്തുന്ന ചാറ്റ് ഷോയിലാണ് ബോളിവുഡിലെ സൂപ്പർ സംവിധായകൻറെ ലൈംഗിക അഭിനയ ക്ലാസ് . ലൈംഗികതയെകുറിച്ച് കരൺ നടത്തിയ പരാമർശങ്ങളും ബോളിവുഡിലെ പ്രമുഖ താരങ്ങൾക്ക് നൽകിയ ചില ഉപദേശങ്ങളും വൻ ഹിറ്റായിരിക്കുകയാണ് . രതിമൂർച്ഛ രംഗം എടുക്കുന്നതിന് മുൻപുള്ള രാത്രി വയറിന് പ്രശ്നം സൃഷ്ടിക്കുന്ന ഭക്ഷണം കഴിച്ച് വയറിളക്കം എത്തുന്ന അവസ്ഥ ഉണ്ടാക്കിയെടുക്കുക . എന്നാൽ അടുത്തൊന്നും വാഷ്റൂം ഉണ്ടാകരുടെ . അങ്ങനെയുള്ള അവസ്ഥയിൽ മുഖത്ത് വരുന്ന ഭാവം രതിമൂർച്ഛ രംഗത്ത് തീർത്തും കൃത്യമായിരിക്കും - കരൺ പറയുന്നു . കരണിൻറെ ഫാഷൻ സങ്കൽപ്പങ്ങളും പരിപാടിയിൽ വെളിപ്പെടുത്തി . താൻ ഒരു ദിവസം മൂന്നു തവണ അടിവസ്ത്രം മാറ്റുമെന്നാണ് കരൺ ഇപ്പോൾ വെളിപ്പെടുത്തിയിരിക്കുന്നത് . എല്ലാ നേരവും ഒരേ അടിവസ്ത്രം ധരിക്കാൻ താല്പര്യമില്ലാത്തതാണ് അതിന് കാരണമെന്ന് പറയുന്നു കരൺ . ഒപ്പം 2019 ൽ ബോളിവുഡിലെ ഏറ്റവും വലിയ സംഭവം എന്തായിരിക്കും എന്ന ചോദ്യത്തിന് , അത് സൽമാൻ ഖാൻറെ വിവാഹം ആയിരിക്കും എന്നായിരുന്നു കരണിൻറെ മറുപടി .


രഞ്ജി ട്രോഫിയിൽ കേരളത്തിനെതിരെ സന്ദർശകരമായ സൌരാഷ്ട്രയ്ക്ക് ലീഡ് . 225 റൺസെടുത്ത കേരളത്തിനെതിരെ സൌരാഷ്ട്ര 232 റൺസിന് പുറത്തായി . ഇതോടെ സൌരാഷ്ട്രയ്ക്ക് ഒന്നാം ഇന്നിംഗ്സിൽ 7 റൺസിന്റെ ലീഡ് ലഭിച്ചു . മറുപടി ബാറ്റിങിൽ രണ്ടാം ദിനം കളി നിർത്തുമ്പോൾ ഒന്നിന് 69 എന്ന നിലയിലാണ് കേരളം . 29 റൺസോടെ ജലജ് സക്സേനയും 27 റൺസോടെ രോഹൻ പ്രേമുമാണ് ക്രീസിൽ . മൊഹമ്മദ് അസ്ഹറുദ്ദീൻ 12 റൺസെടുത്ത് പുറത്തായി . വിക്കറ്റ് നഷ്ടമാകാതെ 37 റൺസ് എന്ന നിലയിൽ രണ്ടാം ദിനം ബാറ്റിങ് തുടർന്ന സൌരാഷ്ട്രയ്ക്കുവേണ്ടി ഓപ്പണർമാർ മികച്ച തുടക്കമാണ് സമ്മാനിച്ചത് . ഓപ്പണർമാരായ റോബിൻ ഉത്തപ്പ 86 റൺസും സ്നെൽ പട്ടേൽ 49 റൺസുമെടുത്ത് പുറത്തായി . ഒന്നാം വിക്കറ്റിൽ ഇരുവരും ചേർന്ന് 107 റൺസ് കൂട്ടിച്ചേർത്തിരുന്നു . എന്നാൽ സ്നെൽ പട്ടേലിനെ പുറത്താക്കിയ കേരളം പതുക്കെ കളിയുടെ നിയന്ത്രണം ഏറ്റെടുക്കുകയായിരുന്നു . സൌരാഷ്ട്ര മധ്യനിരയുടെ നട്ടെല്ല് ഒടിച്ച കേരളം ഒരുഘട്ടത്തിൽ അവരെ ഏഴിന് 178 എന്ന സ്കോറിലേക്ക് തള്ളിയിട്ടിരുന്നു . എന്നാൽ വാലറ്റത്ത് ജയ് ചൌഹാനും ( 30 ) ഉനദ്കട്ടും ( 26 ) ചേർന്ന് നടത്തിയ പോരാട്ടമാണ് സൌരാഷ്ട്രയ്ക്ക് ഏറെ നിർണായകമായേക്കാവുന്ന ലീഡ് സമ്മാനിച്ചത് . കേരളത്തിനുവേണ്ടി സിജോമോൻ ജോസഫ് നാലു വിക്കറ്റും ബേസിൽ തമ്പി മൂന്നു വിക്കറ്റുമെടുത്തു . സീസണിൽ തകർപ്പൻ പ്രകടനം തുടരുന്ന കേരളം ഗ്രൂപ്പ് ബിയിൽ സൌരാഷ്ട്ര , ഗുജറാത്ത് എന്നിവർക്ക് പിന്നിൽ മൂന്നാമതാണ് . ഈ മൽസരം ജയിക്കാനായാൽ മാത്രമെ അടുത്ത റൌണ്ട് പ്രതീക്ഷകൾ കേരളത്തിന് നിലനിർത്താനാകൂ .